text:
རྒྱལ་ཡོངས་འཐབ་ཕྱོགས་གཅིག་གྱུར་པུའུ་ཀྲང་གྲོས་ཚོགས་པེ་ཅིན་ནས་ཚོགས།
རྒྱལ་ཡོངས་འཐབ་ཕྱོགས་གཅིག་གྱུར་པུའུ་ཀྲང་གྲོས་ཚོགས་ཚེས་བརྒྱད་ཉིན་པེ་ཅིན་ནས་ཚོགས།
རྒྱལ་ཡོངས་འཐབ་ཕྱོགས་གཅིག་གྱུར་པུའུ་ཀྲང་གྲོས་ཚོགས་ཚེས་བརྒྱད་ཉིན་པེ་ཅིན་ནས་ཚོགས། ཀྲུང་གུང་ཀྲུང་དབྱང་ཆབ་སྲིད་ཅུའི་རྒྱུན་ལས་ཨུ་ཡན། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲིན་ཧྲིན་གྲོས་ཚོགས་སུ་ཞུགས་པ་མ་ཟད་གཏམ་བཤད། འཐབ་ཕྱོགས་གཅིག་གྱུར་གྱིས་ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། ཐེངས་བཞི་བ། ཐེངས་ལྔ་བའི་ཚང་འཛོམས་གྲོས་ཚོགས་ཁྱོན་ཡོངས་ནས་ལག་བསྟར་བྱས་ནས། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱིས་གནངས་བའི་གསུང་བཤད་གལ་ཆེན་གྱི་དགོངས་དོན་རབ་དང་རིམ་པར་སློབ་སྦྱོང་ནན་མོ་དང་ལག་བསྟར་བྱེད་དགོས་པ་དང་། “ཁྱོན་ཡོངས་བཞིའི”འཐབ་ཇུས་བཀོད་སྒྲིག་མཐུན་སྦྱོར་ངང་སྐུལ་འདེད་གཏོང་བ། འཕེལ་རྒྱས་ཆེན་མོ་ལྔའི་འདུ་ཤེས་ཆགས་པ་དང་ལག་བསྟར་བྱེད་པར་དམ་པོར་དམིགས་པ་དང་། མགོ་ཚུགས་ས་གསར་བ་ནས་གཅིག་གྱུར་འཐབ་ཕྱོགས་ལས་དོན་སྔར་ལས་འཕེལ་རྒྱས་སུ་གཏོང་བའི་རྣམ་པ་གསར་བ་གསར་སྐྲུན་བྱས་ནས། འབྱོར་འབྲིང་སྤྱི་ཚོགས་ཁྱོན་ཡོངས་ནས་འཛུགས་སྐྲུན་བྱེད་པར་རྒྱལ་ཁ་ལེན་པའི་དུས་རིམ་ནས་མགོ་བཟང་བོ་དང་། གོམ་པ་དང་པོ་སྤོ་བར་སྟོབས་ཤུགས་དང་རྒྱབ་སྐྱོར་བྱེད་དགོས་ཟེར།
ཡུས་ཀྲིན་ཧྲིན་གྱིས་འདས་པའི་ལོ་གཅིག་རིང་གི་འཐབ་ཕྱོགས་གཅིག་གྱུར་བྱ་བར་ཁས་ལེན་གང་ལེགས་མཛད། ཁོས་ནན་གྱིས་བསྟན་དོན། ལོ་གཅིག་གི་རིང་ལ། བློ་མཐུན་ཞི་ཅིན་ཕེན་སྤྱི་ཁྱབ་ཧྲུའུ་ཅི་ཡིན་པའི་ཏང་ཀྲུང་དབྱང་གི་མགོ་ཁྲིད་འོག་དང་། འབྲེལ་ཡོད་ཕྱོགས་ཀྱི་རྒྱབ་སྐྱོར་ཆེན་པོའི་འོག རིམ་པ་སོ་སོའི་འཐབ་ཕྱོགས་གཅིག་གྱུར་སྡེ་ཁག་དང་གཅིིག་གྱུར་ལས་བྱེད་པས་འགན་ཁུར་ཕོད་པར་བྱས་པ་དང་། གསར་གཏོད་གསར་སྐྲུན་བྱས་པ། དཀའ་སྤྱད་སྡུག་རུས་ཀྱིས་བྱ་བ་སྒྲུབ་ནས་འཐབ་ཕྱོགས་གཅིག་གྱུར་བྱ་བར་གྲུབ་འབྲས་གལ་ཆེན་བླངས་ཏེ་སྤྱི་ཚོགས་ཡོངས་ཀྱིས་གདེང་འཇོག་ཐོབ་པའི་གྲུབ་འབྲས་ཐོབ།
ཡུས་ཀྲིན་ཧྲིན་གྱིས་བསྟན་དོན། “ལོ་ལྔའི་འཆར་གཞི་བཅུ་གསུམ”པས་གཏན་ལ་ཕབ་པའི་ལག་བསྟར་ཞབས་ཞུ་ནི། འཐབ་ཕྱོགས་གཅིག་གྱུར་གྱི་ལས་འགན་གལ་ཆེན་ཞིག་ཡིན་ལ། གནས་བབ་གསར་བའི་འོག་གི་འཐབ་ཕྱོགས་གཅིག་གྱུར་གྱིས་ནུས་པ་བཏོན་པ་གཅིག་བསྡུས་ཀྱིས་མཚོན་པའང་རེད། རང་སྟེང་གི་ཁྱད་སྟོབས་ལ་རྐང་ཚུགས་ཏེ། དམངས་གཙོ་ཏང་ཁག་དང་བཟོ་ཚོང་མཉམ་འབྲེལ། ཏང་ཁག་གང་ལའང་མི་གཏོགས་པའི་མི་སྣ་སོགས་ཐད་ཀྱི་ནུས་ཁུངས་སྟོབས་ཤུགས་དག་ཐེར་ལེགས་སྒྲིག་བྱེད་དགོས་པ་དང་། ཚན་རིག་ལྟར་དམངས་གཙོ་ཇུས་ཆོད་ཡར་སྐུལ་བྱེད་པ། རྒྱལ་ཁབ་ཀྱི་འཕེལ་རྒྱས་འཐབ་ཇུས་གལ་ཆེན་དུ་ཞུགས་པ། སྤྱི་ལ་དབང་བའི་ལམ་ལུགས་མ་ཡིན་པའི་ཁེ་ལས་ཀྱི་ཚུལ་བསྒྱུར་རིམ་སྤོར་བྱ་བར་སྐུལ་འདེད་གཏོང་བ། དབུལ་ཐར་མཁྲེགས་གཏོར་བྱ་བར་ཞུགས་པ་སོགས་ཐད་ལ་ནུས་པ་གལ་ཆེན་འདོན་དགོས། སྤྱི་ཚོགས་རིང་ལུགས་ཀྱི་དུས་རིམ་མི་སྣའི་འཐབ་ཕྱོགས་གཅིག་གྱུར་བྱ་བ་ཁྱོན་ཡོངས་ནས་སྐུལ་འདེད་བཏང་ནས། བྱ་བའི་རྣམ་པའི་མ་ལག་གསར་སྐྲུན་བྱེད་དགོས་པ་དང་། འབྲེལ་གཏུག་འབྲེལ་འདྲིས་བྱ་བར་ཤུགས་བསྣན་ནས། ཁོ་ཚོ་ཚད་ལྡན་གྱི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལས་དོན་འཛུགས་སྐྲུན་བྱེད་མཁན་ཞིག་ཏུ་འགྱུར་བར་མཐུན་སྒྲིལ་དམ་པོའི་ངང་སྣེ་ཁྲིད་དགོས་ཟེར།
ཡུས་ཀྲིན་ཧྲིན་གྱིས་བསྟན་དོན། ཏང་ཨུའི་འགན་ཁུར་བློ་མཐུན་གཙོ་བོས་ནན་ཏན་སྒོས་འཐབ་ཕྱོགས་གཅིག་གྱུར་བྱ་བའི་འགན་ཁུར་བ་དང་པོའི་འགན་འཁྲི་ལག་ལེན་བྱེད་དགོས་པ་དང་། ཏང་ཨུའི་འཐབ་ཕྱོགས་གཅིག་གྱུར་གྱི་མགོ་ཁྲིད་ཆགས་པའི་འོག་ཏུ། འབྲེལ་ཡོད་ཕྱོགས་སོ་སོས་བྱ་བ་བགོ་བྱ་བ་རྒྱག་དགོས་ལ། རོགས་ལས་ཀྱི་འཐབ་ཕྱོགས་གཅིག་གྱུར་བྱ་བ་ཆེན་མོའི་རྣམ་པ་ཡང་ཡོད་པར་བྱེད་དགོས་ཟེར།


c: text/html

text:
- མདུན་ངོས་སུ། »
- ཚན་རིག་ཤེས་བྱ། »
- གཤིན་རྒྱལ་གཟའ་སྐར་གྱི་གོ་གནས་ལས་ཕབ་པ།
འདི་ལོའི་རྒྱལ་སྤྱིའི་འཇིག་རྟེན་དཔྱད་རིག་ཚོགས་ཆེན་སྐབས། ང་ཚོའི་ཉི་མའི་ཁྱིམ་རྒྱུད་ནང་ཡོད་པའི་གཟའ་སྐར་དགུ་པ་སྟེ་པུལུཊོ་(Pluto) དེ་བཞིན་ད་ནས་བཟུང་གཟའ་སྐར་གྱི་སྡེ་ཚན་ནས་ཕྱིར་འབུད་བྱེད་རྒྱུའི་སྤྱི་མོས་ཐག་ཆོད་བྱུང་བ་དང་། ཁོང་ཚོས་དེ་ལྟར་ཐག་ཆོད་བྱེད་དགོས་པའི་རྒྱུ་མཚན་ནི་། པུལུཊོ་ལ་ངེས་གཏན་གྱི་འཁོར་ལམ་དང་། དགོས་ངེས་ཀྱི་གདོས་ཚད་དང་། འཐེན་ཤུགས་མ་འདེངས་པ་བཅས་གཟའ་སྐར་ཞིག་ལ་ཚང་དགོས་པའི་ཆ་རྐྱེན་མང་དག་ཞིག་ཚང་མེད་ལུགས་སོགས་ཀྱི་རྒྱུ་མཚན་འགྲེལ་བརྗོད་བྱས་ཡོད་པ་རེད། དེ་ཡང་པུལུཊོ་ནི་སྤྱི་ལོ་ ༡༩༣༠ ཙམ་ལ་གསར་རྙེད་བྱུང་བའི་གཟའ་སྐར་ཞིག་ཡིན་པ་དང་སྐབས་དེར་རྒྱང་ཤེལ་སོགས་ཀྱི་མཐུན་རྐྱེན་ཡག་པོ་མེད་སྟབས་གནས་ཚུལ་གསལ་པོ་ཤེས་རྟོགས་བྱུང་མེད་ན་ཡང་། སྤྱི་ལོ་ ༡༩༩༠ ཙམ་ནས་དེང་དུས་ཀྱི་རྒྱང་ཤེལ་ཚད་ལྡན་མང་པོ་གསར་སྐྲུན་བྱུང་བའི་ཐོག་ནས་པུལུཊོ་སྐོར་ལ་སྔར་མ་ཤེས་པའི་གནས་ཚུལ་མང་པོ་ཤེས་རྟོགས་བྱུང་བ་དང་། དེ་ལ་རྟེན་ནས་ད་རེས་གཟའ་སྐར་གྱི་གྲལ་ནས་རང་བཞིན་གྱིས་བུད་པ་རེད་ཅེས་འགྲེལ་བརྗོད་གནང་ཡོད། ད་ལྟ་པུལུཊོ་ལ་གཟའ་སྐར་ཆུང་བ་(Dwarf planet)ཞིག་གི་གོ་ས་དང་ཁོ་རང་གི་མིང་ལ་འགྱུར་བ་བཏང་མེད་རུང་བར་སྣང་ལ་འཁྱམས་པའི་རྡོ་གཟུགས་གཞན་བཞིན་ཁོ་རང་ལ་ཡང་གཞུང་འབྲེལ་གྱི་ཨང་གྲངས་ཤིག་སྤྲད་ཡོད་པ་ནི་ ༡༣༤༣༤༠ ཡིན། ཨ་རིའི་རྒྱལ་ས་ལྭ་ཤིང་ཊོན་ལ་ཡོད་པའི་རྒྱལ་ཡོངས་ཚན་རིག་གཙུག་ལག་ཁང་གི་དངོས་ཁམས་རིག་པ་དང་གནམ་དཔྱད་རིག་པ་གཉིས་ཀྱི་འགན་འཛིན་སྐུ་ཞབས་ ཊོན་ཤཔེ་རོ་(Don Shapero)ཡིས་གསུངས་དོན། འདི་ལྟ་བུའི་འགྱུར་བ་ནི་ང་ཚོས་ཤེས་རྟོགས་གཏིང་ཟབ་ལས་བྱུང་བ་དང་ང་ཚོས་གནས་ཚུལ་མང་དུ་ཤེས་རྟོགས་བྱུང་སྐབས། ང་ཚོས་དངོས་པོ་རྣམས་དབྱེ་བ་ཇི་ལྟར་ཕྱེ་དགོས་མིན་དང་མིང་ཇི་ལྟར་འདོགས་དགོས་མིན་ལ་འགྱུར་བ་གཏོང་གི་ཡོད་པ་བཞིན་ད་རེའི་འགྱུར་བ་འདི་བཏང་བ་རེད་ཅེས་གསུངས་འདུག། དེ་བཞིན་ཨ་རིའི་གནམ་རིག་པ་མཡེ་ཁེལ་བྷར་འོན་(Micheal Brown)ལགས་ཀྱིས་གསར་རྙེད་བྱུང་བའི་རྒྱང་རིང་གི་འཁྱགས་རྡོ་པུལུཊོ་ལས་ཆེ་བ་དེར་དེ་སྔོན་གསར་རྙེད་མཁན་རང་ནས་ཛི་ན་(Xena)ཞེས་མིང་བཏགས་ཡོད་ཀྱང་ད་ལམ་པུལུ་ཊོ་དང་ལྷན་དུ་གཟའ་སྐར་གྱི་འགྲེལ་བ་འགྱུར་བས་འདིའི་མིང་ཡང་བསྒྱུར་ཏེ་ཨེརིས་(Eris)ཞེས་བཏགས་པ་དང་། ཨེརིས་ཞེས་པ་ནི་གྷིརིག་གི་གཏམ་རྒྱུད་དུ་གྲགས་པའི་ལྷ་མོ་ཞིག་གི་མིང་ཡིན་པ་དང་། དེ་བཞིན་ཁོ་རང་གི་ཨངས་གྲངས་ནི་2003UB313 ཡིན་པ་རེད།

robotstxt: allowed

filter: keep


text:
༄༅།།ལྷ་མོ་ཟློས་གར་《ཧོར་གླིང་གཡུལ་འགྱེད་》མཚོ་སྔོན་རྨ་ལྷོ་ཁུལ་དུ་འཁྲབ་སྟོན་ཐོག་མ་བྱས་པ།
མི་དམངས་དྲ་བའི་འཕྲིན། ཟླ་༧ཚེས་༡༨ཉིན། གསར་འགོད་པས་མཚོ་སྔོན་ཞིང་ཆེན་ལོ་རྒྱུས་མཚོན་པའི་སྙན་ངག་《གེ་སར་རྒྱལ་པོའི་སྒྲུང་》ཞིབ་འཇུག་ཁང་ནས་ཤེས་རྟོགས་བྱུང་གསལ། མིའི་རིགས་ཀྱི་མངོན་མིན་རིག་གནས་ཤུལ་བཞག་ལྷ་མོ་ཟློས་གར་《ཧོར་གླིང་གཡུལ་འགྱེད་》ཉེ་སྔོན་མཚོ་སྔོན་ཞིང་ཆེན་རྨ་ལྷོ་བོད་རིགས་རང་སྐྱོང་ཁུལ་དུ་གཉེར་བའི་ཞིང་ཆེན་ཡོངས་ཀྱི་དམངས་ཁྲོད་ལྷ་མོ་ཟློས་གར་མཉམ་འཛོམས་འཁྲབ་སྟོན་སྐབས་དང་པོ་དང་ཀྲུང་གོའི་མཚོ་སྔོན་རེབ་གོང"དབྱར་སྟོན"རིག་རྩལ་དུས་ཆེན་སྐབས་གཉིས་པའི་ཐོག་འཁྲབ་སྟོན་ཐོག་མ་བྱས་པར་རྒྱ་ཆེའི་མང་ཚོགས་ཀྱི་དགའ་བསུ་དང་བསྟོད་བསྔགས་ཚད་མེད་ཐོབ་པ་རེད།
བོད་ཀྱི་ལྷ་མོ་ཟློས་གར་ནི་རིག་གནས་ཀྱི་རྨང་གཞི་གཏིང་ཟབ་པའི་མདོ་དབུས་མཐོ་སྒང་དུ་བྱུང་བ་ཡིན་ཞིང་། དེ་ལ་སྤྱིར་བཏང་དུ་བོད་ལྗོངས་ཀྱི་ལྷ་མོ་ཟློས་གར་དང་། ཨ་མདོའི་ལྷ་མོ་ཟློས་གར། ཁམས་པའི་ལྷ་མོ་ཟློས་གར་སོགས་སུ་ཕྱེ་ཡོད་ལ། 2009ལོར་མཉམ་འབྲེལ་རྒྱལ་ཚོགས་སློབ་གསོ་ཚན་རིག་རིག་གནས་རྩ་འཛུགས་ཀྱིས་མིའི་རིགས་ཀྱི་མངོན་མིན་རིག་གནས་ཤུལ་བཞག་གི་མཚོན་བྱེད་ཟློས་གར་མིང་གཞུང་དུ་བཅུག་པ་རེད།
གསར་འགོད་པས་ཤེས་རྟོགས་བྱུང་བར་གཞིགས་ན། ཐེངས་འདིའི་བོད་ཀྱི་ལྷ་མོ་ཟློས་གར་མཉམ་འཛོམས་འཁྲབ་སྟོན་ནི་དུས་ཡུན་གཟའ་འཁོར་གཅིག་རིང་བྱེད་རྒྱུ་ཡིན་ལ། མཚོ་སྔོན་ཞིང་ཆེན་གྱི་རྨ་ལྷོ་ཁུལ་དང་། ཡུལ་ཤུལ་ཁུལ། མགོ་ལོག་ཁུལ་བཅས་དང་། ཀན་སུའུ་ཞིང་ཆེན་གྱི་ཀན་ལྷོ་ཁུལ། དེ་བཞིན་བོད་ལྗོངས་ཀྱི་གཞུང་ཕྱོགས་དང་དམངས་ཁྲོད་ཀྱི་ལྷ་མོ་ཟློས་གར་ཚོགས་པ་སོགས་ཡོད་ཅིང་། རྨ་ལྷོ་ཁུལ་གྱི་གྲོང་རྡལ་ཐང་ཆེན་དང་། མངོན་མིན་རིག་གནས་ཤུལ་བཞག་ཁྲིད་སྦྱོང་ལྟེ་གནས། སྲོལ་རྒྱུན་གྲོང་ཚོ་བཅས་སུ་《ཧོར་གླིང་གཡུལ་འགྱེད་》དང་། 《སྲོང་བཙན་སྒམ་པོ》 《ལྷ་རྒྱ་ལོ་གཉེན་སྟོན་འདུ་ཁང》 《ཀོན་ཆུའེ་རྒྱལ་ཕྲན་རྒྱལ་པོ་》སོགས་ལྷ་མོ་ཟློས་གར་15ཙམ་འཁྲབ་སྟོན་བྱ་རྒྱུ་རེད།
རྨ་ལྷོ་ཁུལ་རྩེ་ཁོག་རྫོང་རིག་གནས་ཁང་གི་འགོ་འཛིན་མཁའ་ལོ་རྒྱལ་གྱིས་《གེ་སར་རྒྱལ་པོ་》ནང་གི་《ཧོར་གླིང་གཡུལ་འགྱེད་》ནི་རྩེ་ཁོག་རྫོང་གེ་སར་སྒྱུ་རྩལ་ཚོགས་པས་རང་བརྩམས་རང་འཁྲབ་བྱས་པའི་ལྷ་མོ་ཟློས་གར་ཞིག་ཡིན་ལ། ནང་དོན་གཙོ་བོ་ནི་ཧོར་གུར་དཀར་རྒྱལ་པོའི་བཙུན་མོ་སྐུ་གཤེགས་རྗེས། བཙུན་མོ་གསར་པ་ཞིག་བསུ་པར་བྱ་བཞི་བཏང་བ་དང་། བྱ་ནག་ཁྭ་ཏ་ཡིས་འཛམ་གླིང་ཐོག་གི་ཆེས་མཛེས་པའི་བུ་མོ་དེ་གླིང་ཡུལ་ན་ཡོད་པ་དང་། དེ་ནི་གེ་སར་གྱི་བཙུན་མོ་འབྲུག་མོ་རེད་སྐད། གུར་དཀར་རྒྱལ་པོས་གེ་སར་བྱང་བདུད་འདུལ་བར་ཕྱིན་པའི་གོ་སྐབས་ལ་བརྟེན་ནས་གླིང་ཡུལ་དུ་དཔུང་འཇུག་བྱས་པ་དང་། གླིང་ཡུལ་གྱི་དཔའ་རྒོད་རྣམས་ཀྱིས་དགྲ་ཁ་བླངས་ནས་གཡུལ་འགྱེད་བྱས་ཀྱང་། ཨ་ཁུ་ཁྲོ་ཐུང་ནང་རུལ་བྱས་པས་ཧོར་གྱིས་རྒྱ་ཚྭ་བསད་པ་དང་འབྲུག་མོ་འཕྲོག་པ་རེད་ཅེས་ངོ་སྤྲོད་བྱས་པ་རེད།
མཁའ་ལོ་རྒྱལ་གྱིས"མཚོ་སྔོན་ཀྱི་བོད་རིགས་འབྲོག་ཁུལ་གྱི་གཞི་རིམ་རིག་གནས་ལས་དོན་ལ་སྐུལ་འདེད་སྔར་ལས་ལྷག་པར་བཏང་ནས་རྒྱ་ཆེའི་འབྲོག་པ་མང་ཚོགས་ཀྱི་རིག་གནས་འཚོ་བ་ཕུན་སུམ་ཇེ་ཚོགས་སུ་གཏོང་ཆེད། རྩེ་ཁོག་རྫོང་གེ་སར་རིག་གནས་སྒྱུ་རྩལ་ཚོགས་པས་2014ལོ་ནས་བཟུང་《གཟུགས་ཀྱི་ཉི་མ་》དང་། 《སྲོང་བཙན་སྒམ་པོ》 《གསེར་གླིང་གཡུལ་འགྱེད》 《རྟ་རྒྱུག་རྒྱལ་འཇོག་》སོགས་ལྷ་མོ་ཟློས་གར་བཞི་གསར་རྩོམ་བྱས་པས། གཞི་རིམ་མང་ཚོགས་ཀྱིས་དགའ་བསུ་དང་བསྟོད་བསྔགས་ཆེན་པོ་བྱས་པ་རེད"ཅེས་བརྗོད་པ་རེད།
《གེ་སར་རྒྱལ་པོའི་སྒྲུང་》ནི་བོད་ཀྱི་དཔའ་བོ་གེ་སར་རྒྱལ་པོའི་ངོ་མཚར་ཆེ་བའི་གཏམ་རྒྱུད་བརྗོད་པའི་རྩོམ་རིག་བརྩམས་ཆོས་ཧ་ཅང་ཆེན་པོ་ཞིག་ཡིན་ལ། དེར་བོད་ཀྱི་ཕྱོགས་སོ་སོ་ཚང་མའི་འཕེལ་རྒྱས་ཀྱི་ལོ་རྒྱུས་འདུས་ཡོད་ཅིང་། ཡིག་འབྲུ་ཁྲི་སྟོང་ཕྲག་གཉིས་ལྷག་ཡོད་པས། འཛམ་གླིང་ཐོག་གི་ལོ་རྒྱུས་མཚོན་པའི་སྙན་ངག་རིང་པོ་ལྔའི་བསྡོམས་གྲངས་ལས་ཀྱང་མང་བ་མ་ཟད་། ནང་དོན་ནི་ད་ལྟ་ད་དུང་མང་དུ་འགྲོ་བཞིན་ཡོད་སྟབས། ད་ལྟའི་བར་དུ་འཛམ་གླིང་ཐོག་རྙེད་པའི་ཡིག་འབྲུ་མང་ཤོས་ཀྱི་མི་རིགས་ཀྱི་ལོ་རྒྱུས་མཚོན་པའི་སྙན་རྩོམ་རིང་མོ་ཞིག་རེད། 2006ལོར། ཀྲུང་གོའི་གཞུང་ཕྱོགས་ཀྱིས་དེ་ཉིད་རྒྱལ་ཁབ་རིམ་པའི་མངོན་མིན་རིག་གནས་ཤུལ་བཞག་ཁག་དང་པོའི་མིང་ཐོ་རུ་བཅུག་པ་དང་། 2009ལོར་ལོ་རྒྱུས་མཚོན་པའི་སྙན་ངག་རིང་པོ"གེ་སར་རྒྱལ་པའི་སྒྲུང"མཉམ་འབྲེལ་རྒྱལ་ཚོགས་ཀྱི་སློབ་གསོ་ཚན་རིག་རིག་གནས་རྩ་འཛུགས་ཀྱི་《མིའི་རིགས་ཀྱི་མངོན་མིན་རིག་གནས་ཤུལ་བཞག་གི་མཚོན་བྱེད་མིང་གཞུང་》དུ་བདམས་ཐོན་བྱུང་བ་རེད།


text:
7. ཁྱེད་ཀྱི་དྲ་རྒྱའི་བརྒྱུད་ལམ་ཁག་ཇི་ལྟར་སྒེར་སྤྱོད་བྱས་ཏེ་ཉར་འཚག་བྱེད་དགོས་སམ།
Table of Contents...Loading Table of Contents...
བརྡ་འཕྲིན་དུས་རབས་ཀྱི་གཡོ་རླབས་ཤིག་འཛམ་གླིང་གང་སར་ཁྱབ་དུས་གློག་ཀླད་ཀྱི་དྲ་ལམ་བརྒྱུད་ཨེ་མལ་དང་མྱུར་འཕྲིན་སོགས་དྲ་ལམ་གྱི་མཐུན་རྐྱེན་དེ་ཙམ་མེད་པའི་མི་སྒེར་དང་ཚོགས་པ་ཁག་ལ་སྟབས་བདེ་པའི་ཐོག་ནས་གནས་ཚུལ་ཁག་མཁོ་གཏོང་བྱེད་ཐུབ་ཀྱི་ཡོད། གལ་སྲིད་དྲ་ལམ་མྱུར་པོ་དེ་འདྲ་ཡོད་པ་ཡིན་ན་Jitsi, Skype, Voice-over-IP VoIPབརྒྱུད་སྐད་ཆ་བཤད་དེ་གནས་ཚུལ་ཁག་གཅིག་གཅིག་ལ་མཁོ་སྤྲོད་བྱེད་ཐུབ་ཀྱི་ཡོད། ཡིན་ནའང་།བརྒྱུད་ལམ་དེ་ཚོས་གནད་འགག་ཆེ་བའི་གནས་ཚུལ་ཁག་ཡིད་ཆེས་བློས་འཁེལ་གྱིས་སྒེར་སྤྱོད་བྱས་པ་མ་ཟད་བདག་ཟུང་ཡག་པོ་བྱེད་ཐུབ་ཀྱི་མེད། འདི་ནི་གནས་ཚུལ་གསར་པ་ཞིག་མིན་དུས་ཧོན་འཐོར་དགོས་དོན་མེད། དེ་བས་གཞུང་གི་ལྟ་སྲུང་འོག་ཡོད་པའི་མི་སྣའི་ཡིག་སྐུར་སྦྲག་ཏམ་དང་ཁ་པར། དེ་བཞིན་འཕྲིན་ཐུང་ལ་བལྟ་སྲུང་ནན་པོ་བྱེད་ཀྱི་ཡོད་དུས་བརྒྱུད་ལམ་དེ་བེད་སྤྱད་ནས་གནས་ཚུལ་ཁག་མི་གཞན་ལ་མཁོ་སྤྲོད་བྱེད་རྒྱུ་ནི་ཉེན་ཁ་ཅན་ཞིག་ཆགས་ཡོད།
གདོད་མའི་དུས་རབས་དང་ད་ལྟའི་དྲ་རྒྱའི་དུས་རབས་ཀྱི་གནས་ཚུལ་མཁོ་གཏོང་བྱེད་ཡག་གི་བརྒྱུད་ལམ་གཉིས་ཞིབ་བསྡུར་བྱས་པ་ཡིན་ན། དྲ་རྒྱའི་བརྒྱུད་ལམ་གྱི་བཟང་བ་དང་ཉེན་སྲུང་བྱེད་ཡག་ལ་བཙན་པ་ཡོད། གལ་སྲིད་ཁྱེད་ཀྱི་ཉེན་སྲུང་མེད་པའི་བྱ་ཐབས་བེད་སྤྱད་དེ་ཨེ་མལ་དང་མྱུར་འཕྲིན། དེ་བཞིན་VoIPབརྒྱུད་སྐད་ཆ་བཤད་པ་ཡིན་ན་ཡི་གེ་དང་ཁ་པར་བཏང་པ་ལས་ཉེན་ཁ་ཆེ་བ་ཡོད། གང་ཡིན་ཞེ་ན། ཁྱད་ཆོས་ཕུན་སུམ་ཚོགས་པོ་ཡོད་པའི་གློག་ཀླད་དེ་ཚོས་རང་འགུལ་ངང་གནས་ཚུལ་གཏོང་མཁན་དང་གཏོང་ཡུལ་གྱི་མི། དེ་བཞིན་གནད་འགག་ཆེ་བའི་ཚིག་ཁག་ངོས་བཟུང་སྟེ་རྩད་གཅོད་གཏོང་ཐུབ་ཀྱི་ཡོད། གདོད་མའི་སྤྱི་ཚོགས་ཀྱི་གནས་ཚུལ་བརྒྱུད་ལམ་དེ་ཚོ་ཡང་བལྟ་སྲུང་ནན་པོ་བྱེད་ཡག་ལ་གཅིག་མཚུངས་མཐུན་རྐྱེན་དེ་འདྲ་ཚང་དགོས། ཡིན་ནའང་། གལ་སྲིད་ཁྱེད་ཀྱི་སྔོན་འགོག་ཁ་ཤས་བྱས་པ་ཡིན་ན་དེ་སྒྲུབ་ཀྱི་མ་རེད། གང་ཡིན་ཞེ་ན། སྔོན་མ་རྒྱལ་ཁབ་ཀྱི་དམག་མི་དང་གསང་བའི་ལས་ཁུངས་ཁོ་ན་ལ་ཡོད་པའི་གནས་ཚུལ་ཉེན་སྲུང་གི་བྱ་ཐབས་དེ། དུས་དེང་སང་ཁྱེད་ཀྱི་དྲ་རྒྱའི་བརྒྱུད་ལམ་ཀྱི་བཀོལ་སྤྱོད་དང་བརྡ་ཚིག་གི་ནུས་པར་བརྟེན་གནས་ཚུལ་ག་རེ་ཡིན་ཀྱང་ཉེན་སྲུང་བྱེད་ཐུབ་ཀྱི་ཡོད།
སློབ་ཚན་འདིའི་ནང་འགྲེལ་བརྗོད་ཞུས་ཡོད་པའི་ལམ་སྟོན་ཁག་ལ་གཟིགས་ཏེ་མཉེན་ཆས་ཁག་འཚོལ་ཞིབ་ཀྱིས་ལག་ལེན་བསྟར་བ་ཡིན་ན། ཁྱེད་རང་གི་གནས་ཚུལ་ཁག་ཉེན་སྲུང་བྱེད་ཡག་ལ་ཕན་ཐོགས་ངེས་ཅན་ཞིག་ཡོང་གི་རེད། དེ་ཡང་། RiseUpཨེ་མལ་ཞབས་ཞུ་དང་ OTR, Pidgin, Mozilla Firefox, Enigmail, Mozilla Thunderbird སོགས་ཀྱི་མཉེན་ཆས་འདི་རྣམས་ཀྱི་བྱ་ཐབས་ཁྱེད་ཀྱིས་བེད་སྤྱོད་གཏོང་ཐུབ་ན་གནས་ཚུལ་ཉེན་སྲུང་བྱེད་ཡག་ལ་ཕན་ཐོགས་ཆེན་པོ་ཡོད། ཡིན་ནའང་། ཁྱེད་རང་གིས་ཤེས་དགོས་པ་ཞིག་ལ་དྲ་ལམ་ཐོག་བཤད་པའི་སྐད་ཆ་ཁག་བརྒྱ་ཆ་བརྒྱ་ཐམ་པ་མཉེན་ཆས་འདི་ཚོས་ཉེན་སྲུང་བྱེད་ཐུབ་ཀྱི་མེད། ཁྱེད་ལ་ཉེན་ཁ་ཞིག་ག་དུས་ཡིན་ནའང་འཕྲད་ཀྱི་རེད། དེ་ཡང་། གློག་ཀླད་ཐོག་ཡོད་པའི་གློག་ཀླད་ཀྱི་མཇུག་སྒོ་འགྲམ་དུ་རྣ་ཅོག་ཉན་ནས་བསྡད་ཡོད་པའི་མི། དོ་སྣང་མ་བྱས་པར་བཏང་བའི་ཨེ་མལ་སོགས་ཀྱི་རྐྱེན་པས་ཉེན་ཁ་འདྲ་མིན་འཕྲད་ཀྱི་ཡོད། སློབ་ཚན་འདིའི་དམིགས་ཡུལ་གཙོ་བོ་ནི་ཁྱེད་ལ་དྲ་ཐོག་ཏུ་ཉེན་ཁ་འཕྲད་པ་ཁག་ཉུང་དུ་གཏོང་ཆེད་ཆེད་མངག་འཆར་འགོད་བྱས་ནས་བཀོད་སྒྲིག་བྱས་པ་ཞིག་ཡིན་པས་འདིར་དོ་སྣང་ངེས་པར་སྤྲོད་རྒྱུ་ནི་གལ་འགངས་ཆེན་པོ་ཞིག་ཡིན།
ཁ་ལོཌི་ཡ་དང་ཕབ་ལོ་གཉིས་ནི་ལྷོ་ཨ་ཕེ་རེ་ཁའི་རྒྱལ་ཁབ་ནང་ཡོད་པའི་འགྲོ་བ་མིའི་ཐོབ་ཐང་ཐོག་ལས་ཀ་བྱེད་མཁན་གྱིས་གཞུང་འབྲེལ་མིན་པའི་ཚོགས་པ་ཞིག་ནང་ལས་ཀ་བྱེད་ཀྱི་ཡོད། ཁོང་གཉིས་ཀྱིས་ཟླ་བ་ཁ་ཤས་རིང་རྒྱལ་ཁབ་དེའི་དྲག་པོའི་དམག་དཔུང་གི་སྲིད་བྱུས་འོག་དམྱལ་བ་མི་ཡུལ་དུ་མྱོང་བ་ལྟར་མནར་གཅོད་མྱོང་མཁན་གྱིས་མི་ནས་བདེན་དཔང་ཚིག་ཐོ་ལེན་ཁར་ཕྱིན་པ་རེད། སྡུག་སྦྱོང་མྱོང་མཁན་མིའི་ས་ནས་རག་པའི་གནས་ཚུལ་ཁག་ཁོང་གཉིས་ཀྱི་ཉེན་སྲུང་བྱེད་ཀྱི་ཡོད། དགོས་མཁོ་ཅན་གྱི་གནས་ཚུལ་དེ་ཚོ་བསྐྱར་ལེན་ཐེངས་མང་བྱེད་ཡག་ཡོད་པའི་ (TrueCrypt) ནང་ནང་འཇུག་བྱས་ཏེ་དུམ་བུ་འདྲ་མིན་བཟོས་ཏེ་གསོག་འཇོག་བྱེད་ཀྱི་ཡོད། རྒྱལ་ཁབ་དེའི་མི་མང་ཚོས་སྡུག་སྦྱོང་མནར་སྤྱོད་ཇི་ལྟར་མྱོང་གི་ཡོད་མེད་སྐོར་གནས་ཚུལ་སྤེལ་དགོས་ཀྱི་ཡོད་ན། ཁོང་གཉིས་ཀྱིས་རྒྱལ་ཁབ་གཞན་དག་ནང་ཡོད་པའི་ལས་རིགས་གཅིག་པའི་ལས་རོགས་ཚོའི་བསམ་ཚུལ་ལེན་རྒྱུ་ནི་གལ་འགངས་ཆེན་པོ་ཞིག་ལ་ངོས་འཛིན་བྱེད་ཀྱི་ཡོད། ཁོང་ཚོས་སོ་སོའི་མིང་དང་སྡོད་གནས་ཁ་བྱང་མ་བཤད་པ་མ་ཟད་ཨེ་མལ་དང་སྐད་ཆ་བཤད་ནས་བྲིས་པའི་འཕྲིན་ཐུང་ཁག་ཀྱང་གསང་ཉར་བྱེད་ཀྱི་ཡོད། གནས་ཚུལ་ཉེན་སྲུང་བྱེད་རྒྱུ་གལ་ཆེན་པོ་ཡིན་པའི་སྐོར་ལ་ཚོགས་འདུ་ཚོགས་རྗེས། ཁལོ་ཀྲི་ཡ་ཡིས་ཚོགས་ཞུགས་པ་ཚོར་དྲི་བ་ཡོད་དམ་ཅེས་སྐད་ཆ་དྲིས་སོང་།
ཁྱེད་རང་གིས་སློབ་ཚན་འདི་ནས་ག་རེ་ཤེས་ཀྱི་རེད་དམ།
- ག་རེ་བྱས་ནས་དྲ་ཐོག་གི་ཨེ་མལ་དང་མྱུར་འཕྲིན་གྱི་བརྡ་འཕྲིན་གཏོང་ས་ཁག་བཙན་པོ་མེད་དམ།
- ཇི་ལྟར་ཨེ་མལ་གྱི་ཁ་བྱང་གསར་པ་དང་བཙན་པོ་ཞིག་བཟོ་དགོས་སམ།
- ད་ལྟའི་ཨེ་མལ་གྱི་ཁ་བྱང་ཉེན་སྲུང་ཡར་རྒྱས་ཇི་ལྟར་གཏོང་དགོས་སམ།
- ཇི་ལྟར་བཙན་པོ་ཡོད་པའི་མྱུར་འཕྲིན་གྱི་བརྡ་འཕྲིན་ཞབས་ཞུ་བེད་སྤྱོད་གཏོང་དགོས་སམ།
- གལ་སྲིད་མི་གཞན་ཞིག་གིས་ཁྱེད་རང་གི་ཨེ་མལ་བལྟ་ཀློག་བྱེད་ཀྱི་ཡོད་ན་ག་རེ་བྱེད་དགོས་སམ།
- ཇི་ལྟར་ཨེ་མལ་གྱི་ཐོག་ཡིག་འབྲེལ་བྱེད་མཁན་དེ་སུ་ཡིན་མིན་ངོས་འཛིན་བྱེད་སྟངས།
ཁྱེད་ཀྱི་ཨེ་མལ་ཉེན་སྲུང་བྱེད་སྟངས།
ཁྱེད་ཀྱི་ཨེ་མལ་ཉེན་སྲུང་ཡར་རྒྱས་གོང་འཕེལ་ཡོང་ཡག་ལ་ཐབས་ལམ་ཁ་ཤས་ཤིག་ཡོད། དང་པོ་ཁྱེད་ཀྱི་ཨེ་མལ་གཏོང་ས་དེར་ཁྱེད་ཀྱི་ཡི་གེ་དེ་ཀློག་ཐུབ་པ་ཞིག་བསྐུར་ཞིག་བསྐུར་དགོས། འདི་གང་འདྲ་སེ་བྱེད་དགོས་མིན་ནི་ཁྱེད་ཀྱི་ཨེ་མལ་འཕྲིན་ཐུང་ཁག་ཇི་ལྟར་མི་གཞན་གྱི་མ་ཤེས་པའི་ཆེད་གསང་ཉར་བྱེད་དགོས་སམཞེས་པ་དང་ཡང་ན་གཤམ་དུ་འགྲེལ་བརྗོད་ཞུས་པའི་ཉེན་སྲུང་དུ་མ་ཡོད་པའི་ཨེ་མལ་ཁ་བྱང་ཁག་ཇི་ལྟར་སྤྱོད་ཐབས་ཞེས་པའི་གནད་དོན་ཁག་ལ་གཟིགས་ན་མཁྱེན་ཐུབ། གཞི་རྩའི་རྨང་གཞི་དེ་ལས་ཏོག་ཙམ་རྒྱ་ཆེ་རུ་བཏང་བ་ཡིན་ན་མཚམས་རེ་ཁྱེད་ཀྱི་ཨེ་མལ་གྱི་འབྲེལ་ལམ་བརྒྱུད་ཡི་གེ་དེ་དངོས་གནས་ཁྱེད་ཀྱིས་བཏང་ཡོད་མེད་དང་ཡང་ན་མི་གཞན་གྱིས་ཁྱེད་རང་གི་མིང་བེད་སྤྱད་དེ་བཏང་ཡོད་མེད་ཀྱི་གནས་ཚུལ་སོགས་ངོ་རྟགས་ཡག་པོ་ཆོད་ཀྱི་ཡོད། དེ་ལྟ་བུའི་ཐབས་ལམ་དེ་ལམ་ལྷོང་ཡོང་ཡག་ལ སློབ་ཚན་བདུན་པའི་བཞི་པ་སྟེ་ཡར་ཐོན་ཅན་གྱི་ཨེ་མལ་ཉེན་སྲུང་བྱེད་སྟངས་ཞེས་པའི་སོ་སོའི་ཨེ་མལ་གྱི་འཕྲིན་ཐུང་འཁྲུལ་མེད་ངོས་འཛིན་དང་བརྡ་ཚིག་འཕོ་འགྱུར་བྱེད་སྟངས་ཞེས་པར་གཟིགས་ན་མཁྱེན་ཐུབ།
གལ་སྲིད་ཁྱེད་ཀྱི་ཨེ་མལ་གྱི་ཉེན་སྲུང་དོ་དམ་མི་གཞན་གྱིས་འཕྲོག་འདུག་བསམ་ན་དེ་ལས་སྐྱོབ་ཐབས་ཀྱི་ཐབས་ལམ་ཁག་གཤམ་དུ་འགྲེལ་བརྗོད་ཞུས་ཡོད་པས་ཁྱེད་ཀྱིས་གཟིགས་ན་མཁྱེན་ཐུབ།
ཁྱེད་ཀྱིས་ཤེས་དགོས་པ་ཞིག་ལ་ཉེན་སྲུང་བྱས་ཡོད་པའི་ཨེ་མལ་དེ་ཚོ་སོ་ཉུལ་དྲ་རྒྱ་དང་དུས་དུས་སུ་དྲ་ཐོག་བརྒྱུད་མི་གསུམ་པ་ཞིག་ལ་བསྡུ་འཇུག་བྱས་ནས་བཏང་བ་ཡིན་ན་ཁྱེད་ཀྱིས་བཏང་བའི་ཨེ་མལ་དེ་ཚོ་མི་གཞན་གྱིས་དོ་དམ་བྱེད་ཡག་ལ་ཉེན་ཁ་ཡོད། དེའི་སྐོར་ལ་ཞིབ་ཕྲ་སློབ་ཚན་དང་པོའི་བརྗོད་དོན་ཁྱེད་ཀྱི་གློག་ཀླད་མཉེན་ཆས་རྫུན་མ་དང་གློག་ཀླད་མཁས་པའི་གཡོ་བྱུས་ལས་སྐྱོབ་ཐུབ་བམ་དང་སློབ་ཚན་གསུམ་པའི་བརྗོད་དོན་ཏེ་ཇི་ལྟར་གསང་ཡིག་བཙན་པོ་བཟོ་སྟངས་དང་ཉར་འཚག་བྱེད་སྟངས ཞེས་པ་འདི་གཉིས་ཀྱི་ནང་དོན་ཁག་ལ་ཁྱེད་ཀྱིས་མཐིལ་ཕྱིན་སློབ་སྦྱོང་བྱས་ན་མཁྱེན་ངེས་ཡིན་པས་གཤམ་དུ་གཟིགས་རོགས།
ཁྱེད་ཀྱི་དྲ་འབྲེལ་ཡི་གེ་ཁག་ཁེ་གཙང་ཉར་འཚག་བྱེད་སྟངས།
དྲ་རྒྱ་ནི་གུ་ཡངས་ཀྱི་འབྲེལ་ལམ་བྱེད་ས་ཞིག་ཡིན་པ་གང་ཞིག་ཡི་གེ་ཀློག་བདེ་པོའི་ངང་མི་གཞན་ལ་མཁོ་སྤྲོད་བྱེད་ཀྱི་ཡོད། གལ་སྲིད་ཨེ་མལ་གྱི་འཕྲིན་ཐུང་དཀྱུས་མ་ཞིག་གཏོང་ས་དེར་ཏག་ཏག་མ་འབྱོར་བར་ལམ་ཁར་འགོག་རྐྱེན་འཕྲད་པ་ཡིན་ནའང་དེའི་ནང་དོན་དཀའ་ངལ་གཅིག་ཀྱང་མེད་པའི་ཐོག་བལྟ་ཀློག་བྱེད་ཐུབ་ཀྱི་ཡོད། དྲ་རྒྱ་ནི་འཛམ་གླིང་ཀུན་ཁྱབ་ནང་བེད་སྤྱོད་གཏོང་གི་ཡོད་དུས་འབྱོར་ས་དེར་མ་འབྱོར་བར་ལམ་ཁར་འགོག་རྐྱེན་མང་པོ་ཞིག་འཕྲད་ཀྱི་ཡོད། གང་ཡིན་ཞེ་ན། འཛམ་གླིང་ནང་ཡོད་པའི་མི་མང་པོས་དྲ་རྒྱ་བཀོལ་སྤྱོད་བྱེད་ཀྱི་ཡོད་དུས་འགྲོ་ལམ་ཁག་ལ་མཚམས་རེ་འགོག་རྐྱེན་འཕྲད་ཀྱི་ཡོད། ཁྱེད་རང་གི་ཨེ་མལ་གཏོང་ས་དེར་མ་འབྱོར་གོང་ཁྱེད་རང་གི་དྲ་རྒྱའི་བརྒྱུད་ལམ་མཁོ་སྤྲོད་བྱེད་མཁན་ISPདེའི་སར་འབྱོར་གྱི་ཡོད། དེ་དང་ཕྱོགས་མཚུངས་ཡི་གེ་དེ་མཁོ་སྤྲོད་མ་བྱས་གོང་འབྱོར་ས་དེ་མཐའ་མ་ཆགས་ཀྱི་ཡོད། ཁྱེད་ཀྱིས་སྔོན་འགོག་མ་བྱས་ན་ཡི་གེ་དེ་ཚོ་མིས་ཀློག་པའམ་ཡང་ན་མཉམ་སྲེ་བྱེད་སྲིད་པ་ཞིག་ཡིན་པས་གཟབ་གཟབ་བྱེད་དགོས།
ཕེབ་ལོ། ངས་ཁྱེད་རང་གི་ཕྱག་སྦྲེལ་དང་སྐད་ཆ་བཤད་དུས་མོ་རང་གིས་མཚམས་རེ་མོ་རང་དང་ལས་རོགས་ཚོས་གནད་འགག་ཆེ་བའི་ཡིག་ཆ་ཁག་ཨེ་མལ་ནང་ཡོད་པའི་ཟིན་བྲིས་ཡིག་སྣོད་ཐོག་བཞག་གི་ཡོད་པ་མ་ཟད་གསང་ཡིག་ཀྱང་གཅིག་བེད་སྤྱོད་གཏོང་གི་ཡོད་པའི་འགྲེལ་བརྗོད་བྱེད་ཀྱི་འདུག གནས་ཚུལ་དེ་གོ་དུས་ང་ཏོག་ཙམ་ཡ་མཚན་སྐྱེས་བྱུང་། ཡིན་ནའང་། དེ་ལས་ཀ་བྱེད་ཀྱི་རེད་དམ། ངས་བཤད་ཡག་བྱས་ན་གནས་ཚུལ་དེ་ཚོ་མི་གཞན་གྱིས་ཀློག་མ་ཐུབ་པའི་འགན་སྲུང་བྱེད་ཐུབ་བམ། གང་ཡིན་ཞེ་ན། མི་གཞན་ལ་གནས་ཚུལ་དེ་བཏང་མེད།
ཁལོ་ཀྲི་ཡ། ཁྱེད་རང་གི་གློག་ཀླད་ནང་ཡོད་པའི་ཨེ་མལ་ལམ་ཡང་ན་ (draft) གང་འདྲ་ཞིག་ཡིན་རུང་དེའི་ནང་དོན་ཁག་དྲ་ལམ་བརྒྱུད་ཁྱེད་རང་ལ་བཏང་ཡོད་པས་བལྟ་ཀློག་བྱེད་ཐུབ་ཀྱི་ཡོད། དེ་མིན་ན་ཁྱེད་རང་གི་གློག་ཀླད་ཀྱི་ངོ་གདོང་ཐོག་མངོན་ཐུབ་ཀྱི་མ་རེད། རེད་པཱ། གལ་སྲིད་མི་ཞིག་གིས་ཁྱེད་རང་ལ་ཉུལ་ཞིབ་བྱེད་ཀྱི་ཡོད་ན། ཁོང་ཚོས་ཁྱེད་རང་གི་ཨེ་མལ་བརྟག་ཞིབ་བྱེད་པ་ཙམ་མ་ཟད་ཁྱེད་ཀྱིས་ཕར་ཚུར་བཏང་བའམ་འབྱོར་བའི་རིགས་ཀྱི་བལྟ་ཀློག་ཐུབ་པའི་གནས་ཚུལ་ཁག་འཚག་སེལ་བྱེད་ཀྱི་ཡོད། དྲ་ཐོག་གི་ཁ་བྱང་གཅིག་ཁོ་ན་བེད་སྤྱོད་གཏོང་མཁན་གྱི་མི་དེ་ཚོ་དྲ་ཐོག་ཏུ་ཞུགས་པ་ཡིན་ན་གཡོ་བྱུས་དེས་ལས་ཀ་བྱེད་ཐུབ་ཀྱི་མ་རེད་ལ་དྲ་ཐོག་ཁ་བྱང་ཁག་ཁག་དེ་འདྲ་བཟོས་ཏེ་མི་གཞན་ལ་ཡི་གེ་གཏོང་དགོས་དོན་ཀྱང་མེད།
ཁྱེད་རང་གི་དྲ་ལམ་དང་དྲ་རྒྱ་བལྟ་ས་དེར་ངེས་པར་ཉེན་སྲུང་གང་ཐུབ་ཐུབ་བྱེད་རྒྱུ་ནི་གནད་འགག་ཆེན་པོ་ཞིག་ཡིན། དེ་ཡང་། ཁྱེད་རང་གི་གསང་ཡིག་གམ་ཡང་ན་དྲ་རྒྱའི་ནང་དངུལ་ཁང་གི་ཤོག་བྱང་བཀོལ་སྤྱོད་བྱེད་དུས་ཡང་སེ་ཉེན་སྲུང་བྱེད་དགོས་པ་འདི་འདྲ་ཆགས་ཀྱི་རེད། དེ་ལམ་ལྷོང་ཡོང་ཡག་ལ་ཉེན་མེད་སྒོར་ལེབ་ཕྲ་མོ་ Secure Sockets Layer SSL ཞེས་པའི་བརྡ་ཚིག་འཕོ་འགྱུར་གྱི་འཕྲུལ་ཆས་འདི་བེད་སྤྱོད་བྱས་པ་ཡིན་ན་ཉེན་སྲུང་བྱེད་ཐུབ་ཀྱི་ཡོད། ཁྱེད་རང་གིས་ཉེན་མེད་སྒོར་ལེབ་ཕྲ་མོ་བེད་སྤྱོད་བྱེད་ཀྱི་ཡོད་མེད་ནི་དྲ་རྒྱའི་བཀག་སྡོམ་ཁ་བྱང་ལ་བརྟག་ཞིབ་ནན་པོ་བྱས་ན་མཁྱེན་ངེས་ཡིན་པས་དེར་གཟིགས་རོགས།
དྲ་རྒྱ་མང་ཆེ་བ་HTTP ཡི་ཡི་གེ་འདི་བརྒྱུད་འགོ་འཛུགས་བྱེད་ཀྱི་ཡོད་པས་གཤམ་དུ་གཟིགས་ན་མཁྱེན་ཐུབ།
ཉེན་སྲུང་ཡོད་པའི་དྲ་རྒྱ་ཁག་ཁྱེད་རང་གིས་གཟིགས་དུས་HTTPS ཡི་གེས་འགོ་འཛུགས་བྱེད་ཀྱི་ཡོད་པ་མཁྱེན་གྱི་རེད།
དེའི་མཐའ་མ་དེར་ཡོད་པའི་ཡི་གེ་ S དེས་ག་རེ་མཚོན་ནམ་ཞེ་ན། ཁྱེད་རང་གི་གློག་ཀླད་ཀྱི་ཉེན་སྲུང་ཡོད་པའི་དྲ་རྒྱ་ཁ་ཕྱེ་ཡོད་པ་མཚོན་གྱི་ཡོད། ཁྱེད་རང་གིས་བལྟ་ཀློག་བྱེད་བཞིན་པའི་དྲ་རྒྱའི་ངོ་གདོང་གི་ཞབས་ལ་ཁ་བྱང་བཀག་སྡོམ་མམ་ཡང་ན་གནས་བབས་བཀག་སྐོམ་གང་རུང་གི་སྒོ་ལྕགས་མཚོན་རྟགས་དེ་ཧ་གོ་གི་རེད། འདི་དག་ནི་ཁྱེད་རང་གི་དྲ་རྒྱའི་དོ་དམ་ཁག་ལ་ཚོད་འཛིན་བྱེད་མཁན་སུ་ཡིན་མིན་གྱི་ཁུངས་སྣེ་ཞིག་ཡིན་པས་ཁྱེད་ཀྱི་དྲ་རྒྱ་དེ་ཚོ་ངེས་པར་དུ་གཟིགས་རྒྱུ་མ་བརྗེད་པ་བྱེད་དགོས།
གསང་ཡིག་དང་དཔལ་འབྱོར་འཕོ་ལེན་བྱེད་ཡག་ལ་བརྡ་ཚིག་འདི་ལྟ་བུ་ནི་དྲ་ཐོག་ཏུ་ཡོད་པའི་འཕྲིན་ཐུང་ཁག་ཉེན་སྲུང་བྱེད་ཡག་ལ་མེད་དུ་མི་རུང་བ་ཞིག་ཡིན་པས་ཁྱེད་ཀྱིས་ངེས་པར་བཀོལ་སྤྱོད་བྱེད་དགོས། ཡིན་ནའང་། དྲ་རྒྱ་མང་པོ་ཞེ་པོ་ཞིག་གིས་ཉེན་སྲུང་བྱ་ཐབས་དེ་མཁོ་སྤྲོད་བྱེད་ཀྱི་མེད་པར་བརྟེན་HTTPS ཞེས་པའི་ཡི་དེ་འདི གློག་ཀླད་ཐོག་ཕབ་ཏེ་བཀོལ་སྤྱོད་བྱེད་དགོས། ཁྱེད་རང་དྲ་ཐོག་ཏུ་ཞུགས་ཏེ་ཨེ་མལ་ཀློག་པའམ་གཏོང་བ་སོགས་མ་བྱས་གོང་ངེས་པར་གློག་ཀླད་ཀྱི་དྲ་ལམ་ཡག་པོ་ཡོད་མེད་བརྟག་ཞིབ་བྱེད་དགོས།
ཁྱེད་རང་གི་ཉེན་མེད་དྲ་ཐོག་ཁ་བྱང་བརྒྱུད་གནས་ཚུལ་བལྟ་ཀློག་བྱེད་དུས་དེ་ནུས་མེད་རེད་བཞག་ཅེས་དྲ་ཐོག་ནས་ཉེན་བརྡ་གཏོང་གི་ཡོད་ན་དེར་གཟབ་གཟབ་བྱེད་དགོས། གང་ཡིན་ཞེ་ན། མི་གཞན་ཞིག་གིས་ཁྱེད་རང་གི་དྲ་ལམ་གྱི་གནས་ཚུལ་དང་འཕྲིན་ཐུང་ཁག་ལ་ཚོད་འཛིན་བྱེད་ཀྱི་ཡོད་པ་གསལ་སྟོན་བྱེད་ཀྱི་ཡོད། མཐའ་དོན་གལ་སྲིད་ཁྱེད་རང་གིས་དྲ་ཐོག་བརྒྱུད་གནས་ཚུལ་ཁག་མི་གཞན་ལ་བཤད་རེས་བྱེད་ཀྱི་ཡོད་ན་ངེས་པར་ཁྱེད་རང་གི་དྲ་ལམ་དེ་མྱུར་པོ་དང་ཁུངས་གང་དག་པོ་དགོས། ངས་བྱས་ན་ཁྱེད་རང་གི་གློག་ཀླད་ནང་ Mozilla Firefoxདང་དེའི་ཉེན་སྲུང་དང་འབྲེལ་བ་ཡོད་པའི་མཉེན་ཆས་ཁག་ནང་འཇུག་བྱེད་ཐུབ་ན་དགེ་མཚན་ཆེན་པོ་ཡོད།
Hands-on: Get started with the Firefox with add-ons - Secure Web Browser Guide
ཕེབ་ལོ། ང་ཚོ་མཉམ་དུ་སྙན་ཐོ་འདིའི་ནང་མཉམ་ཞུགས་བྱེད་མཁན་གྱི་མི་དེ་ལས་ཁུངས་ནང་མེད་དུས། ཁོ་རང་གི་ཡཧོ་དྲ་རྒྱ་བེད་སྤྱོད་གཏོང་གི་འདུག ཡང་མི་གཞན་དག་ཞིག་གིས་ཧོ་ཀྲི་མལ་བེད་སྤྱོད་གཏོང་གི་འདུགགལ་སྲིད་ངས་མི་དེ་ཚོར་འཕྲིན་ཐུང་བཏང་བ་ཡིན་ན་མི་དེ་ཚོས་དེ་ཀློག་ཐུབ་ཀྱི་རེད་དམ།
ཁལོ་ཀྲི་ཡ། (Yahoo) དང་ (Hotmail) དེ་བཞིན་དྲ་རྒྱ་གཞན་པ་མཁོ་སྤྲོད་བྱེད་མཁན་ཚོར་མི་གཞན་གྱིས་སོ་སོའི་གནས་ཚུལ་མ་ཤེས་པའི་ཆེད་རང་སྲུང་བྱེད་ཡག་མེད། དེར་བརྟེན། དཀའ་སྡུག་མྱོང་བཞིན་པའི་མི་ཚོའི་གནས་སྟངས་མི་གཞན་བརྗོད་སའི་གར་སྟེགས་ཀྱི་དྲ་རྒྱ་ཁུངས་བཙན་པོ་ཞིག་ངེས་པར་བཀོལ་སྤྱོད་བྱེད་དགོས།
ཉེན་མེད་ཨེ་མལ་ཁ་བྱང་ལ་མང་ཙམ་འཇུག་སྟངས།
དྲ་རྒྱ་ཁ་ཤས་ཤིག་གིས་ཇི་ལྟར་ཨེ་མལ་ཉེན་སྲུང་བྱེད་དགོས་མིན་གྱི་མཐུན་རྐྱེན་སྦྱོར་གྱི་ཡོད། (Yahoo) དང་ (Hotmail) གྱིས་ཉེན་མེད་དྲ་ལམ་བརྒྱུད་གསང་ཡིག་ཁོ་ན་ཉེན་སྲུང་བྱེད་པ་ལས་འཕྲིན་ཐུང་བཏང་བ་དང་འབྱོར་བ་ཁག་འགན་སྲུང་བྱེད་ཐུབ་ཀྱི་མེད། དེ་དང་ཕྱོགས་མཚུངས་ (Yahoo) དང་ (Hotmail) དེ་བཞིན་རིན་མེད་དྲ་རྒྱ་མཁོ་སྤྲོད་བྱེད་མཁན་ཚོས་ཁྱེད་རང་གི་གློག་ཀླད་ཀྱི་ IP address ཁ་བྱང་བརྒྱུད་ཁྱེད་ཀྱིས་འཕྲིན་ཐུང་བཏང་བ་ཁག་བརྟག་ཞིབ་བྱེད་ཐུབ་ཀྱི་ཡོད།
ཇི་མལ་ཁ་བྱང་ཡོད་པའི་མི་ཚོས་ཨེ་མལ་ཁ་ཕྱེ་བ་དང་ཁ་རྒྱག་དུས་ཉེན་སྲུང་གི་དྲ་ལམ་བེད་སྤྱོད་གཏོང་གི་ཡོད། དེ་ཡང་བཀག་སྡོམ་གྱི་ཁ་བྱང་བརྒྱུད་'https'བཀོལ་སྤྱོད་བྱས་ཏེ་ཉེན་སྲུང་དྲ་རྒྱར་འཇུག་གི་ཡོད། ཇི་མལ་ནི་ Yahoo ཡང་ན་ Hotmail དང་མི་འདྲ་བར་འཕྲིན་ཐུང་གཏོང་ཡུལ་དེར་གློག་ཀླད་ཀྱི་IP addressཁྲོམ་བསྒྲགས་བྱེད་ཀྱི་མེད། ཡིན་ནའང་། ཁྱེད་རང་གི་གནད་འགག་དང་གསང་དགོས་པའི་གསང་གནས་ཁག་ (Google) གྱིས་ཉེན་སྲུང་བྱེད་ཀྱི་རེད་བསམ་ནས་ཡིད་ཆེས་བྱས་ཏེ་སྡོད་རྒྱུ་མེད། (Google) གྱི་བརྡ་འཕྲིན་བཀོལ་སྤྱོད་བྱེད་ཡག་གི་རང་དབང་ལ་གཞུང་གིས་བཀལ་འཁྲོལ་ཐོབ་དགོས་ཀྱི་ཡོད་དུས་དྲ་རྒྱ་དེ་བེད་སྤྱོད་གཏོང་མཁན་གྱི་འཕྲིན་ཐུང་གི་ནང་དོན་ཁག་ལ་དགོས་པ་རྒྱུ་མཚན་མང་པོ་ཞིག་བལྟས་ཏེ་ཚོད་འཛིན་གྱིས་ཐོ་འགོད་དང་འཚག་སེལ་བྱེད་ཀྱི་ཡོད། (Google) དྲ་རྒྱའི་རང་སྲུང་བྱ་ཐབས་སྐོར་ལ་ཤེས་རྟོགས་བྱེད་དགོས་ན་སློབ་ཚན་བདུན་པའི་ལྔ་པ་སྟེ་བསྐྱར་སྦྱོང་ངམ་བསྐྱར་ཀློག་ཞེས་པ་དེར་གཟིགས་ན་མཁྱེན་ཐུབ།
གལ་སྲིད་ཁྱེད་ཀྱིས་བཟོ་ཐུབ་ན་https://mail.riseup.net དྲ་ཐག་འདི་བརྒྱུད་ལོངས་ཤོག་RiseUpཞེས་པའི་ཨེ་མལ་ཁ་བྱང་ཞིག་བཟོ་དགོས། དྲ་རྒྱ་འདིས་འཛམ་གླིང་གང་སར་ཡོད་པའི་རང་དབང་འཐབ་རྩོད་བྱེད་མཁན་ཚོར་ལས་སླ་པོའི་ཐོག་ནས་ཨེ་མལ་མཁོ་སྤྲོད་བྱེད་ཐུབ་པ་མ་ཟད་དྲ་རྒྱ་ཁག་ཏུ་གསོག་འཇོག་བྱས་ཡོད་པའི་ཁོང་ཚོའི་གནས་ཚུལ་ཁག་ཉེན་སྲུང་བྱེད་ཐུབ་ཀྱི་ཡོད། ཁོང་ཚོས་དེ་ལྟ་བུའི་ཉེན་མེད་ཉེན་སྲུང་བྱེད་ཡག་གི་དྲ་རྒྱ་དེ་རེ་སྒུག་རྒྱུན་རིང་བྱས་ཡོད། (Google) དང་མ་འདྲ་བ་དྲ་རྒྱ་དེ་བཀོལ་སྤྱོད་བྱེད་མཁན་ཚོར་རང་སྲུང་དོ་དམ་ཤུགས་ཆེ་ཡོད་དུས་ཉིན་ཞིག་བྱ་ཐབས་དེ་ཚོར་དཀའ་ངལ་འཕྲད་སྲིད་པ་ཞིག་ཡིན། ལོངས་ཤོག་ཞེས་པའི་ཨེ་མལ་ཁ་བྱང་གསར་པ་ཞིག་བཟོ་དགོས་ན་ངེས་པར་བརྡ་ཚིག་གཉིས་དགོས་ཀྱི་ཡོད། བརྡ་ཚིག་འདི་གཉིས་ནི་ལོངས་ཤོག་RiseUpཨེ་མལ་ཁ་བྱང་ཡོད་མཁན་གྱི་མི་སུས་སྤྲད་ཀྱང་འགྲིག་གི་ཡོད། གལ་སྲིད་ཁྱེད་ལ་དེབ་འདིའི་ངོ་བཤུས་ཡོད་པ་ཡིན་ན་མགྲོན་འབོད་བརྡ་ཚིག་དེ་གཉིས་འབྱོར་ངེས་ཡིན། དེ་མིན་ན་ཁྱེད་ལ་ལོངས་ཤོག་RiseUpདྲ་རྒྱ་བེད་སྤྱོད་གཏོང་མཁན་གཉིས་དགོས་པ་མ་ཟད་རེ་རེས་ཁྱེད་ལ་བརྡ་ཚིག་རེ་གཏོང་དགོས་པ་ཆགས་ཀྱི་རེད།
Hands-on: Get started with the RiseUp - Secure Email Service Guide
ཇི་མལ་དང་ལོངས་ཤོག་RiseUpདྲ་རྒྱ་གཉིས་ནི་དྲ་རྒྱ་ཙམ་མ་ཡིན་པར་དེ་ལས་ལྷག་པའི་ལས་ཀ་བྱེད་ཀྱི་ཡོད། དེ་ཚོ་ Mozilla Thunderbirdཀྱི་དྲ་རྒྱ་བརྒྱུད་སློབ་ཚན་བདུན་པའི་བཞི་པའི་ནང་འགྲེལ་བརྗོད་བྱས་ཡོད་པའི་ཡར་ཐོན་ཅན་གྱི་ཨེ་མལ་ཉེན་སྲུང་གི་བྱ་ཐབས་རམ་འདེགས་ཀྱིས་བཀོལ་སྤྱོད་བྱེད་ཐུབ་ཀྱི་ཡོད། ཁྱེད་རང་གི་ཨེ་མལ་མཁོ་སྤྲོད་བྱེད་མཁན་ཚོར་བརྡ་ཚིག་འཕོ་འགྱུར་གྱིས་དྲ་ལམ་མཐུད་རྒྱུ་ནི་ HTTPS ཡི་དྲ་ཐོག་ཉེན་སྲུང་བཀོལ་སྤྱོད་བྱས་པ་ལས་ལྷག་པ་ཡོད། གལ་སྲིད་ཁྱེད་ཀྱི་ཨེ་མལ་མཁོ་སྤྲོད་བྱེད་མཁན་ཚོའི་སྐོར་ལ་ཞིབ་ཕྲ་ཤེས་འདོད་ཡོད་ན་Thunderbird Guideཞེས་པའི་ལམ་སྟོན་ཤེས་བྱ་ཁག་ལ་གཟིགས་ན་མཁྱེན་ཐུབ། ཡིན་ནའང་། ཁྱེད་རང་གི་ཉུང་མཐར་འགྲོ་འོང་བྱེད་མཁན་གྱིས་དྲ་ཐོག་འཕྲིན་ཐུང་ཁག་ལ་བརྡ་ཚིག་བཀོད་པའམ་ཡང་ན་SSLབཟོ་བཀོད་བྱེད་དགོས།
ཕེབ་ལོ། དེར་བརྟེན། ངས་ལོངས་ཤོག་གམ་ཡང་ན་ཇི་མལ་དྲ་རྒྱ་བཀོལ་སྤྱོད་བྱེད་དགོས་སམ། དེ་མིན་ན་ཉེན་མེད་ 'https' དྲ་འཇུག་ཁ་བྱང་འདི་བེད་སྤྱོད་གཏོང་དགོས་སམ།
ཁལོ་ཀྲི་ཡ། དེ་ཁྱེད་རང་ལ་རག་ལུས་ཡོད། ཡིན་ནའང་། ཁྱེད་རང་གི་ཨེ་མལ་མཁོ་སྤྲོད་བྱེད་ས་དེ་སུ་འདེམས་མིན་ལ་བསམ་གཞིགས་བྱེད་དགོས་པ་ཁ་ཤས་ཤིག་ཡོད། དང་པོ། དེ་ཚོས་ཁྱེད་རང་ལ་དྲ་ལམ་མྱུར་པོ་སྤྲོད་ཀྱི་འདུག་གམ། ཇི་མལ་གྱིས་སྤྲོད་ཀྱི་འདུག དེར་བརྟེན། དེ་གས་འགྲིག་གི་འདུག གཉིས་པ། ཁྱེད་རང་གི་འཛིན་སྐྱོང་གིས་ཁྱེད་རང་གི་ཨེ་མལ་དེ་མི་གཞན་ལ་མ་བཏང་བ་དང་མ་ཀློག་བར་ཁེ་གཙང་ཉར་འཚག་བྱེད་ཀྱི་རེད་བསམ་པའི་ཡིད་ཆེས་ཡོད་དམ། ཡིད་ཆེས་བྱེད་མིན་ནི་ཁྱེད་རང་ལ་རག་ལུས་ཡོད། མཐའ་མ། ཁྱེད་རང་གི་དྲ་རྒྱ་མཁོ་སྤྲོད་བྱེད་མཁན་དེ་ངོས་བཟུང་ནས་དང་ལེན་བྱེད་མིན་ནི་ཁྱེད་རང་ལ་རག་ལུས་ཡོད། སྐད་ཆ་གཞན་པ་ཞིག་བཤད་ན། རང་དབང་འཐབ་རྩོད་བྱེད་མཁན་ནང་སྐད་གྲགས་ཡོད་པའི་དྲ་རྒྱ་ལོངས་ཤོག་ཞེས་པ་འདི་བེད་སྤྱོད་བཏང་ན་ཁྱེད་ལ་ཉེན་ཁ་ཕྲད་ཀྱི་ཡོད་མེད་དང་ཡང་ན་ཇི་མལ་བེད་སྤྱོད་བཏང་ན་གནས་སྟངས་གང་འདྲ་ཆགས་མིན་ནི་ཁྱེད་རང་ལ་རག་ལུས་པ་མ་རེད་དམ།
ཁྱེད་རང་གིས་ཉེན་མེད་ཨེ་མལ་ཁ་བྱང་གང་འདྲ་ཞིག་བཀོལ་སྤྱོད་བྱེད་ཀྱི་ཡོད་ཀྱང་དེར་ཡི་གེ་གཏོང་མཁན་གཅིག་དང་འབྱོར་མཁན་མང་པོ་ཞིག་ཡོད་པ་སེམས་ནང་ངེས་དགོས། ཁྱེད་རང་དེ་བཀོལ་སྤྱོད་བྱེད་མཁན་ཞིག་ཡིན་པས་སོ་སོས་ཐག་གཅོད་བྱེད་དགོས། ཁྱེད་རང་གིས་ཨེ་མལ་བརྟན་པོའི་ངང་བེད་སྤྱོད་གཏོང་གི་ཡོད་ཀྱང་དེ་ཚོ་མི་གཞན་ལ་གཏོང་དུས་སམ་ཡང་ན་ཀློག་དུས་དེ་བཞིན་ལན་རྒྱག་དུས་ངེས་པར་སྔོན་འགོག་ག་རེ་བྱེད་མིན་ཐད་བསམ་གཞིགས་བྱེད་དགོས། དེ་ཙམ་མ་ཟད་ཁྱེད་རང་གི་ཨེ་མལ་མཁོ་སྤྲོད་བྱེད་ས་དེ་ག་པར་ཡིན་མིན་ཤེས་དགོས། རྒྱལ་ཁབ་ཁ་ཤས་ནང་རང་བཞིན་གྱིས་རྒྱལ་ཁབ་གཞན་པ་ལས་ཨེ་མལ་ལ་བལྟ་སྲུང་ནན་པ་བྱེད་ཀྱི་ཡོད། སྒེར་གྱི་གནས་ཚུལ་མཁོ་གཏོང་བྱེད་ཡག་ལ་རང་དབང་ཡོད་པའི་རྒྱལ་ཁབ་ཀྱིས་འགོ་འཛུགས་བྱས་ཡོད་པའི་ཉེན་མེད་ཨེ་མལ་གྱི་བརྒྱུད་ལམ་དེ་ཁྱེད་དང་འབྲེལ་ཡོད་ཚོས་བེད་སྤྱོད་ངེས་པར་གཏོང་ཐུབ་ན་ཕན་ཐོགས་ཆེན་པོ་ཡོད། གལ་སྲིད་ཁྱེད་ཀྱི་འཕྲིན་ཐུང་དེ་བཞིན་ཨེ་མལ་གཏོང་ཡུལ་དང་མཁོ་སྤྲོད་བྱེད་མཁན་ལ་མ་འབྱོར་བར་ལམ་ཁར་དཀའ་ངལ་འཕྲད་ཀྱི་ཡོད་ན། ཁྱེད་རང་གིས་མཁོ་སྤྲོད་བྱེད་མཁན་དྲ་རྒྱ་གཅིག་པ་གཅིག་གདམ་སྟེ་བེད་སྤྱོད་གཏོང་དགོས། RiseUpལོངས་ཤོག་ཞེས་པའི་དྲ་རྒྱ་འདི་གདམ་ག་ཡག་པོ་ཞིག་ཡིན།
ཁྱེད་ཀྱི་ཨེ་མལ་ཉེན་སྲུང་ཡར་རྒྱས་གོམ་སྟབས་ཇི་ལྟར་བྱེད་དགོས་མིན་གྱི་བྱ་ཐབས་ཁ་ཤས།
- དུས་རྒྱུན་ཁྱེད་ཀྱི་མི་གཞན་ས་ནས་རེ་སྒུག་མ་བྱས་པར་འབྱོར་བའི་ཨེ་མལ་མཐུད་འཛར་དང་དོགས་གནས་ཡོད་པའི་གནས་ཚུལ་ཁག་ཁ་མ་ཕྱེ་བའི་གོང་ངེས་པར་གཟབ་གཟབ་བྱེད་དགོས། ཨེ་མལ་དེ་ལྟ་བུ་ཁྱེད་ཀྱིས་ཁ་ཕྱེ་དུས་ཁྱེད་ཀྱི་ཉེན་སྲུང་མཉེན་ཆས་དུས་ཐོག་དུས་འགྱང་བྱས་ཡོད་པ་མ་ཟད་དེས་ཉེན་བརྡ་ག་རེ་གཏོང་གི་ཡོད་མེད་ངེས་པར་བརྟག་ཞིབ་བྱེད་དགོས།
- མིང་མེད་མཉེན་ཆས་Torའདི་ལྟ་བུ་བེད་སྤྱོད་ཇི་ལྟར་བྱེད་དགོས་མིན་ནི་སློབ་ཚན་བརྒྱད་པའི་ནང་འགྲེལ་བརྗོད་བྱས་ཡོད་པའི་བརྗོད་དོན་དྲ་ཐོག་ནང་བཀག་སྡོམ་དོ་དམ་མ་ཡོང་བ་དང་མིས་མ་ཤེས་པའི་ཆེད་རང་ཉིད་ཇི་ལྟར་དེའི་ནང་ཞུགས་ཐུབ་བམཞེས་པ་འདིས་མི་གཞན་གྱིས་ཁྱེད་རང་གི་དྲ་ལམ་དང་ཨེ་མལ་དོ་དམ་བདག་ཟུང་མ་བྱས་པའི་སྔོན་འགོག་བྱེད་ཐུབ་ཀྱི་ཡོད། ཁྱེད་རང་གི་རྒྱལ་ཁབ་ནང་དྲ་རྒྱ་བཀོལ་སྤྱོད་བྱེད་ཡག་གི་རང་དབང་ཇི་ལྟར་ཡོད་མིན་ལ་བསམ་གཞིགས་བྱས་ཏེ། ཁྱེད་རང་གི་Torདང་ཡང་ན་སློབ་ཚན་བརྒྱད་པའི་ནང་འགྲེལ་བརྗོད་ཞུས་ཡོད་པའི་ཉེན་མེད་ཨེ་མལ་མཁོ་སྤྲོད་བྱེད་མཁན་གྱི་དྲ་རྒྱ་RiseUpཡང་ན་ (Gmail) ལ་སོགས་ག་རེ་བེད་སྤྱོད་བྱེད་མིན་བསམ་བློ་གཏོང་དགོས།
- ཁྱེད་ཀྱི་ཨེ་མལ་གཏོང་ས་དེ་དང་དྲ་ཐོག་ཏུ་ཡོད་པའི་མི་ཚོས་ཁྱེད་ཀྱིས་བཏང་བའི་ཨེ་མལ་དེ་བལྟ་ཀློག་བྱས་ཀྱང་ཁོང་ཚོས་ཁ་བྱང་དེ་མ་ཤེས་པ་ཞིག་བཟོ་དགོས། དྲ་རྒྱའི་ཁ་བྱང་བཟོ་དུས་ཁྱེད་རང་གི་མིང་དང་ཡང་ན་ལས་ཀ་སོགས་འབྲེལ་བ་ཡོད་པའི་གནས་ཚུལ་བཀོད་དེ་བཟོ་རྒྱུ་མེད། དེ་ཡང་། ཁྱེད་རང་གི་IP addressཤེས་བཅུག་མཁན་གྱི་དྲ་རྒྱ་ (Hotmail) དང་ (Yahoo) དེ་བཞིན་དེ་དང་འདྲ་བའི་དྲ་རྒྱ་ཁག་བེད་སྤྱོད་གཏོང་རྒྱུ་མེད།
- ཁྱེད་རང་གི་གློག་ཀླད་བེད་སྤྱོད་བྱེད་མཁན་སུ་ཡིན་མིན་ལ་བལྟས་ནས་ཨེ་མལ་དང་འབྲེལ་བ་ཡོད་པའི་འཕྲལ་སེལ་ཡིག་ཆ་ཁག་རྩ་མེད་བཟོ་རྒྱུ་ནི་དྲ་ཐོག་ནས་འབྱོར་བའི་ཨེ་མལ་ཉེན་སྲུང་བྱེད་ཡག་ལས་གལ་ཆེ་བ་ཡོད། དེའི་སྐོར་ལ་ཞིབ་ཕྲ་ཤེས་འདོད་ཡོད་ན་སློབ་ཚན་དྲུག་པའི་བརྗོད་དོན་གནད་འགག་ཆེ་བའི་ཡིག་ཆ་ཁག་ཇི་ལྟར་གཏོར་བཤོག་གཏོང་དགོས་སམཞེས་པ་དང་གཙང་བཟོའི་བྱ་ཐབས་ལམ་སྟོན་CCleaner Guideལ་གཟིགས་ན་མཁྱེན་ཐུབ།
- ཁྱེད་རང་གི་འབྲེལ་གཏུགས་མི་སྣར་དོ་ཕོག་མི་ཡོང་བའི་ཆེད་མངོན་མེད་ཨེ་མལ་ཁ་བྱང་འདྲ་མིན་བཟོས་ཏེ་གནས་ཚུལ་ཁག་མཁོ་གཏོང་བྱེད་རྒྱུར་འདོད་མོས་ཡོད། ཡང་ན་ཁྱེད་རང་དྲ་ཐོག་བཀོལ་སྤྱོད་བྱེད་ཡག་ལ་ཨེ་མལ་ཁ་བྱང་འདྲ་མིན་དགོས་སྲིད་པ་ཞིག་ཡིན།
- གོང་དུ་འགྲེལ་བརྗོད་ཞུས་པའི་སྡོན་འགོག་དེ་ཁྱེད་ཀྱི་ལག་ལེན་བསྟར་མིན་ལ་མ་ལྟོས་པར་ཁྱེད་ཀྱིས་བྲིས་པའི་ཨེ་མལ་འཕྲིན་ཐུང་དེ་མི་ངན་གྱི་ལག་པར་མ་སླེབས་པ་བྱེད་རྒྱུ་གཟབ་གཟབ་བྱེད་དགོས། འཕོ་ལེན་བྱེད་ཡག་གི་གནད་འགག་ཆེ་བའི་གནས་ཚུལ་ཁག་བརྡ་ཚིག་བརྒྱབ་ཏེ་ཉེན་སྲུང་བྱེད་ཡག་ནི་གལ་ཆེན་པོ་ཆགས་ཡོད་པས། ཁྱེད་རང་གི་མིའི་མིང་དང་སྡོད་སའི་ཁ་བྱང་ངོ་མ་བེད་སྤྱོད་གཏོང་རྒྱུ་མེད།
དོགས་གནས་ཨེ་མལ་བལྟ་སྲུང་བྱེད་སྟངས་ཀྱི་ཐབས་ལམ།
གལ་སྲིད་མི་གཞན་གྱིས་ཁྱེད་རང་གི་ཨེ་མལ་དོ་དམ་བྱེད་ཀྱི་ཡོད་པའི་དོགས་གནས་སྐྱེས་ཀྱི་ཡོད་ན། ཁྱེད་ཀྱི་ཁ་བྱང་གསར་པ་ཞིག་བཟོས་ཏེ་རྙིང་པ་དེ་བེད་སྤྱོད་གཏོང་གི་མེད་པའི་བཟོ་འདྲ་བྱེད་ཀྱི་རེད། འདས་པའི་དུས་ཚོད་ནང་ཁྱེད་རང་གི་ཨེ་མལ་ཁ་བྱང་གང་འདྲ་ཞིག་ལ་ཡིག་འབྲེལ་བྱས་པ་ཡིན་ནའང་ད་ལྟ་དེ་ཚོ་བལྟ་སྲུང་འོག་གནས་ཡོད། དེར་བརྟེན། ཁྱེད་རང་གི་སྔོན་འགོག་ཁ་ཤས་ཤིག་བསམ་བློ་གཏོང་དགོས་པ་ཆགས་ཀྱི་རེད། དེ་ཡང་།
- ཁྱེད་རང་དང་འབྲེལ་གཏུགས་བྱེད་མི་གཉིས་ཀས་ཨེ་མལ་ཁ་བྱང་གསར་པ་རེ་བཟོས་ཏེ་གློག་ཀླད་རྩེད་ཁང་བརྒྱུད་དེ་བེད་སྤྱོད་གཏོང་དགོས། ང་ཚོས་ཐབས་བྱུས་འདི་ནི་ཁྱེད་རང་གི་དུས་རྒྱུན་གློག་ཀླད་བེད་སྤྱོད་གཏོང་སའི་དྲ་ལམ་མི་གཞན་གྱིས་དོ་དམ་བྱེད་ཀྱི་ཡོད་པ་ཉེན་སྲུང་བྱ་ཆེད་ཞིག་ཡིན། གལ་སྲིད་ཁྱེད་ཀྱི་བརྗེ་ལེན་གྱིས་ཚུལ་དུ་ཨེ་མལ་ཁ་བྱང་གསར་པ་དེ་དུས་རྒྱུན་དྲ་རྒྱ་བཀོལ་སྤྱོད་བྱེད་ས་དེ་ནས་བེད་སྤྱོད་གཏོང་དགོས་པ་ཆགས་ཀྱི་ཡོད་ན་སློབ་ཚན་བརྒྱད་པའི་བརྗོད་དོན་ཇི་ལྟར་དྲ་རྒྱ་བཀག་སྡོམ་དང་མི་མ་ཤེས་པ་བེད་སྤྱོད་གཏོང་དགོས་སམཞེས་པའི་བྱ་ཐབས་འདི་གཟིགས་ན་མཁྱེན་ཐུབ།
- ཨེ་མལ་ཁ་བྱང་གསར་པ་འདིའི་གནས་ཚུལ་བརྗེ་པོ་རྒྱག་དགོས་ན་ཉེན་སྲུང་བརྒྱུད་ལམ་ཁོ་ན་བེད་སྤྱོད་གཏོང་དགོས། དེ་ཡང་། གདོང་དང་གདོང་ཐུག་ནས་གནས་ཚུལ་ཁག་VoIPསྐད་ཆ་བཤད་དེ་འཕོ་ལེན་བྱེད་དགོས།
- ཉུང་མཐར་ཁྱུག་ཙམ་ཞིག་རིང་། ཁྱེད་རང་གི་ཨེ་མལ་ཁ་བྱང་རྙིང་པ་དེ་འཁྲུག་ཆ་དོད་པོའི་ངང་བེད་སྤྱོད་གཏོང་དགོས། དེ་ཡང་། ཁྱེད་རང་གི་ཨེ་མལ་བེད་སྤྱོད་ལོག་པ་གཏོང་མཁན་ཚོར་མགོ་སྐོར་བཏང་ཏེ་ད་དུང་གནད་འགག་ཆེ་བའི་གནས་ཚུལ་ཁག་ཁྱེད་ཀྱི་ཨེ་མལ་ཁ་བྱང་དེ་བརྒྱུད་གཏོང་གི་ཡོད་པ་མངོན་དགོས། ཁྱེད་ཀྱི་ཕལ་ཆེར་མ་འོངས་པར་སྐྱོན་འཛུགས་ཅན་གྱི་གནས་ཚུལ་དེ་ཚོ་ཁྱབ་བསྒྲགས་བྱེད་ཡག་སྤོང་གི་རེད། ཡིན་ནའང་། ཁྱེད་ཀྱི་དེ་མངོན་གསལ་དོད་པོ་བྱེད་རྒྱུ་མེད། གང་ཡིན་ཞེ་ན། འདི་ནི་དཀའ་འཛེགས་ཅན་ཞིག་ཡིན་དུས་ཁྱེད་ཀྱིས་བསམ་པ་ལས་དཀའ་ལས་ཁག་པ་ཡོད།
- ཁྱེད་རང་གི་ངོ་བོ་ངོ་མ་དེ་ཁ་བྱང་གསར་པ་དེས་འབྲེལ་མཐུད་བྱེད་ཡག་ལ་དཀའ་ལས་ཁག་པོ་བཟོ་དགོས། ཁྱེད་རང་གི་ཨེ་མལ་ཁ་བྱང་གསར་པ་དང་རྙིང་པ་བར་ལ་ཡིག་འབྲེལ་བྱེད་རྒྱུ་མེད་ལ་དོགས་གཞི་ཡོད་པའི་མི་སྣར་འབྲེལ་གཏུགས་བྱེད་རྒྱུ་མེད།
- ཁྱེད་རང་གི་ཨེ་མལ་ཁ་བྱང་གསར་པ་བེད་སྤྱོད་གཏོང་དུས་ག་རེ་འབྲི་དགོས་མིན་ཐད་དོགས་ཟོན་བྱེད་དགོས། དེ་ཡང་། མིང་དང་ཁ་བྱང་ངོ་མ་བེད་སྤྱོད་གཏོང་བའམ་ཡང་ན་ཚིག་འགྲོས་འགྲོ་བ་མིའི་ཐོབ་ཐང་ངམ་མནར་གཅོད་སོགས་ཀྱི་མིང་ཚིག་བེད་སྤྱོད་གཏོང་རྒྱུ་མེད། ཁྱེད་རང་གི་ཨེ་མལ་ལ་སྟབས་བདེའི་བརྡ་ཚིག་ཞིག་བཀོལ་སྤྱོད་བྱས་ཏེ་ཡང་སེ་དེ་བརྗེ་པོ་རྒྱག་དགོས།
- ཨེ་མལ་ཉེན་སྲུང་བྱེད་ཡག་འདི་ནི་བཀོལ་སྤྱོད་བྱ་ཐབས་ཀྱི་འགོག་སྲུང་ཤུགས་ཆེ་ཡོད་པ་གཅིག་པུས་འགྲིག་གི་མེད། འདི་ནི་ཁྱེད་རང་དང་ཁྱེད་རང་གི་ཨེ་མལ་འབྲེལ་གཏུགས་བྱེད་ས་བར་ཇི་ཙམ་དོ་སྣང་སྤྲད་དེ་འབྲེལ་བ་བྱེད་ཀྱི་ཡོད་མེད་ལ་རག་ལུས་ཡོད་པ་གསལ་སྟོན་བྱེད་ཀྱི་ཡོད།
དྲ་རྒྱའི་བརྒྱུད་ལམ་གྱི་བྱ་ཐབས་གཞན་པ་ཉེན་སྲུང་བྱེད་སྟངས།
ཨེ་མལ་དང་མྱུར་འཕྲིན། དེ་བཞིན་VoIP མཉེན་ཆས་ལ་ཉེན་སྲུང་ཡོད་མེད་ནི། ཁྱེད་རང་གིས་བྱ་ཐབས་ག་རེ་འདེམ་སྒྲུག་བྱས་ཏེ་བེད་སྤྱོད་བྱེད་མིན་ལ་རག་ལུས་ཡོད།
ཁྱེད་རང་གི་མྱུར་འཕྲིན་མཉེན་ཆས་ཉེན་སྲུང་བྱེད་སྟངས།
ཁྱེད་ཀྱི་དྲ་ལམ་ཐོག་ཡོད་པའི་མྱུར་འཕྲིན་ནམ་བབ་ཅོལ་ 'chat' བཤད་སའི་གར་སྟེགས་འདི་ནི་ཨེ་མལ་ནང་བཞིན་མིའི་བལྟ་སྲུང་འོག་ཡོད་དུས་ཉེན་ཁ་འཕྲད་ཀྱི་ཡོད། སྟབས་ལེགས་པ་ཞིག་ལ་དེང་སང་བབ་ཅོལ་བཤད་སའི་གར་སྟེགས་དེར་རང་སྲུང་བྱེད་ཡག་གི་མཐུན་རྐྱེན་ཡོད། ཨེ་མལ་ནང་བཞིན་ཉེན་མེད་བརྒྱུད་ལམ་དེ་ཚོར་ཡང་གཅིག་མཚུངས་ཁྱེད་རང་དང་ཁྱེད་རང་གི་མྱུར་འཕྲིན་གཏོང་ཡུལ་ལ་མཉེན་ཆས་གཅིག་པ་བེད་སྤྱོད་གཏོང་དགོས་པ་དང་ཉེན་སྲུང་གི་སྔོན་འགོག་ཀྱང་གཅིག་པ་བྱེད་དགོས་པ་དེ་ལྟར་དེ་ཚོར་ཡང་བྱེད་དགོས་ཀྱི་ཡོད།
བབ་ཅོལ་བྱེད་སའི་Pidginམཉེན་ཆས་འདིས་མྱུར་འཕྲིན་མང་པོ་ཞིག་རམ་འདེགས་བྱེད་ཀྱི་ཡོད་དུས་བེད་སྤྱོད་གཏོང་སྐབས་ཁ་བྱང་བརྗེ་པོ་རྒྱག་དགོས་པ་དང་། འབྲེལ་གཏུགས་མི་སྣའི་ཐོ་འགོད་ཡང་བསྐྱར་བྱེད་དགོས་པ་ཆགས་ཀྱི་མེད། Pidginམཉེན་ཆས་འདིའི་ཐོག་ཁེ་གཙང་རང་སྲུང་བྱས་ཏེ་སྐད་ཆ་བཤད་དགོས་ན། ཁྱེད་རང་གིས་Off-the-Record OTRཞེས་པ་འདི་གློག་ཀླད་ནང་ནང་འཇུག་བྱེད་དགོས། བྱ་ཐབས་འདི་ནི་སྟབས་བདེ་ཞིག་ཡིན་པས་ངེས་པར་བཀོལ་སྤྱོད་བྱེད་དགོས། དེ་ཡང་ (OTR) ཉེན་མེད་མྱུར་འཕྲིན་བཀོལ་སྤྱོད་བྱེད་སྟངས་ཀྱི་ལམ་སྟོན་ཁག་ལ་གཟིགས་ན་མཁྱེན་ཐུབ།
Hands-on: Get started with the Pidgin with OTR - Secure Instant Messaging Guide
ཕེབ་ལོ། གལ་སྲིད་ (Yahoo) མལ་ལ་སྲུང་ཆ་ཡག་པོ་མེད་པ་ཡིན་ན་ (Yahoo chat) ལ་ཡང་དེ་བཞིན་རེད་དམ།
ཁལོ་ཀྲི་ཡ། གལ་སྲིད་སྙན་ཐོ་ཞིག་མྱུར་འཕྲིན་ཐོག་ནས་གྲོས་བསྡུར་བྱེད་དགོས་ཐུག་ན་མི་ཚང་མ་ལ་ (Pidgin) དང་ (OTR) གཉིས་གློག་ཀླད་ནང་ངེས་པར་ནང་འཇུག་བྱེད་དགོས་པ་ཤེས་དགོས། དེ་གཉིས་གང་རུང་ནང་འཇུག་བྱེད་ཐུབ་ན་བབ་ཅོལ་བཤད་ས་ (Yahoo chat) ལ་སོགས་ང་ཚོས་བཀོལ་སྤྱོད་བྱེད་ཐུབ་ཀྱི་རེད།
ཁྱེད་ཀྱི་ (VoIP) མཉེན་ཆས་ཉེན་སྲུང་བྱེད་སྟངས།
VoIP མཉེན་ཆས་འདི་བེད་སྤྱོད་བྱེད་མཁན་གཉིས་ནི་རིན་མེད་ངང་ཕན་ཚུན་སྐད་ཆ་བཤད་ཐུབ་ཀྱི་ཡོད་པ་མ་ཟད་རྒྱལ་སྤྱི་རྒྱལ་ནང་གི་ཁ་པར་ཁག་ལ་རིན་པ་དེ་ཙམ་སྤྲད་མི་དགོས་པའི་ཐོག་སྐད་ཆ་བཤད་ཐུབ་ཀྱི་ཡོད། དེར་བརྟེན། བྱ་ཐབས་འདི་ནི་ཧ་ཅང་བེད་སྤྱོད་ཅན་ཞིག་ཡིན་པ་ང་ཚོས་རྟོགས་ཐུབ། དེང་སང་སྐད་གྲགས་ཆེ་བའི་ VoIP དྲ་རྒྱ་ཁག་ནི་ Skype, Google Talk, Yahoo! Voice, MSN Messengerལ་སོགས་པ་འདི་ཚོ་ཡིན།
དྲ་ཐོག་ཏུ་སྐད་ཆ་བཤད་ཡག་ཡོད་པའི་བརྒྱུད་ལམ་འདི་དག་ནི་ཉེན་སྲུང་མེད་པའི་ཨེ་མལ་དང་མྱུར་འཕྲིན་ལས་བཙན་པ་གང་ཡང་མེད། ཁྱེད་རང་གིས་བརྒྱུད་ལམ་འདི་བེད་སྤྱད་དེ་གནད་འགག་ཆེ་བའི་གནས་ཚུལ་ཁག་བསམ་ཚུལ་བརྗེ་ལེན་བྱེད་དགོས་ན་བརྡ་ཚིག་ཡོད་པའི་བྱ་ཐབས་ཤིག་བེད་སྤྱད་དེ་གཏོང་ཡུལ་དེའི་གློག་ཀླད་ནང་མཁོ་སྤྲོད་བྱེད་དགོས། མང་ཚོགས་ཀྱིས་བརྟག་དཔྱད་བྱས་ཏེ་ཡིད་ཆེས་ཐོབ་པའི་དུས་ཐོག་བསྐྱར་ཞིབ་བྱས་པའི་རིན་མེད་གུ་ཡངས་ཀྱི་མཉེན་ཆས་ཁག་བཀོལ་སྤྱོད་ཡག་ཤོས་དེ་བྱེད་ཐུབ་པ་བྱེད་དགོས། ང་ཚོས་ལམ་སྟོན་བྱས་པའི་དྲ་རྒྱ་Jitsi ཁག་ལ་བཀོལ་སྤྱོད་ཀྱིས་ཚོད་ལྟ་ཞིག་གྱིས་དང་ཁྱེད་ལ་ཕན་ཐོགས་ཡོང་སྲིད་པ་ཞིག་ཡིན།
(Skype) ཀྱི་སྐོར་ལ་ཉེན་སྲུང་དོ་སྣང་བྱེད་སྟངས།
Skypeནི་མི་མང་ཆེ་བས་བཀོལ་སྤྱོད་བྱེད་སའི་དྲ་ཐོག་གི་གར་སྟེགས་ཤིག་ཡིན་པ་མ་ཟད་ཁ་པར་དང་ལག་ཐོག་ཁ་པར་ལ་ཡང་བཀོལ་སྤྱོད་བྱེད་ཐུབ་པའི་དྲ་རྒྱ་ཞིག་ཡིན། ཡིན་ནའང་། དྲ་རྒྱ་འདིས་གནས་ཚུལ་ཁག་ཉེན་སྲུང་བྱེད་ཡག་ལ་ཕན་ཐོགས་དེ་ཙམ་ཡོང་གི་མེད་པས་ཁྱེད་ཀྱིས་གཤམ་དུ་གཟིགས་ན་མཁྱེན་ཐུབ།
(Skype) ལ་ཆ་བཞག་ན་འཕྲིན་ཐུང་གཏོང་ཡག་དང་སྐད་ཆ་བཤད་ཡག་གཉིས་ཀ་ཡོང་དགོས་ན་བེད་སྤྱོད་བྱེད་མཁན་གཉིས་ཀར་དྲ་རྒྱ་དེ་དགོས་ཀྱི་ཡོད། གལ་སྲིད་དྲ་རྒྱ་དེ་མི་གཉིས་ཀར་མེད་པའམ་ཡང་ན་གཅིག་ལ་མེད་པ་ཡིན་ན་འཕྲིན་ཐུང་དང་ཁ་པར་སོགས་གཏོང་ཐུབ་ཀྱི་མེད།
གལ་སྲིད་མི་གཉིས་ཀས་ (Skype) བེད་སྤྱོད་གཏོང་གི་ཡོད་ན་འདིས་བརྡ་ཚིག་གིས་ཉེན་སྲུང་ཡོད་པའི་ཐོག་མི་གཞན་ལ་ཁ་པར་ཐོག་འབྲེལ་ལམ་བྱེད་ཐུབ་ཀྱི་ཡོད། ཡིན་ནའང་། འདི་ནི་སྒེར་གྱི་བདག་དབང་ཡོད་པའི་དྲ་རྒྱ་ཞིག་ཡིན་དུས་བརྡ་ཚིག་གི་བཀག་རྒྱ་དེར་བསྐྱར་ཞིབ་བྱས་ཏེ་རང་དབང་ངང་བཀོལ་སྤྱོད་བྱེད་ཡག་གི་མཐུན་རྐྱེན་དེ་ཡོང་མི་སྲིད་པ་ཞིག་ཡིན། དེར་བརྟེན། དྲ་རྒྱ་འདི་བཀོལ་སྤྱོད་བྱེད་མཁན་དང་ཁོང་ཚོའི་གནས་ཚུལ་ལ་བརྟག་ཞིབ་བྱེད་ཐུབ་མི་སྲིད་པ་ཞིག་ཡིན། འདིའི་སྐོར་ལ་ཞིབ་ཕྲ་ཤེས་འདོད་ན་སློབ་ཚན་དང་པོའི་བརྗོད་དོན་ཇི་ལྟར་ཁྱེད་རང་གི་གློག་ཀླད་མཉེན་ཆས་རྗུན་མ་དང་གློག་ཀླད་མཁས་པའི་འཁྲུལ་སྣང་ལས་ཉེན་སྲུང་བྱེད་ཐུབ་བམ།ཞེས་པ་དང་སློབ་ཚན་དང་པོའི་བཞི་པ་སྟེ་ཁྱེད་རང་གི་མཉེན་ཆས་དུས་ཐོག་ཏུ་གསོག་འཇོག་བྱེད་སྟངས།ཞེས་པའི་རིན་མེད་གུ་ཡངས་ཀྱི་མཉེན་ཆས་བཀོལ་སྤྱོད་བྱེད་སྟངས་ཁག་ལ་གཟིགས་ན་མཁྱེན་ཐུབ།
(Skype) ནི་ཉེན་སྲུང་བཙན་པོ་མེད་པའི་དྲ་རྒྱ་ཞིག་ཡིན་དུས། གལ་སྲིད་གནད་འགག་ཆེ་བའི་གནས་ཚུལ་བཤད་དགོས་པ་དང་འབྲི་དགོས་པ་ཆགས་པ་ཡིན་ན་ཁྱེད་ཀྱིས་སྔོན་འགོག་ཁ་ཤས་ཤིག་ངེས་པར་བཀོལ་སྤྱོད་བྱེད་དགོས།
- www.skype.com ཞེས་པ་ནས་དྲ་རྒྱ་དེ་ཕབ་ལེན་གྱིས་ནང་འཇུག་བྱས་པ་ཡིན་ན་སོ་ཉུལ་མཉེན་ཆས་ཀྱིས་གནོད་སྐྱོན་ལས་འགོག་སྲུང་བྱེད་ཐུབ་ཀྱི་ཡོད། དྲ་རྒྱ་ངོ་མ་དེར་ཁྱེད་ཀྱིས་མཐུད་འབྲེལ་བྱས་ཡོད་མེད་ནི་ (URL) བེད་སྤྱད་དེ་བརྟག་ཞིབ་ནན་པོ་བྱེད་དགོས། རྒྱལ་ཁབ་ཁ་ཤས་ནང་ (Skype) བེད་སྤྱོད་གཏོང་ཆོག་གི་མེད་དུས་དྲ་རྒྱ་རྫུས་མ་ཁ་ཤས་ (Skype) ཡིན་ཁུལ་གྱིས་བཀོལ་སྤྱོད་བྱེད་ཀྱི་ཡོད། གནས་ཚུལ་དེ་ལྟ་བུར་དྲ་རྒྱ་རྫུན་མས་འགོག་རྐྱེན་སྤྲོད་ཀྱི་ཡོད་དུས་ངེས་པར་གཟབ་གཟབ་བྱེད་དགོས། སློབ་ཚན་བརྒྱད་པའི་ནང་འགྲེལ་བརྗོད་ཞུས་ཡོད་པའི་བྱ་ཐབས་འདི་ཚོ་ཐབས་ཀྱིས་བསླུས་ཏེ་ (Skype) ཐོན་གསར་ཤོས་དེ་ཕབ་ལེན་གྱིས་ནང་འཇུག་བྱེད་དགོས།
- ཁྱེད་རང་གི་ (Skype) གསང་ཡིག་རྟག་པར་བརྗེ་པོ་རྒྱག་རྒྱུ་ནི་གལ་འགངས་ཆེན་པོ་ཆགས་ཡོད། དྲ་རྒྱ་འདིས་ས་ཆ་འདྲ་མིན་ནས་བེད་སྤྱོད་བྱེད་མཁན་སྣ་ཚོགས་དུས་གཅིག་ཏུ་གར་སྟེགས་ཐོག་འཕོ་ལེན་གྱིས་དྲ་རྒྱ་དེ་བཀོལ་སྤྱོད་བྱེད་ཐུབ་པ་བཟོ་གི་ཡོད། གལ་སྲིད་ཁྱེད་ཀྱི་གསང་ཡིག་དེ་ནང་སྒྲིག་བྱས་པ་ཡིན་ན་མི་གཞན་གྱིས་བེད་སྤྱོད་བྱེད་སྲིད་པའི་ཉེན་ཁ་ཡོད། དྲ་རྒྱ་དེའི་ནང་ཞུགས་ཡོད་པའི་མི་ཚོར་འཕྲིན་ཐུང་ཚང་མ་འབྱོར་བ་མ་ཟད་ཁ་པར་བཀོལ་སྤྱོད་བྱེད་ཡག་རག་གི་ཡོད། དེར་བརྟེན། ཁྱེད་རང་ཉེན་ཁ་དེ་ལས་ཐར་དགོས་ན་ངེས་པར་གསང་ཡིག་བརྗེ་པོ་རྒྱག་དགོས།
- (Skype) ཐོག་ཡོད་པའི་རང་སྲུང་བྱེད་ཡག་དེ་ཕབ་ལེན་བྱས་པ་ཡིན་ན་དེས་བབ་ཅོལ་གྱི་སྐད་ཆ་དེ་ཚོ་ཉར་འཚག་བྱེད་ཀྱི་མ་རེད།
- (Skype) གྱིས་རང་འགུལ་ངང་འབྱོར་བའི་ཡིག་སྣོད་དེ་ཚོ་ནུས་མེད་བཟོ་ཐུབ་པ་ཞིག་ལམ་སྟོན་བྱེད་དགོས། གང་ཡིན་ཞེ་ན། ཡིག་སྣོད་དེ་ཚོ་བརྒྱུད་གློག་ཀླད་ལ་འགོག་རྐྱེན་བཟོ་མཁན་སོ་ཉུལ་མཉེན་ཆས་དང་མཉེན་ཆས་རྫུན་མ་དེ་འདྲ་མང་པོ་ཡོང་གི་ཡོད།
- སོ་སོས་ཁྱེད་རང་དང་འབྲེལ་བ་བྱེད་མཁན་གྱི་མི་དེ་ངོ་རྟགས་ངེས་པར་ཆོད་དགོས། དེ་ནི་ཁྱེད་རང་གིས་སྐད་ཆ་བཤད་འདོད་ཡོད་མཁན་གྱི་མི་དེར་སྐད་ཆ་བཤད་ན་ཧ་གོ་ཐུབ་ཡག་ཞིག་ཡིན།
- ཁྱེད་ཀྱི་ (Skype) མིང་དེ་ཁྱེད་རང་དང་ཡང་ན་ཁྱེད་རང་གི་མིང་། དེ་བཞིན་ཁྱེད་རང་གི་ཚོགས་པའི་མིང་སོགས་དང་འབྲེལ་བ་ཡོད་མེད་བརྟག་ཞིབ་བྱེད་དགོས།
- ཁྱེད་ཀྱི་ག་དུས་ཡིན་ཡང་འབྲེལ་བ་བྱེད་སའི་ཐབས་ལམ་གཞན་ཞིག་འཚོལ་དགོས། གང་ཡིན་ཞེ་ན། སྐབས་རེ་ (Skype) དྲ་ལམ་གྱི་དཀའ་ངལ་འོག་བེད་སྤྱོད་གཏོང་ཐུབ་ཀྱི་མེད།
- སྐད་ཆ་བཤད་དུས་གཟབ་གཟབ་བཤད་དགོས། གལ་སྲིད་གནད་འགག་ཆེ་བའི་བརྗོད་གཞིའི་ཐོག་གོ་བསྡུར་བྱེད་དུས་བརྡ་ཚིག་བྱ་ཐབས་བཀོལ་སྤྱོད་བྱེད་པ་ལས་ཐ་སྙད་བེད་སྤྱོད་གཏོང་རྒྱུ་མེད།
(Skype) དྲ་རྒྱ་འདི་བཞིན་སྐད་གྲགས་ཡོད་མིན་ལ་མ་ལྟོས་པར་གོང་འཁོད་གནས་ཚུལ་ཁག་ལ་བསམ་གཞིགས་བྱེད་རྒྱུ་ནི་ཉེན་སྲུང་གནད་དོན་དང་འབྲེལ་བ་ཡོད་པ་ཞིག་ཡིན་དུས་ངེས་པར་ཁྱེད་ཀྱིས་བསམ་བློ་གཏོང་དགོས་པ་ཞིག་ཆགས་ཡོད། དེར་བརྟེན། ང་ཚོས་ཁྱེད་རང་ལ་དྲ་རྒྱ་དེ་ལྟ་བུ་བེད་སྤྱོད་གཏོང་ཡག་ལ་བྱ་ཐབས་འདི་ཚོ་ (VoIP) ཆེད་ Jitsi དང་Pidginམཉམ་OTR བེད་སྤྱོད་གཏོང་ཤེས་པ་བྱེད་དགོས།
ཡར་ཐོན་ཅན་གྱི་ཨེ་མལ་ཉེན་སྲུང་བྱེད་སྟངས།
གཤམ་དུ་འགྲེལ་བརྗོད་བྱས་ཡོད་པའི་བྱ་ཐབས་དང་གོ་དོན་ཁག་ནི་གློག་ཀླད་བེད་སྤྱོད་གཏོང་ཐུབ་མཁན་ཉམས་མྱོང་ཅན་ཚོའི་ཆེད་ངོ་སྤྲོད་བྱས་པ་ཞིག་ཡིན།
ཨེ་མལ་ནང་མང་ཚོགས་ཀྱི་བརྡ་ཚིག་ལྡེ་མིག་བེད་སྤྱོད་བྱེད་སྟངས།
ཉེན་སྲུང་མེད་པའི་ཨེ་མལ་ཁ་བྱང་ལ་ཡང་རང་སྲུང་ཤུགས་ཆེ་དགོས་ཡག་ནི་ཧ་ཅང་གལ་ཆེན་པོ་ཆགས་ཡོད། དེ་བཀོལ་སྤྱོད་བྱེད་ཡག་ལ་ཁྱེད་རང་གིས་མང་ཚོགས་ཀྱི་བརྡ་ཚིག་ལྡེ་མིག་དེ་ཧ་གོ་ཐུབ་པ་བྱེད་དགོས། བྱ་ཐབས་འདིས་ཁྱེད་ཀྱིས་རེ་སྒུག་བྱེད་མཁན་གྱི་མི་དེ་མ་གཏོགས་འཕྲིན་ཐུང་ལ་བརྡ་ཚིག་བརྒྱབ་ཏེ་མི་གཞན་ཀློག་མ་ཐུབ་པ་བཟོ་གི་ཡོད། མང་ཚོགས་ཀྱི་བརྡ་ཚིག་ལྡེ་མིག་གི་ཐབས་བྱུས་བཟང་པོའི་རྣམ་པ་ནི་ཁྱེད་རང་གི་འབྲེལ་ཡོད་མི་སྣར་ཁྱེད་ཀྱི་གསང་གནས་དེ་ཚོ་བཤད་རྒྱུ་མེད། དེ་ཡང་མ་འོངས་པར་ཁྱེད་རང་གི་འཕྲིན་ཐུང་ལ་བརྡ་ཚིག་ག་རེ་རྒྱག་གི་ཡིན་མེད་སོགས་ཀྱི་བསམ་ཚུལ་བརྗེ་ལེན་ནམ་ཡང་བྱེད་རྒྱུ་མེད།
ཕེབ་ལོ། ཡིན་ནའང་། དེ་ཚོས་ལས་ཀ་གང་འདྲ་སེ་བྱེད་ཀྱི་རེད་དམ།
ཁལོ་ཀྲི་ཡ། རྩིས་ཁོ་ན་བརྒྱབ་པ་ལས་བྱུང་བ་ཞིག་ཡིན། ཁྱེད་རང་གིས་འབྲེལ་གཏུགས་བྱེད་སའི་བུ་མོ་དེར་བརྡ་ཚིག་བརྒྱབ་ཏེ་མང་ཚོགས་ཀྱི་ལྡེ་མིག་བརྒྱུད་ཨེ་མལ་གཏོང་གི་ཡོད་དུས་མོས་རང་དབང་ངང་དེ་ཚོ་བགོ་འགྲེམས་བྱེད་ཐུབ་ཀྱི་ཡོད། དེའི་ཚབ་ཏུ་འབྲེལ་གཏུགས་བྱེད་སའི་མི་དེ་ཚོས་ཁྱེད་རང་གི་རྒྱུན་སྤྱོད་གསང་ཡིག་བེད་སྤྱད་དེ་མོས་བྲིས་པའི་ཡི་གེ་དེ་ཚོར་བརྡ་ཚིག་བཀོལ་སྤྱོད་བྱེད་ཀྱི་རེད། མཐའ་མ་འདིར་ཁྱེད་རང་གི་རྒྱུན་སྤྱོད་གསང་ཡིག་དེ་སེམས་ཁྲལ་རྩ་ནས་མེད་པའི་ཐོག་མི་ཚོར་སྤྲོད་དགོས་པ་ཆགས་ཀྱི་རེད།
བྱ་ཐབས་འདི་ཁྱེད་རང་གིས་ཨེ་མལ་ཁ་བྱང་གང་འདྲ་ཞིག་ཐོག་བཀོལ་སྤྱོད་བྱེད་ཆོག་ཀྱང་དེར་ཉེན་སྲུང་མེད། གང་ཡིན་ཞེ་ན། ཁོང་ཚོ་གློག་ཀླད་དང་ཁ་མ་བྲལ་གོང་འཕྲིན་ཐུང་རེ་རེར་བརྡ་ཚིག་བརྒྱབ་ཀྱི་ཡོད།
བརྡ་ཚིག་འཕོ་འགྱུར་བྱེད་སྟངས་དེ་བཀོལ་སྤྱོད་བྱས་པ་ཡིན་ན་ཁྱེད་རང་ལ་དོ་སྣང་སླེབས་ཀྱི་ཡོད་པ་དེ་ཤེས་དགོས། ཁྱེད་རང་གི་དྲ་རྒྱ་དང་ཨེ་མལ་བཀོལ་སྤྱོད་བྱེད་སྐབས་བརྡ་ཚིག་འཕོ་འགྱུར་བྱས་ཏེ་བེད་སྤྱོད་བཏང་བ་དེ་གོང་དུ་འགྲེལ་བརྗོད་བྱས་ཟིན་པའི་མང་ཚོགས་ཀྱི་བཀོལ་སྤྱོད་བྱེད་སའི་བརྡ་ཚིག་འཕོ་འགྱུར་བྱེད་སྟངས་ལས་ཉེན་ཁ་ཆུང་བ་ཡོད། གནས་སྟངས་ཁ་ཤས་ཤིག་ལ་གལ་སྲིད་བརྡ་ཚིག་བརྒྱབ་ཡོད་པའི་ཨེ་མལ་འཕྲིན་ཐུང་ཁག་མིས་འགོག་རྐྱེན་བཟོས་པའམ་ཡང་ན་མང་ཚོགས་ནང་བཀྲམ་པ་ཡིན་ན། འཕྲིན་ཐུང་དེའི་ནང་དོན་ག་རེ་ཡིན་མིན་ལ་མ་ལྟོས་པར་ཡི་གེ་གཏོང་མཁན་དེར་ནག་ཉེས་འཛུགས་ཆོག་གི་ཡོད། ཁྱེད་ཀྱི་མཚམས་རེ་འཕྲིན་ཐུང་གི་རང་སྲུང་དང་མངོན་མི་ཐུབ་པའི་ཐབས་ལམ་གཉིས་ཀྱི་ནང་ནས་གཅིག་འདེམས་དགོས།
སོ་སོའི་འཕྲིན་ཐུང་ཁག་ཁུངས་དག་བཟོ་སྟངས་དང་བརྡ་ཚིག་བཀོལ་སྤྱོད་བྱེད་སྟངས།
ཀུན་སྤྱོད་བརྡ་ཚིག་བཀོལ་སྤྱོད་བྱེད་སྟངས་ལྡེ་མིག་འདི། དང་ཐོག་རྙོག་ཁྲ་ཅན་ཞིག་ཡིན་ཀྱང་ཁྱེད་ཀྱིས་རྨང་གཞི་དེ་ཧ་གོ་ན་སྟབས་བདེ་པོའི་ངང་བེད་སྤྱོད་བྱེད་ཆོག་གི་ཡོད། གློག་ཀླད་བེད་སྤྱོད་བྱེད་མཁན་ཚོར་མཁོ་བའི་སྟབས་བདེའི་ gpg4usb མཉེན་ཆས་འདིས་ཁྱེད་རང་དྲ་ཐོག་ཏུ་མ་ཞུགས་ཀྱང་ཁྱེད་ཀྱི་ཨེ་མལ་དང་ཡིག་སྣོད་ཁག་ལ་བརྡ་ཚིག་རྒྱག་ཐུབ་ཀྱི་ཡོད།
Hands-on: Get started with the Portable gpg4usb - email text and files encryption program guide
Mozilla Thunderbird ཀྱི་ཨེ་མལ་ནི་Enigmailཞེས་པའི་མཉེན་ཆས་འདི་རྒྱ་སྐྱེད་བྱས་ཏེ་བཀོལ་སྤྱོད་བྱེད་ཐུབ་པ་མ་ཟད་ཨེ་མལ་གྱི་འཕྲིན་ཐུང་ཁག་ལ་ལས་སླ་པོའི་ཐོག་ནས་བརྡ་ཚིག་བཟོ་བ་དང་དེ་གྲོལ་ཐུབ་ཀྱི་ཡོད་པས་གཤམ་གྱི་ལམ་སྟོན་ཁག་ལ་གཟིགས་ན་མཁྱེན་ཐུབ།
Hands-on: Get started with the Thunderbird with Enigmail and GPG - Secure Email Client Guide
ཨེ་མལ་ཚད་འཕེར་ཡོང་ཡག་ནི་ཉེན་སྲུང་གི་གནད་དོན་གལ་ཆེ་ཞིག་ཡིན། གང་ཡིན་ཞེ་ན། ཨེ་མལ་བཀོལ་སྤྱོད་བྱེད་ཡག་ཡོད་པའི་མི་ཚོས ཁྱེད་རང་ཡིན་དོག་དོག་བྱས་ཏེ་ཁ་བྱང་རྫུས་མ་བེད་སྤྱད་ནས་མི་གཞན་ལ་འཕྲིན་ཐུང་བསྐུར་ཏེ་མགོ་སྐོར་གཏོང་གི་ཡོད། འཕྲིན་ཐུང་འབྱོར་ས་དེའི་ཐོག་ནས་བསམ་བློ་བཏང་བ་ཡིན་ན། དེ་ནི་མངོན་གསལ་དོད་པོས་ཉེན་ཁ་འཕྲད་སྲིད་པའི་བྱ་ཐབས་ཤིག་ཡིན། དཔེར་ན། ཁྱེད་རང་གིས་ཡིད་ཆེས་ཡོད་པའི་འབྲེལ་གཏུགས་བྱེད་སའི་ཨེ་མལ་ཁ་བྱང་ཞིག་ནས་ཁྱེད་ལ་ཉེན་ཚབས་ཆེ་བའི་འཕྲིན་ཐུང་ཞིག་འབྱོར་བ་ཡིན་ན། དེ་ནི་མི་གཞན་ཞིག་གིས་ཁྱེད་རང་གི་བྱ་སྤྱོད་གཏོར་འཕམ་དང་ཚོགས་པའི་གནད་འགག་ཆེ་བའི་གནས་ཚུལ་ཁག་ཤེས་རྟོགས་བྱེད་ཆེད་བཏང་བ་ཡིན་པ་ཁྱེད་ཀྱིས་ཤེས་ཐུབ་པ་བྱེད་དགོས། ང་ཚོས་ཨེ་མལ་བརྒྱུད་ཡི་གེ་གཏོང་མཁན་དེ་ཚོ་མཐོང་ཐོས་བྱེད་ཐུབ་ཀྱི་མེད་དུས་ཁ་བྱང་ནས་ངོ་རྟགས་ཆོད་དགོས་པར་བརྟེན་ཁོང་ཚོས་ང་ཚོར་ཨེ་མལ་ཁ་བྱང་རྫུས་མ་བཀོལ་སྤྱོད་བྱས་ཏེ་མགོ་སྐོར་གཏོང་གི་ཡོད།
ཀུན་སྤྱོད་བརྡ་ཚིག་ལྡེ་མིག་ནང་གློག་ཆས་ཀྱི་རྟགས་Digital signaturesདེ་ཡོད་དུས་འཕྲིན་ཐུང་གཏོང་མཁན་སུ་ཡིན་མིན་ལམ་སེང་ངོ་རྟགས་ཆོད་ཐུབ་པའི་ཉེན་སྲུང་བཀོལ་སྤྱོད་མ་ལག་ཡོད། དེའི་སྐོར་ལ་ཞིབ་ཕྲ་བཀོལ་སྤྱོད་བདེ་བའི་portable gpg4usb ལམ་སྟོན་ཤེས་བྱ་དང་ཡང་ན་ཇི་ལྟར་ཇི་ལྟར་ (Enigmail) དང་མཉམ་དུ་ (Thunderbird)བཀོལ་སྤྱོད་བྱེད་དགོས་སམ་ཞེས་པའི་དེར་གཟིགས་ན་མཁྱེན་ཐུབ།
ཕེབ་ལོ། ངས་མ་བཏང་བའི་ཨེ་མལ་ཞིག་གྲོགས་པོ་ཞིག་ལ་འབྱོར་ཡོད། མཐའ་མ་འདིར་ང་ཚོས་དེ་དགོས་མེད་ཀྱི་ཨེ་མལ་ཞིག་ཡིན་པ་ཐག་གཅོད་བྱས་ཡིན། ཡིན་ནའང་། ད་ལྟ་ངས་བསམ་བློ་གཏོང་དུས་དུས་ཚོད་སྡུག་ཅག་ཅིག་ལ་མི་སྡུག་ཅག་ཅིག་གི་ལག་པར་ཨེ་མལ་རྫུས་མ་དེ་རག་པ་ཡིན་ན་སྐྱོན་ཆག་ཆེན་པོ་ཞིག་ཤོར་གྱི་རེད་བསམ་གྱི་འདུག ངས་གོ་ཡག་ལ་གློག་ཆས་ཀྱི་རྟགས་དེ་ཁྱེད་ཀྱིས་བེད་སྤྱོད་བྱས་པ་ཡིན་ན་སྔོན་འགོག་བྱེད་ཐུབ་ཀྱི་ཡོད་པ་ཤེས་བྱུང་། ཡིན་ནའང་། ངས་དེ་ག་རེ་ཡིན་མིན་ཤེས་ཀྱི་མེད།
ཁལོ་ཀྲི་ཡ། གློག་ཆས་ཀྱི་རྟགས་ཟེར་བ་འདི་ནི་ཁྱེད་རང་གི་ཡིག་སྐོགས་ནང་ཡི་གེ་བླུག་ཏེ་ཁ་ཤོག་ཏུ་ལ་ཆས་ཐེལ་ཙེ་བརྒྱབ་ནས་ཡི་གེ་བཏང་བ་དང་གཅིག་མཚུངས་ཡིན། འདིས་འཕྲིན་ཐུང་གཏོང་མཁན་ངོ་མ་དེ་ཁྱེད་རང་ཡིན་པ་མ་ཟད་འགྲོ་ལམ་དུ་དེར་ཐེ་གཏོགས་བྱེད་མཁན་མ་བྱུང་བ་གསལ་སྟོན་བྱེད་ཀྱི་ཡོད།
བསྐྱར་སྦྱོང་།
- ཨེ་མལ་རྫུན་མའི་ངོ་བོ་ཤེས་འདོད་ན་སློབ་ཚན་གཉིས་པའི་ལྔ་པ་སླུ་བྲིད་བྱེད་སྟངས་ཞེས་པའི་འགྲོ་བ་མིའི་ཐོབ་ཐང་སྲུང་སྐྱོབ་བྱེད་མཁན་གྱིས་གློག་ཀླད་གནས་ཚུལ་ཇི་ལྟར་སྦ་གསང་དང་སྲུང་སྐྱོབ་བྱེད་དགོས་ཞེས་པའི་སྤྱོད་དེབ་དེའི་ནང་གཟིགས་ན་ཁྱེད་ཀྱིས་མཁྱེན་ཐུབ། Digital Security and Privacy for Human Rights Defenders
- འདིར་ཁྱེད་རང་ Riseup དང་ Thunderbird ལག་སྤྱོད་ལམ་སྟོན་ཙམ་མ་ཡིན་པར་ཨེ་མལ་གང་འདྲ་སེ་བེད་སྤྱོད་གཏོང་དགོས་མིན་ཐད་སློབ་སྦྱོང་སྤྲོད་མཁན་སྐད་གྲགས་ཅན་གྱི་དྲ་རྒྱ་མང་པོ་ཡོད།
- ལོངས་ཤོག་དྲ་རྒྱ་གཟིགས་ན་འབྲེལ་ཐག་འདིར་གཟིགས་རོགས།Riseup website
- ཇི་མལ་བཀོལ་སྤྱོད་བྱེད་སྟངས་འབྲེལ་ཐག་འདིར་གཟིགས་རོགས།
- ཁྱེད་ཀྱི་ཇི་མལ་འབྲེལ་གཏུགས་བྱེད་ཡུལ་གང་འདྲ་སེ་ (Thunderbird) ནང་ནང་འདྲེན་བྱེད་སྟངས།
- ཨེ་མལ་ཞབས་ཞུ་སྤྲོད་མཁན་གྱི་དྲ་རྒྱ་ཁག་ཇི་ལྟར་ཐབས་ལམ་འདི་བརྒྱུད་བཀོལ་སྤྱོད་བྱེད་དགོས་མིན་ནི་དེ་ཚོ་རོགས་སྐྱོར་བྱེད་མཁན་གྱི་བརྡ་ཚིག་ 'POP', 'IMAP' དང་ 'SMTP' ལ་གཟིགས་ན་མཁྱེན་ཐུབ།
- SSL བརྡ་ཚིག་འཕོ་འགྱུར་ལ་རྒོལ་འཛིང་གཏོང་མཁན་སྐད་གྲགས་ཅན་ ཞེས་པ་འདི་ཡིན།
- ཁྱེད་ཀྱི་ཇི་མལ་ཁ་བྱང་བཟོ་དུས་ངེས་པར་དེའི་རང་སྲུང་བྱ་ཐབས་དང་ལེན་བྱེད་དགོས་ གལ་སྲིད་ཁྱེད་ཀྱིས་དེ་ནང་འཇུག་བྱེད་ཐུབ་ན་རང་སྲུང་ཡར་རྒྱས་གོང་འཕེལ་ཕྱོགས་སུ་ཁྲིད་ཐུབ་པ་མ་ཟད་བཀོལ་སྤྱོད་ཀྱང་བྱེད་ཐུབ་ཀྱི་ཡོད། ཨེ་མལ་མཁོ་སྤྲོད་བྱེད་མཁན་ཚོས་ཁྱེད་རང་གི་ཨེ་མལ་འཚག་སེལ་བྱེད་ཀྱི་ཡོད་ཀྱང་དེ་ཚོས་ཁྱེད་ལ་ཡིག་རྙོག་ཉེན་སྲུང་ལ་སོགས་པའི་ཞབས་ཞུ་སྒྲུབ་ཀྱི་ཡོད། ཁྱེད་ཀྱི་ཨེ་མལ་གྱི་ནང་དོན་ལ་གཞི་བཞག་ཏེ་ཁྱབ་བསྒྲགས་བྱས་པ་ཡིན་ན་དྲ་རྒྱས་ཆེད་མངགས་སམ་ཡང་ན་སྣང་མེད་དུ་གསང་སྒྲོག་བྱེད་སྲིད་པ་ཞིག་ཡིན་པས་ཆུ་མ་ཡོང་གོང་ངེས་པར་ཆུ་རགས་རྒྱག་དགོས་པ་ཤེས་དགོས།
- སྟོང་ལོ་བརྒྱད་ལོར་དྲ་ཐོག་སྐད་ཆ་བཤད་ཡག་ཡོད་པའི་བརྒྱུད་ལམ་ཁག་ལ་རང་སྲུང་དང་བརྡ་ཚིག་གི་བྱ་ཐབས་བཀོལ་དགོས་པ་ཆགས་ཡོད། དེ་ཡང་privacy and encryption policies ཞེས་པ་འདིར་གཟིགས་རོགས།


text:
ཚན་ཞིབ་ནུས་པ་གོང་ནས་གོང་དུ་སྤེལ།
རུས་ནད་སྡེ་ཁག་དང་བུད་མེད་སྡེ་ཁག་སོགས་ནད་ཐོག་སྡེ་ཁག་6ལ་རྒྱལ་ཁབ་ཀྱི་སྨན་རྫས་ནད་ཐོག་ཚོད་ལྟའི་སྒྲིག་གཞིའི་ནུས་བབ(GSP)ཐོབ་ཅིང་། སྨན་ཁང་གི་མི་ཆོས་ཞིབ་དཔྱད་ཨུ་ཡོན་ལྷན་ཁང་ལ་འཛམ་གླིང་ཀྲུང་གོ་མཉམ་འབྲེལ་གསོ་རིག་མི་ཆོས་ཞིབ་དཔྱད་ཨུ་ཡོན་ལྷན་ཁང་གི་འོས་ཐོབ་བདེན་དཔང་ཚད་ལོན་བྱུང་ཡོད། ནད་ཐོག་ཕན་འབྲས་མཐོར་འདེགས་བྱ་རྒྱུ་དམིགས་འབེན་དུ་བཟུང་ནས་བོད་ལུགས་གསོ་རིག་ནད་ཐོག་ཞིབ་འཇུག་ལས་འགོ་གཉེར་ཞིང་། བོད་ལུགས་གསོ་རིག་གི་གསོ་བཅོས་ལེགས་ཆ་ལྡན་པའི་ནད་རིགས་29ཡི་བརྟག་བཅོས་ཇུས་གཞི(ཆེད་ནད་སྡེ་ཁག་གི་གསོ་བཅོས་ལེགས་ཆ་ལྡན་པའི་ནད་རིགས་ཀྱང་ཚུད་ཡོད)གཏན་འཁེལ་བྱས་ཤིང་། སྒྲིག་འཛུགས་ལག་བསྟར་བྱེད་པ་དང་ཆབས་ཅིག་ནད་ཐོག་ཕན་འབྲས་གདེང་འཇོག་གི་ལས་འགོའང་གཉེར་ཡོད། གྲིབ་སྐྱོན་དང་། མཆིན་རྒུད། མཁལ་འགྲམས་སྟོད་བྱེར་སོགས་དོས་དྲག་དང་། ཉེན་ཆེ། ནད་གཞི་ལྕི་བ་གསུམ་དང་བཅོས་དཀའི་ནད་རིགས་ཀྱི་བརྟག་བཅོས་ནུས་རྩལ་མངོན་གསལ་དོད་པོས་མཐོ་རུ་བཏང་བ་མ་ཟད། དེང་རབས་གསོ་རིག་དང་ཀྲུང་ལུགས་གསོ་རིག་སོ་སོའི་ནད་ཐོག་ཕན་འབྲས་ལས་ལེགས་པའི་ཆ་མངོན་བཞིན་ཡོད་མོད། མཆིན་ནད་དང་། ཀླད་ནད། རུས་ནད། ཕོ་རྒྱུ། དཔྱད་བཅོས། བུད་མེད་བཅས་སྡེ་ཁག་6གི་ནད་རིགས་9ཡི་བརྟག་བཅོས་ཇུས་གཞི་ལྗོངས་ནང་ཁུལ་གྱི་བོད་ལུགས་གསོ་རིག་སྨན་བཅོས་སྒྲིག་གཞིའི་ནང་ཁོངས་སུ་ཁྱབ་གདལ་བེད་སྤྱོད་བཏང་ཡོད།《བོད་ལུགས་གསོ་རིག་ནད་རིགས་བརྟག་བཅོས་ཀྱི་ཚད་གཞི》ཞེས་པ་བོད་ལུགས་གསོ་རིག་དོ་དམ་ཅུས་ནས་དངོས་སུ་འགྲེམས་བསྒྲགས་བྱས་ཡོད། གྲིབ་སྐྱོན་དང་། མཆིན་རྒུད། ཕོ་བ་སྨུག་པོ། མཁལ་འགྲམས་སྟོད་བྱེར། མོ་ནད་ཁྲག་ཚབས(བུ་སྣོད་ནང་སྐྱི་རྒྱུན་གཏན་གྱི་གནས་མ་ཡིན་པའི་ནད)སོགས་གཙོ་གནད་ནད་རིགས་ཀྱི་ཞིབ་འཇུག་དཔུང་ཁག་ནི་ལྗོངས་ཡོངས་ཀྱི་བོད་ལུགས་གསོ་རིག་ནད་ཐོག་ཞིབ་འཇུག་གི་གཟེངས་སུ་ཐོན་པའི་ཚབ་བྱེད་པར་གྱུར་ཡོད་ཅིང་། ལྗོངས་ཕྱི་ནང་དུ་ཅུང་མཐོ་བའི་རིག་གཞུང་གི་གནས་བབ་བཟུང་ཡོད། བོད་ལུགས་གསོ་རིག་གྲགས་ཅན་སྨན་པ་རྒན་རབས་ཀྱི་སྨན་ཤོག་བསྡུ་རུབ་ལེགས་སྒྲིག་གི་ལས་དོན་གཉེར་ནས་གཞི་གྲངས་ཀྱི་མཛོད་ཁུག་གསར་དུ་བཙུགས་ཡོད། གཞི་རིམ་དང་དམངས་ཁྲོད་བོད་ལུགས་སྨན་པ་དག་ལས་ཆུ་སྦྱོངས་ཀྱི་གསོ་ཐབས་དང་། ནི་རུ་ཧའི་གསོ་ཐབས། ལྟོ་སྦྱོངས་བསྟེན་ཐབས། རྩ་སྦྱོངས་བསྟེན་ཐབས་སོགས་ཀྱི་ལག་རྩལ་ནང་འདྲེན་བྱས་ཏེ་མཆིན་པའི་ཟགས་ཆུ་དང་། སྨུག་པོ་ཀླད་བྱེར། གཉན་རིམས་མཁྲིས་པ་རྩར་རྒྱུག གྲིབ་སྐྱོན། དེ་བཞིན་མངལ་མི་སྦྲུམ་པའི་ནད་སོགས་བཅོས་རྒྱུར་བེད་སྤྱོད་བྱས་ཏེ་ནད་ཐོག་ཕན་འབྲས་ཆེ་རུ་བཏང་བ་མ་ཟད་ནད་ཐོག་ཕན་འབྲས་ཀྱི་གདེང་འཇོག་ཀྱང་བྱས་ཡོད།
བོད་སྨན་ཐོན་ལས་འཕེལ་རྒྱས་ཧུར་ཐག་གཏོང་།
བོད་རང་སྐྱོང་ལྗོངས་བོད་ལུགས་གསོ་རིག་སྨན་ཁང(སྨན་རྩིས་ཁང)གི་བོད་སྨན་ཞིབ་བཟོའི་ལས་དོན་ལ་ལོ་ངོ་320ལྷག་ཙམ་གྱི་ལོ་རྒྱུས་ལྡན་ཞིང་། བོད་ཞི་བས་བཅིངས་འགྲོལ་བཏང་ཚུན་བོད་སྨན་ཞིབ་བཟོའི་ལས་དོན་དེ་ཉིད་གཞི་རྒྱ་ཆུང་བའི་སྨན་སྦྱོར་སྡེབ་བཟོའི་ལས་ཀ་ནས་དེང་རབས་ཅན་གྱི་གཞི་ཁྱོན་ཅན་གྱི་ཐོན་སྐྱེད་བྱ་ཚུལ་ལ་འཕེལ་རྒྱས་ཕྱིན་ཡོད། ལྷག་པར་དུ་བོད་ལུགས་གསོ་རིག་སྨན་ཁང་གིས་བོད་སྨན་བཟོ་གྲྭ་གསར་འཛུགས་བྱས་པའི་རྗེས་ལྗོངས་ཡོངས་ཀྱི་བོད་སྨན་ཐོན་ལས་ཀྱི་འཕེལ་རྒྱས་ཐད་ལེགས་སྐྱེས་གལ་ཆེན་ཕུལ་ཞིང་། སྔ་རྟིང་དུ་སྤང་རྒྱན་བཅུ་པའི་སྦངས་ཁུ་སོགས་བོད་སྨན་སྦྱོར་གཟུགས་དཔེ་གསར་ཁག་ལྔ་ཞིབ་བཟོ་བྱས་པ་མ་ཟད། རྒྱལ་ཁབ་སྨན་རྫས་ཀྱི་ཆོག་མཆན་ཨང་ཀི་ཐོབ་ཡོད་པ་དང་། མུ་ཏིག་བདུན་ཅུ་སོགས་སྨན་སྣ་13རྒྱལ་ཁབ་ཀྲུང་ལུགས་སྨན་རྫས་དོ་དམ་རིགས་ཁོངས་སུ་ཚུད་ཡོད། རྒྱལ་ཁབ་རིམ་པའི་ཁེ་བེད་བདག་ཐོབ་མངའ་བའི་བོད་སྨན་བཙོ་ཐལ་ལས་སྣོན་བྱ་ཐབས་ཀྱི་ལག་རྩལ་ལྡན་ཞིང་། སྲོལ་རྒྱུན་གྱི་བོད་སྨན་སྨན་སྣ་55ཙམ་ལ་རྒྱལ་ཁབ་སྨན་རྫས་ཀྱི་ཆོག་ཨང་ཐོབ་ཡོད་པ་དང་། བོད་སྨན་གྱི་ལོ་རེའི་ཐོན་འབོར་དེ་1951ལོའི་སྤྱི་རྒྱ་250ནས་2012ལོའི་ཏུན་94བར་འཕར་སྣོན་བྱུང་ཡོད། སྨན་ཁང་དེའི་ཁོངས་སུ་གཏོགས་པའི་བོད་རང་སྐྱོང་ལྗོངས་བོད་སྨན་བཟོ་གྲྭ་ཁང་དེ་2012ལོ་ནས་འགོ་བཙུགས་ཏེ་རྒྱལ་ཁབ་ལ་དབང་བའི་ཁེ་ལས་སུ་ལུགས་བསྒྱུར་བྱས་ཤིང་། སྔ་རྗེས་སུ་རྒྱལ་ཡོངས་བོད་སྨན་ཐོན་སྐྱེད་ཀྱི་སྣེ་འདྲེན་ཁེ་ལས་བདུད་རྩི་བོད་སྨན་མ་རྐང་ཚད་ཡོད་ཀུང་སི་སྐྱེད་སྲིང་བྱས་པ་དང་། “བདུད་རྩི་བོད་སྨན་”ཞེས་པའི་ཀྲུང་གོའི་གྲགས་ཅན་ཚོང་རྟགས་བཏོད་ཅིང་། ལྗོངས་ཡོངས་ཀྱི་ཁེ་བེད་བདག་ཐོབ་བཙོ་ཐལ་གྱི་ཆེད་ཁེ་གསར་དུ་བཏོད་པ་དང་། ལྗོངས་ཡོངས་ཀྱི་བོད་སྨན་ཐོན་ལས་ཀྱི་འཕེལ་རྒྱས་ལ་ལེགས་སྐྱེས་གལ་ཆེན་ཕུལ་ཡོད། རང་སྐྱོང་ལྗོངས་བོད་སྨན་བཟོ་གྲྭ་ལམ་ལུགས་བསྒྱུར་རྗེས་སྨན་ཁང་གིས་དེ་སྔའི་བོད་སྨན་བཟོ་གྲྭའི་གནས་ཡུལ་དུ་རང་ངོས་ཀྱི་སྨན་སྦྱོར་ལྟེ་གནས་གསར་འཛུགས་བྱས་ཤིང་། ལོ་དེ་གར་སྨན་སྦྱོར་ཐོན་རྫས་175ཙམ་དང་སྨན་སྣ་109ཙམ་སྦྱོར་བཟོ་བྱེད་པ་དང་། བོད་སྨན་ཏུན་40ཙམ་ཟིན་ནས་ནད་ཐོག་སྨན་སྤྱོད་ཀྱི་དགོས་མཁོ་སྐོང་ཐུབ་པ་བྱུང་བ་དང་། ནད་ཐོག་ཕན་འབྲས་ཀྱང་ཆེ་རུ་ཕྱིན་ཡོད།


text:
བོད་ཀྱི་གཙུག་རིག་པའི་ཁོངས་ནས་ལོ་རྟགས་སོགས་འཆད་སྐབས་བྱི་བ་ནས་ཕག་གི་བར་བཅུ་གཉིས་པོ་ལ་ལོ་སྐོར་བཅུ་གཉིས་ཞེས་རྩི་བའི་ཚུལ་ཡོད་པ་འདིའི་རྒྱབ་ལྗོངས་སམ་བྱུང་ཁུངས་ངོ་མ་ཇི་ལྟར་ཡིན་པ་སྤྱི་ཚོགས་ཁྲོད་ད་བར་ཆུ་ལམ་ཞུགས་དང་རྡོ་ལག་རྒྱུད་ལྟ་བུའི་བཤད་ཚུལ་ཡོད་པ་མ་མཇལ། སྤྱིར་བཏང་ལོ་སྐོར་བཅུ་གཉིས་འདི་རྩི་ཚུལ་གནའ་རབས་ནས་ཡོད་པར་མ་ཚད། ཕྱི་ལོའི་གོང་གི་དུས་རབས་ལྔ་པ་ཡས་མས་ནས་ནུབ་ཕྱོགས་ཁུལ་དུ་དར་རྒྱས་ཕྱིན་ཡོད། ཡིན་ནའང་སྐབས་དེའི་ལོ་སྐོར་བཅུ་གཉིས་པོའི་རྩི་ཚུལ་དེ་ད་ལྟའི་ང་ཚོའི་ནག་རྩིས་དང་ལེའུ་ཐོ་སོགས་ནས་མཐོང་བཞིན་པའི་ཁྱིམ་བཅུ་གཉིས་ཞེས་པ་འདི་ཡིན་པ་ལས། ང་ཚོས་འདོད་པའི་ལོ་རྟགས་བཅུ་གཉིས་པོ་འདི་དག་མིན། ཁྱིམ་བཅུ་གཉིས་ཞེས་པ་ནི་ཉི་མའི་ཁྱིམ་རྒྱུད་དེ་རྒྱུ་སྐར་གོ་ལའི་ཕྱོགས་བཞི་ཡི་ཆ་རྣམས་གསུམ་གསུམ་དུ་ཕྱེས་པའི་བཅུ་གཉིས་ལ་ནམ་ཟླ་འཛིན་པའི་རྟགས་ཡིན་པའི་ཆ་ནས་དེ་ལྟར་འབོད།
འཛམ་གླིང་རྒྱལ་སྤྱིའི་སྟེང་དུ་ཁྱིམ་བཅུ་གཉིས་ལ་ཛོ་ཌིག་ (Zodiac) སྟེ་“ཉི་མའི་ཁྱིམ་རྒྱུད”ཅེས་འབོད་ལ། བོད་ཀྱི་རྩིས་རིག་ཁྲོད་ཀྱི་ལོ་རྟགས་བཅུ་གཉིས་ལ་ (Chinese Zodiac) སྟེ་“རྒྱ་ནག་ལུགས་ཀྱི་ཉི་མའི་ཁྱིམ་རྒྱུད”ཅེས་འབོད་བཞིན་ཡོད་པ་ལས་བོད་ཀྱི་ལོ་སྐོར་བཅུ་གཉིས་ཞེས་འབོད་མཁན་མེད། རྒྱུ་མཚན་ནི། བྱི་བ་ནས་ཕག་གི་བར་ལོ་སྐོར་བཅུ་གཉིས་པོ་རྩི་བའི་ལུགས་འདི་རང་རེ་བོད་པ་ཙམ་མིན་པར་རྒྱ་ནག ཝེ་ཏ་ནམ། འབར་མ། ཀོ་རི་ཡ། ཉི་ཧོང་། སོག་པོ། བལ་པོ། ཤྲི་ལངྐ། ཁོམ་བྷོ་ཌི། ལོའུ་སི། ཐ་ལན་ཌི། སིང་གྷ་པུར་སོགས་ཏེ་ནང་ཆོས་དར་བའི་ཡུལ་གྲུ་ཕལ་ཆེར་གཅིག་མཚུངས་ཡིན། དེའང་གོང་གི་ནུབ་ཕྱོགས་པས་ཁྱིམ་བཅུ་གཉིས་ཀྱིས་ལོ་གཅིག་རིང་གི་ཟླ་བ་བཅུ་གཉིས་པོའི་ནམ་ཟླ་ཇི་ལྟར་འཁོར་ཚུལ་བསྟན་པ་ལས་ལོ་རེའི་ལོ་རྟགས་ལྟ་བུ་འདོད་ཀྱིན་མེད། འོན་ཀྱང་བོད་ཀྱི་གཙུག་ལག་རིག་པའི་ཁྲོད་ལོ་རྟགས་བཅུ་གཉིས་པོ་འདི་དག་གིས་ལོ་རེའི་རྟགས་དང་། ཟླ་བ་རེ། ཉིན་རེ། དུས་ཚོད་རེ་སོགས་ལ་འཁོར་སྟངས་རྒྱས་པར་བཤད་ཡོད་པས། གོང་གི་ནུབ་ལུགས་པས་འདོད་པའི་ཁྱིམ་བཅུ་གཉིས་པོ་ལས་ཆེས་ཁྱབ་ཆེ་བ་ཡིན།
རྒྱ་ནག་གི་རྩིས་ལྟར་ན། ལོ་རྟགས་བཅུ་གཉིས་པོ་འདི་དག་ལོ་ལ་འཁོར་སྟངས་ནི། ཤིང་ཕོ་བྱི་བ་ནས་ཆུ་མོ་ཕག་བར་ལོ་རྒན་དྲུག་ཅུ་དང་། ཟླ་བ་ལ་དཔྱིད་ཟླ་ར་བ་སྟག་ཟླ་དང་། དཔྱིད་འབྲིང་ཡོས། དཔྱིད་ཐ་ཆུང་འབྲུག་གིས་འཛིན་པ། དེ་བཞིན་དུས་ལ་ནམ་ལང་ཡོས་ནས་འཛིན་པ་སོགས་ནི་རང་རེ་བོད་ལུགས་ཀྱི་རྩིས་རིག་དང་གཅིག་མཚུངས་སུ་བཤད་ཡོད།
འདིར་ད་ལན་དྲི་བ་དང་འབྲེལ་བའི་སྐབས་བབ་བརྗོད་བྱ་སྟེ་ལོ་རྟགས་བཅུ་གཉིས་པོ་འདི་དག་གང་ནས་བྱུང་བ་དང་། ཚུལ་ཇི་ལྟར། དུས་ནམ་ཞིག་སོགས་ལ་བསམ་གཞིག་དགོས་པ་དེ་ཡིན་སྟབས། རྒྱ་ནག་ལུགས་ལ་ལོ་རྟགས་སེམས་ཅན་བཅུ་གཉིས་པོ་འདི་ཇི་ལྟར་བྱུང་ཚུལ་སྐོར་ལ་དམངས་སྒྲུང་སྙིང་རྗེ་བོ་ཞིག་གིས་ལམ་ནས་དྲངས་ཡོད། སྒྲུང་དེ་བཤད་སྟངས་ཡུལ་ལུང་དང་ས་གནས་དབང་གིས་ཅུང་མི་འདྲ་བ་རེ་ཡོད་ཀྱང་རྩ་བའི་སྒྲུང་གི་གྲུབ་ཆ་གཅིག་མཚུངས་ཡིན།
དེའང་སྔོན་མ་རྒྱ་ནག་ཏོའོ་ལུགས་ཀྱི་གོང་མ་ཡུའུ་ཧྥའུང་(玉皇) གིས་དུས་འགྲོས་གླིང་ལ་བཀའ་ཕབ་སྟེ། དུད་འགྲོ་རྣམས་གཙང་ཆེན་ཞིག་གི་ཕར་རོལ་དུ་འདུ་འཛོམས་ཆེན་པོ་ཞིག་ལ་བཅར་དགོས་པ་དང་། དུད་འགྲོ་སུ་ཞིག་སྔོན་དུ་སླེབས་ན་དེ་ནི་ལོ་དེའི་ལོ་བདག་གམ་ལོ་རྟགས་འཛིན་པའི་དབང་ཆ་སྤྲོད་རྒྱུ་ཡིན་པར་བཀའ་ཕབ། (སྒྲུང་འགའ་ཞིག་ནང་གོང་མ་ཁོང་རང་ཉིད་ག་དུས་སྐྱེས་པའི་ལོ་རྟགས་ཞིག་དགོས་པར་སྙམ་ནས་དེ་ལྟར་བཀའ་བཏང་བར་བཤད།) བཀའ་ཆབ་དེ་ཁྱིམ་མཚེས་ཡིན་པའི་བྱི་བ་དང་བྱི་ལའམ་ཞི་མི་གཉིས་ཀྱིས་ཐོས་རྗེས་གླང་དང་གྲོས་བྱས་ཏེ། སང་ཆུ་བོ་རྒལ་དུས་གླང་གི་རྒྱབ་ཏུ་འཁྱེར་རྒྱུ་བྱས། ཕྱི་ཉིན་ཆུ་བོ་རྒལ་སྐབས་བྱི་བས་བྱི་ལ་བུད་རྒྱག་བཏང་སྟེ་བྱི་ལ་ཆུར་ལྷུང་། (སྒྲུང་འགའ་ཞིག་ལས་བྱི་བས་བྱི་ལ་སང་ཞོགས་གཉིད་དཀྲོག་རྒྱུ་བྱས་ཀྱང་དྲན་པ་བརྗེད་པ་དང་། ཆུ་རྒལ་སྐབས་བྱི་བ་གླང་གི་རྣ་ཅོག་ནང་འཛུལ་ནས་གཞས་གཏོང་བས་གླང་ཡེངས་སོང་བར་བཤད།) དེ་རྗེས་གླང་གིས་ཆུ་རྒལ་གྲབས་ཡོད་སྐབས་བྱི་བ་གླང་གི་མདུན་དུ་མཆོང་བས་བྱི་བ་དུད་འགྲོ་རྣམས་ཀྱི་ནང་ནས་ཨང་དང་པོར་སླེབས། གོང་མ་ཡུའུ་ཧྥའུང་བྱི་བ་ཆུང་ཆུང་གི་རྣམ་རིག་ལ་ཧ་ལས་ཏེ་ལོ་དེའི་ལོ་བདག་གམ་ལོ་རྟགས་འཛིན་རྒྱུའི་དབང་ཆ་སྤྲད། དེ་ནས་ལོ་བསྟར་གླང་ནས་བཟུང་སྟེ་དུད་འགྲོ་གཞན་རྣམས་སླེབས་སྔ་ཕྱི་ལྟར་ལོ་རྟགས་འཛིན་རྒྱུའི་བཀའ་ཕབ་པ་སོགས་བཤད་ཡོད། སྐབས་དེར་བྱི་བས་བྱི་ལ་ཆུ་ལ་གཡུག་པའི་ཁོང་ནད་ཀྱིས་ད་ལྟའང་བྱི་ལས་བྱི་བ་དགྲ་རུ་འཛིན་པ་སོགས་སྐབས་དེར་སེམས་ཅན་བཅུ་གཉིས་པོ་སླེབས་སྔ་ཕྱི་བྱུང་བའི་རྒྱུ་མཚན་སྒྲུང་མང་པོ་ཡོད་ཀྱང་འདིར་གནད་དེ་ཙམ་མི་ཆེ་བས་རེ་ཞིག་བཞག
དེ་བཞིན་ཝེ་ཏི་ནམ་ལུགས་ཀྱི་ལོ་སྐོར་བཅུ་གཉིས་ནང་གླང་གི་འཚབ་ཏུ་མ་ཧེ་དང་། ཡོས་ཀྱི་འཚབ་ཏུ་བྱི་ལའམ་ཞི་མི་ཡིན། རྒྱ་ནག་གི་རྩིས་པ་ཚོས་རྒྱ་སྐད་ནང་རི་བོང་ལ་མཱ་ཐུ་ (卯兔) ཞེས་འབོད་པས་སྐད་ཟུར་ཆག་སྟེ། ཝེ་ཏི་ནམ་གྱི་སྐད་དུ་ “ མཱའོ་ ” ཞེས་པ་ནི་བྱི་ལ་ཡིན་པས་རི་བོང་གི་འཚབ་ཏུ་བྱི་ལ་དེ་ལྟར་ཆགས་པ་རེད་ཟེར་སྲོལ་ཀྱང་ཡོད་འདུག འོན་ཀྱང་ཝེ་ཏ་ནམ་རྩིས་རིག་ནང་དེའི་སྐོར་སྒྲུང་རིང་པོ་འགའ་ཡོད་ཀྱང་འདིར་གླེང་བར་མི་བྱ།
འབར་མའི་རྩིས་རིག་ནང་དུ་ལོ་ཟླ་གཟའ་སྐར་རྩི་སྟངས་སོགས་རང་རེ་དང་ཅུང་མཚུངས་ཀྱང་། ལོ་རྟགས་ནི་ཕྱོགས་འཚམས་བརྒྱད་དང་གཟའ་བདུན་མཚོན་པའི་བརྒྱད་མ་གཏོགས་མེད། དེའང་བྱང་ཤར་དུ་གནས་ཞིང་གཟའ་ཉི་མ་མཚོན་པའི་བྱ་ཁྱུང་དང་། ཤར་དུ་གནས་ཞིང་གཟའ་ཟླ་བ་མཚོན་པའི་སྟག ལྷོ་ཤར་དུ་གནས་ཞིང་གཟའ་མིག་དམར་མཚོན་པའི་སེང་གེ། ལྷོ་རུ་གནས་ཞིང་གཟའ་ལྷག་པ་སྔ་དྲོ་མཚོན་པའི་གླང་ཆེན་མཆེ་བ་ཅན། བྱང་ནུབ་ཏུ་གནས་ཞིང་གཟའ་ལྷག་པ་ཕྱི་དྲོ་མཚོན་པའི་གླང་ཆེན་མཆེ་བ་མེད་པ། ནུབ་ཏུ་གནས་ཞིང་གཟའ་ཕུར་བུ་མཚོན་པའི་བྱི་བ། བྱང་དུ་གནས་ཞིང་གཟའ་པ་སངས་མཚོན་པའི་ཕག་ཙིག (ཕག་ཕྲུག་ལོ་གཅིག་ཅན་ཙམ་གྱི་བྱི་བ་ཆེན་པོའི་རིགས་ཞིག) ལྷོ་ནུབ་ཏུ་གནས་ཞིང་གཟའ་སྤེན་པ་མཚོན་པའི་འབྲུག་བཅས་ཡིན། ཡུལ་དེའི་ལོ་རྒྱུས་སྨྲ་བ་ཚོས་གནའ་སྔོན་འབར་མའི་རྩིས་ནང་རྒྱ་ནག་ལུགས་བཞིན་བསྐོར་གྱིན་ཡོད་ཀྱང་ཕྱིས་སུ་རྒྱ་གར་ཧིན་དྷུའི་ལུགས་དང་ཤུགས་ཆེན་འདྲིས་ནས་དེ་ལྟར་ཆགས་སོང་བར་གླེང་གིན་ཡོད་པར་སྣང་།
དེ་བཞིན་ཀོ་རི་ཡ། ཉི་ཧོང་། སོག་པོ། ཁམ་བྷོ་ཌི། ལོའུ་སི། ཐ་ལན་ཌི། སེང་གྷ་པུར་སོགས་ལས་ཉི་ཧོང་གི་རྩིས་ནང་ཕག་པ་ལ་རི་ཡི་ཕག་རྒོད་མཆེ་བ་ཅན་ཞིག་ངེས་པར་དུ་དགོས་པ་དང་། ཐ་ལན་ཌིའི་རྩིས་ནང་གྱི་འཚབ་ཏུ་ཀླུ་སྲིན་སྡུག་པ་ཅན་གྱི་གཟུགས་རིས་འབྲི་དགོས་པར་བཤད། དེ་མིན་ལོ་རྟགས་བཅུ་གཉིས་པོ་གོང་གི་རྒྱ་ནག་ལུགས་དང་གཅིག་མཚུངས་ཡིན། འདིར་བོད་ལུགས་ཀྱི་ལོ་རྟགས་བཅུ་གཉིས་རྣམས་གོང་གི་ཡུལ་ལུང་རྣམས་དང་མི་འདྲ་བ་ནི་ལུག་ཡིན། གོང་སྨྲས་རྒྱ་ནག་དང་ཐ་ལན་ཌི་སོགས་ཀྱིས་རྟ་ཡི་རྗེས་སུ་ར་བཞག་ཡོད་པ་ལས་ཁོ་ཚོའི་རྩིས་ནང་ལུག་ཅེས་པའི་ལོ་རྟགས་ཞིག་མེད།
རང་རེ་བོད་གངས་ཅན་པའི་རྩིས་རིག་ཕལ་མོ་ཆེའི་ནང་ལོ་རྒན་དྲུག་ཅུ་དང་ལོ་རྟགས་བཅུ་གཉིས་པོ་དེ་ཕྱོགས་གང་ཞིག་དང་། དེ་དག་གིས་ལོ་ཟླ་ཞག་གྲངས་ཇི་ལྟར་སྟངས་འཛིན་ཚུལ་རྒྱས་པ་བཤད་ཡོད་པས་ལས། སེམས་ཅན་བཅུ་གཉིས་པོ་དེ་དག་དུས་ནམ་ཞིག་ལ་བྱུང་བ་དང་། ཅིས་ཕྱིར་བྱུང་བ་སོགས་ཀྱི་རྒྱབ་ལྗོངས་འཚོལ་ཕྱིར་གུས་པས་ཆོས་པའི་འཇང་གི་བཀའ་འགྱུར་ཆེན་མོ་ཕལ་ཆེར་རག་ཀློག་བྱས་ཀྱང་གང་ཡང་མ་རྙེད། དེ་མིན་ཆོས་པའི་བསྟན་འགྱུར་ནང་ནས་ཕལ་ཆེར་འདིར་ཡོད་སྲིད་ས་གང་འཚམས་ཞིག་བཀླགས་ཀྱང་ད་བར་ཕན་ཐོག་པ་ཅི་ཡང་རྙེད་སོན་མ་བྱུང་བས། རྣམ་པ་ལྷན་རྒྱས་སོས་འདིའི་སྐོར་མཁྱེན་གྱིན་ཡོད་ཚེ་འདི་ནས་མུ་མཐུད་འོས།
རྩ་བའི་ཆུ་ཕུག་གངས་ལ་ཐུག་པའི་དཔེ་ལྟར། བོད་གངས་ཅན་པའི་ཆོས་རིག་གི་གནད་མང་པོ་ཞིག་ཕྱི་ནས་འཚོལ་མི་དགོས་པར་ཞང་བོད་རང་ས་ནས་རྙེད་ཐུབ་པ་དང་རྙེད་འོས་པ་ཞིག་ཀྱང་རེད། རྒྱུ་མཚན་དེ་དག་ལ་བརྟེན་ཏེ་གུས་པས་རང་རེའི་ཕ་མེས་ཀྱི་ཆོས་ལུགས་གཡུང་དྲུང་བོན་གྱི་རྒྱལ་བའི་བཀའ་རིན་པོ་ཆེ་དང་། སྟོན་པ་ཐུགས་རྗེ་ཅན་གྱི་རྣམ་ཐར་སོགས་ནས་འདིའི་སྐོར་གང་གསུངས་པ་དེ་དག་གླེང་རྒྱུ་ཡིན། སྤྱིར་བཏང་བོན་གཞུང་མདོ་མང་དང་རྩིས་གཞུང་ཁག་ནས་ལོ་རྟགས་བཅུ་གཉིས་པོ་དེ་དག་ཕྱོགས་གང་ལ་གནས་པ། དེ་དག་གིས་ཅི་ཞིག་མཚོན་པ། དེ་དག་ལ་མགོན་པའི་ལྷ་དང་། མཐུན་པའི་འབྱུང་བའི་ཁམས་ཅི་ཞིག་གནས་པ་སོགས་ཀྱི་སྐོར་ཆེས་མང་ལ། དེ་བཞིན་ལོ་སྐོར་བཅུ་གཉིས་པོ་རྣམས་ཀྱི་རྒྱབ་ལྗོངས་ལོ་རྒྱུས་ཀྱང་གང་མང་མཆིས། དེ་དག་ནས་ཁ་གསལ་ཞིང་དོན་གོ་བདེ་བ་ནི་ལོ་སྐོར་བཅུ་གཉིས་དེ་སྟོན་པའི་མཛད་ཆེན་བཅུ་གཉིས་སམ་རྒྱལ་གྱི་ལོ་མཛོད་བཅུ་གཉིས་དེའི་བྱུང་རིམ་དང་སྦྱར་བའི་སྐོར། གཡུང་དྲུང་བོན་གྱི་བཀའ་རིན་པོ་ཆེ་ཀུན་འབུམ་ཁྲ་བོ་དང་། སྟོན་པའི་རྣམ་ཐར་རྒྱས་པ་མདོ་དྲི་མེད་གཟི་བརྗིད་རྣམས་སུ་བྱུང་བ་ཁག་མདོར་བསྡུད་དེ་གཤམ་ནས་ལུང་འདྲེན་ཚུལ་དུ་འགོད་རྒྱུ་ཡིན།
བྱི་བ།
ཀུན་འབུམ་ཁྲ་བོ་གཡུང་དྲུང་སྲིད་རྒྱས་ལུས་ཀྱི་ཀུན་འབུམ་བསྟན་པའི་ལེའུ་ལས། “དེ་ནས་སྟོན་པ་གཤེན་རབ་མི་བོད་བཀའ་བསྩལ་པ། བདག་ཉིད་དང་པོ་སྐྱེ་བ་བཞེས་པར་མཛད་དེ། གཡུང་དྲུང་གསལ་བའི་འོད་གླིང་ཞེས་ཀྱང་བྱ། སྟག་གཟིག་ཡུལ་གྱི་སྙིང་པོ་ཡོན་ཏན་གྱི་དབུས་ཞེས་ཀྱང་བྱ། གཤེན་ཡུལ་འོལ་མོ་ལུང་རིང་ཞེས་ཀྱང་བྱ། ཤམ་བྷ་ལའི་གནས་མཆོག་ཞེས་ཀྱང་བྱ། རི་བོ་གངས་བཟང་པོའི་ར་བ་ཞེས་བྱ་དེ་ན། དབུ་ཀྱི་གཡུང་དྲུང་དགུ་བརྩེགས་དཔལ་གྱི་རི་བོ། རིན་ཆེན་སྣ་བདུན་ལས་གྲུབ་པས། དེའི་ཤར་ཕྱོགས་འབྱུང་བ་ས་ལས་སྤྲུལ་པ། གཡུང་དྲུང་རིས་སུ་གྲུབ་པའི་ཞིང་ཁམས། །མདོག་དཀར་འཇིག་རྟེན་གསུམ་ལ་རྒྱལ་བའི་གནས་ན། བར་པོ་སོ་བརྒྱད་རིན་ཆེན་འབར་བའི་གསས་མཁར་དུ། ཡབ་རྒྱལ་བོན་ཐོད་དཀར། ཡུམ་ཡོ་ཕྱི་རྒྱལ་བཞད་མའི་སྲས་སུ་སྐུ་འཁྲུངས་པས། འབྱུང་བའི་ལྷ་ལྔས་ཤ་ཁྲག་དྲོད་དབུགས་ཆ་བསྙམས་ནས། ལུས་ཡོངས་སུ་བསྐྱེད་པར་མཛད་དེ། སྐུ་སྐྱེ་བ་བཞེས་པས། རྒུང་ལོ་གཅིག་ལོན་ནས། གཏོ་སུམ་བརྒྱ་དྲུག་ཅུ་དང་། དཔྱད་བརྒྱད་ཁྲི་སྟོང་ཐུགས་སུ་ཆུད་དེ། འཇིག་རྟེན་སྨག་གིས་སེམས་ཅན་མུན་ནག་བཞིན་དུ་འཐོམ་པ། དཔྱད་ཀྱི་ཉི་མ་ཤར་བ་བྱས། གཏོ་ཡི་འོད་ཟེར་ཡོངས་སུ་བཀྱེ། རྨོངས་པའི་མུན་ནག་སངས་པར་མཛད། ཕྱི་རབས་རྣམས་ལ་དཔེ་བསྟན་ཕྱིར། དུང་གི་གཞི་ལ་གཡུ་ཡི་གཡུང་དྲུང་བྲིས། ཤེལ་གྱི་གསས་མདའ་བཙུག གསེར་གྱི་གབ་ཙེ་དང་། འཕྲུལ་གྱི་ཅུ་ཏིག་དང་། སྲིད་པའི་མོ་རྡེའུ་དང་། རིན་པོ་ཆེའི་མོ་ཆ་སྣ་དགུ་བཅལ་དུ་བཀྲམ་ནས། གཏོ་གཞི་དཀར་པོའི་འོག་ནས། ས་བདག་ཁུང་འཛུལ་ཅིག་བྱུང་། བཟུང་སྟེ་ཡུམ་ལ་ཕུལ་ནས། ཡུམ་གྱི་ཞལ་ན་རེ། སྤུ་མེད་བྱིལ་བྱིལ་པོ། མིང་ཡང་བྱི་བར་བཏགས། ལོ་བྱི་བའི་གཏན་ཚིགས་ཀྱང་དེ་ནས་བྱུང་། བྱི་བྲུན་གཏོ་ལ་དགོས་པའི་གཏན་ཚིགས་ཀྱང་དེ་ནས་བྱུང་། ལོ་འགོ་བྱི་བར་གྱུར་པའི་གཏན་ཚིགས་ཀྱང་དེ་ནས་བྱུང་། །” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “དེའི་ཚེ་དེའི་དུས་ན། འཁོར་གྱི་ནང་ནས་གཤེན་རབ་གཡུང་དྲུང་སེམས་དཔའ་སེམས་དཔའ་ཆེན་པོ་ཚངས་པ་གཙུག་ཕུད་ཀྱིས་རྒྱན་དང་ཆ་ལུགས་མཛེས་པར་བྱས་ནས། ” ཞེས་སོགས་ནས། “ ད་ལྟའི་སྐབས་སུ་ལོ་མཛོད་བཅུ་གཉིས་ཀྱི་མཛད་པ་རྫོགས་པའི་སྐབས་སུ་ཡིན་པར་གསུངས་པ། ལོ་མཛོད་བཅུ་གཉིས་བསྟན་པ་ནི། ཅི་ལྟ་བུ་ཞིག་མཛད་པ་ལ་ཟེར་བ་ལགས། ” ཞེས་སོགས་ནས། “ དེ་ནས་བལ་པོ་སོ་བརྒྱད་ཀྱི་མཁར་དུ་བྱོན་ནས། གྲོང་ཁྱེར་ཆེན་པོ་ཡངས་པ་ཅན་གྱི་དབུས་སུ་རིན་པོ་ཆེ་གསེར་གྱི་ཁྲི་བཏེགས་ནས། ལྷ་ཀླུ་མི་གསུམ་དང་འགྲོ་བ་རིགས་དྲུག་སེམས་ཅན་ལ་རྒྱལ་པོའི་བཀའ་ཁྲིམས་བསྩལ་ཏེ་ཞིང་ཁམས་ཡང་ཞི་བདེ་རུ་བསྙམས་པར་མཛད་དོ། དེ་ནས་རྒྱུ་འབྲས་ཀྱི་བོན་གཏན་ལ་ཕབ་པར་མཛད་དེ་གཏོ་སུམ་བརྒྱ་དྲུག་ཅུ་དང་། དཔྱད་བརྒྱད་ཁྲི་བཞི་སྟོང་གཏན་ཕབ་སྟེ་ཕྱྭ་གཤེན་ལེགས་རྒྱལ་ཐང་པོ་ལ་གཉེར་དུ་གཏད་དོ། མེ་ཏོག་མཛེས་པའི་གླིང་ལ་རྩི་ཤིང་སྣ་ཚོགས་དང་། དཀར་མངར་དང་། ཤ་ཁྲག་དང་། རྩི་སྨན་དང་། མེ་ཏོག་དང་། འབྲུ་སྣ་ལ་སོགས་པ་མང་དུ་བསགས་ནས་དཀྱེལ་ཕུ་ཝེར་དཀར་པོ་མཆོད་ཅིང་། བསྟན་པ་བཟུང་བའི་དོན་དུ་སྣང་སྲིད་ཁ་ཡོ་བསྙམས་པའི་གཏོ་དང་དཔྱད་དུ་མཛད་དེ། གཏོ་གཞི་ཕྱི་ལིང་དཀར་པོའི་འོག་ཏུ་ས་ཡི་ཁུང་འཛུལ་སྔོན་མོ་ཞིག ལུས་པོ་སྦུང་བ། མྱུར་མགྱོགས་ཆེ་བ། གཡུ་རུ་ལྡེམ་པ། ཨག་ཚོམ་ཡོད་པ། རྔ་མ་རིང་བ་ཞིག་བྱུང་ནས་གསེར་གྱི་བྱེ་མའི་ས་མང་པོ་ཁྱེར་ཏེ། གཏོ་གཞིའི་ཕྱོགས་སུ་སྤུངས་པ་བདག་གིས་(སྟོན་པ་ཉིད)བཟུང་ནས། གཏོ་གཤེན་གྱི་ཕྱག་ཏུ་ཕུལ་བས། གཏོ་གཤེན་གྱི་ཞལ་ནས། ཡ་མཚན་ཅན་གྱི་སེམས་ཅན་འདི། ལུས་པོ་ཆུང་ལ་རྩལ་ཆེ་བ། བྱ་བྱེད་གློག་ལྟར་འགྱུ་བ། ཚིག་གི་ཟུངས་དམ་པ་ཞིག་འདུག་པ་སྤུ་མེད་བྱི་བྱི་བ་མིང་ཡང་བྱི་བར་ཐོགས་གསུངས་ནས། གསེར་གྱི་ས་གཞི་ལ་འབྲས་ཀྱི་བང་མཛོད་སྤེལ་དུ་བཅུག་པས། ལོ་བྱི་བའི་གཏན་ཚིགས་ཀྱང་དེ་ནས་བྱུང་ངོ་། གཤེན་གྱི་དགུངས་ལོ་གཅིག་བརྩི་བའི་ཚད་ཀྱང་དེ་ནས་བྱུང་ངོ་། ལོ་འགོ་རྒྱལ་པོ་བྱི་བ་ནས་བཟུང་བ་ཡང་དེ་ནས་བྱུང་ངོ་། ཕྱྭ་གཤེན་གྱི་གཏོ་ལ་བྱི་བྲུན་གྱི་ས་དགོས་པ་ཡང་དེ་ནས་བྱུང་། གཏོ་ཕྱི་ལིང་དཀར་པོའི་སྟེང་དུ་སྔོན་མོ་ནས་ཀྱི་སྨྲན་མ་བླུག་པ་ཡང་དེ་ནས་བྱུང་ངོ་། གཏོ་གཤེན་གྱི་ཞལ་དུ་གསེར་སྐྱེམས་དང་གཡུ་མངོན་གྱིས་གསོལ་དགོས་པའང་དེ་ནས་བྱུང་ངོ་། ནས་སྔོན་མོ་འབྲུ་བདུན་གྱིས་དཀྱེལ་ཕུ་ཝེར་དཀར་པོ་མཆོད་དགོས་པ་ཡང་དེ་ནས་བྱུང་ངོ་། ། ” ཞེས་སོགས་གསུངས། གོང་འོག་དཔེ་ཁུངས་གཉིས་ནས་ཅུང་མི་འདྲ་ས་ནི་གོང་དུ་ཀུན་འབུམ་ལས། “ ས་བདག་ཁུང་འཛུལ་ཅིག་བྱུང་། བཟུང་སྟེ་ཡུམ་ལ་ཕུལ་ནས། ” ཞེས་དང་། འདིར་གཟི་བརྗིད་ལས། “ བཟུང་ནས། གཏོ་གཤེན་གྱི་ཕྱག་ཏུ་ཕུལ་བས། །” ཞེས་བྱུང་བས་བརྟག་དགོས། །
གླང་།
ཀུན་འབུམ་ཁྲ་བོ་གཡུང་དྲུང་ལྷ་རྒྱལ་བླའི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་མི་བོ་རྒུང་ལོ་གཉིས་བཞེས་ནས། ” ཞེས་སོགས་ནས། “ མི་ཡུལ་སྐྱི་འཐིང་གི་སྙིང་པོ། འོལ་མོ་ལུང་རིང་གི་བྱང་ཕྱོགས། རྟེན་ལ་མཚན་གསོལ་བ་ཤམ་པོ་ལྷ་རྩེ། ཡུལ་ལ་མཚན་གསོལ་བ་ཤམ་བྷ་ལའི་གནས་ཆེན། གནས་ལ་མཚན་གསོལ་བ་ཁྲི་སྨོན་རྒྱལ་བཞད་ཞེས་བྱ་བར་ཐུགས་ལས་སྤྲུལ་པའི་རྨ་ལོ་དང་། གསུང་ལས་སྤྲུལ་པའི་གཡུ་ལོ། སྟོན་པ་ཉིད་ཀྱི་སྐུ་དང་གསུམ། སྐོར་བ་བྱེད་ཅིང་ལྷ་ཕྱག་འཚལ། རྔ་གླིང་རྡུང་ཞིང་དར་འཕན་ཕྱར། མཆོད་པ་འབུལ་ཞིང་ལྷ་གསས་འབོད་ན། གར་གསས་བཙན་པོ་སྤྱན་དྲངས་པས། གསེར་གྱི་གླང་པོ་ཆེ་རུ་སྐུ་སྤྲུལ་ནས་བྱོན། ལོ་གླང་ལོའི་གཏན་ཚིགས་ཀྱང་དེ་ནས་བྱུང་། རྟེན་གར་མདུང་གཟུགས་པའི་གཏན་ཚིགས་ཀྱང་དེ་ནས་བྱུང་། ས་བདག་གླང་ཆེན་ལྔ་སྟོབས་ཆེ་བའི་གཏན་ཚིགས་ཀྱང་དེ་ནས་བྱུང་། །” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་གཉིས་བཞེས་པའི་དུས་སུ། རི་གཡུང་དྲུང་དགུ་བརྩེགས་ཀྱི་ནུབ་ཕྱོགས་གྲོང་ཁྱེར་ཆེན་པོ་ངོ་མཚར་ལྟད་མོ་ཅན་ལ་ཞབས་ཀྱིས་བཅགས་ཞིང་། ” ཞེས་སོགས་ནས། “ གཡུང་དྲུང་བོན་བོན་གྱི་བསྟན་པ་གཟུག་པར་དགོངས་ནས། མི་ཡུལ་སྐྱི་མཐིང་དུ་བྱོན་ནས། ལྷ་གར་གསས་བཙན་པོ་མཆོད་ཅིང་བསྒོམས་པས་གསེར་གྱི་གླང་པོ་ཆེ་རུ་སྐུ་སྤྲུལ་ནས་བྱོན་ནོ། དེ་ལ་སྣང་གཤེན་གྱིས་ཡ་མཚན་ཅན་གྱི་སེམས་ཅན་ལ། གཞན་དང་མི་འདྲ་བའི་གཙུག་ཡོད་པ། མིག་ཟབ་པ། རྣ་བ་ཡོར་བ། སྣ་ལྗགས་རིང་བ། མཆེ་བ་བཙིགས་པ། ཅང་ཤེས་པ། ཁུར་བོར་བ། རབ་ཏུ་བརྟན་པ། ཤིན་ཏུ་འགྱིང་བ། བག་ལྷོད་པ། ཚུལ་དང་ལྡན་པ་ཞིག་སྣང་བས་འདི་ནི་ལྷ་ཡི་སྤྲུལ་པ་མངོན་དུ་བྱོན་པ་ཞིག་སྣང་བས། སྣང་ལ་སྲིད་པ་ཡང་བསྐོས་ལ་འདིས་ཐེབས་སོ། ལྷ་སྲིན་སྡེ་བརྒྱད་ཀྱི་བྱོལ་ཁ་ཡང་འདི་ཡིས་འདེབས་ནུས་སོ། བདུད་སྲིན་དྲེགས་པའི་དལ་ཁ་ཡང་འདི་ཡིས་བསྒྱུར་ནུས་སོ། འགྲོ་བ་རིགས་དྲུག་གི་འདོད་པ་ཡང་འདི་ཡིས་བསྐང་ནུས་སོ། འདི་ནི་སྟོབས་ཆེ་ལ་བརྟན་པའི་གར་གླང་སྟོབས་ཆེན་དུ་མཚན་གསོལ་ཏོ། ཞེས་གསུངས་ཏེ། གསེར་དང་ཡུངས་དཀར་གྱིས་མཆོད་ཅིང་གར་མདུང་ཟངས་ཡག་གི་རྟེན་འཛུག་པས་ལོ་གླང་ལོའི་གཏན་ཚིགས་ཀྱང་དེ་ནས་བྱུང་ངོ་། བསྟན་པ་རིན་པོ་ཆེ་རབ་ཏུ་བརྟན་པ་ཡང་དེ་ནས་བྱུང་ངོ་། བྱང་ཆུབ་སེམས་དཔའ་ཤེས་རྒྱུད་དལ་བ་ཡང་དེ་ནས་བྱུང་ངོ་། གལ་ཏེ་གང་གིས་རྒོལ་བའི་ཚོགས་ལ་དཔའ་ཞིང་བརྟན་པའང་དེ་ནས་བྱུང་ངོ་། སྣང་གཤེན་གྱི་བོན་དགོས་དགུའི་ཡོ་བྱད་ཚོགས་པའང་དེ་ནས་བྱུང་ངོ་། སྐད་ཀྱ་གཏང་རག་དང་ཚི་གི་སྨྲ་བརྗོད་དང་སྣང་སྲིད་བསྐོས་ལ་ཐེབས་པའང་དེ་ནས་བྱུང་ངོ་། ལྷ་སྲིན་གྱི་དལ་ཁ་དང་བདུད་སྲིན་གྱི་བྱོལ་ཁ་བཟློག་པ་ཡང་དེ་ནས་སྲིད་དོ། འགྲོ་བ་རི་དྲུག་གི་སེམས་ཅན་ལ་གླུད་དང་ཡས་ཀྱིས་བསྐངས་པ་ཡང་དེ་ནས་བྱུང་ངོ་། །” ཞེས་བྱུང་།
སྟག
ཀུན་འབུམ་ཁྲ་བོ་གཡུང་དྲུང་ཞིང་ཁམས་ཞི་རྒྱས་དཔལ་གྱི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་མི་བོ་རྒུང་ལོ་གསུམ་བཞེས་ནས།” ཞེས་སོགས་ནས། “ འོལ་མོ་ལུང་རིང་གི་ནུབ་ཕྱོགས། བོན་པོའི་རིགས་བཙུན་པ་གནས་པའོ། །ཁོ་མ་ནེའུ་ཆུང་པདྨ་འཇམ་པའི་གནས། བཀྲག་ལྡན་པདྨ་མེ་ལས་སྤྲུལ་པའི་ཞིང་ཁམས། མདོག་བཟང་དྲི་མེད་པདྨ་རབ་ཏུ་རྒྱས་པའི་གྲོང་ཁྱེར། བདེ་བར་གྲུབ་པའི་གཙུག་ལག་ཆེན་པོ། བདེ་ལྡན་པདྨ་གེ་སར་རྒྱས་པའི་ཕོ་བྲང་། ཀླའི་རྫུ་འཕྲུལ་དང་ལྡན་པས་མངོན་པར་བརྩེགས་པའི་གནས། དེའི་ལྷོ་ནུབ་དཔལ་གྱི་རི་བོ་ཟུར་གསུམ། དབལ་གྱི་བྲག་ཕུག་རོང་ཆེན་ན། དབལ་བུ་ངར་ཚ་རོགས་སུ་ཁྲིད་དེ། དགྲ་བགེགས་འདུལ་དུ་བྱོན་པ་ལས། ནགས་ཚལ་རྩུབ་མོའི་བྲག་ཁྲོད་ནས། རྔམ་པ་བཀྲ་གསལ་སྟག་ཅིག་བྱུང་། རྫུ་འཕྲུལ་ཐབས་ཀྱི་ཞགས་པས་བཟུང་། ཡེ་ཤེས་རྣོན་པོའི་མཚོན་གྱི་རྒྱུ་རང་གྲོལ་མཛད། ཕྱི་སྤུ་མཚལ་གྱིས་ལྷ་གསས་མང་པོའི་དཔལ་བསྐྱེད། ནང་གི་དོན་སྙིང་གིས་ལྷ་སྲིན་སྡེ་བརྒྱད་དམ་བསྡུས། ལོའི་སྟག་ལོའི་གཏན་ཚིགས་ཀྱང་དེ་ནས་བྱུང་། དབལ་བོན་གྱིས་སྟག་གི་རྒྱལ་མཚན་འཛུགས་པའི་གཏན་ཚིགས་ཀྱང་དེ་ནས་བྱུང་། དྲག་པོ་སྔགས་ཀྱི་ཐུགས་རྗེས་སྒྲོལ་བའི་གཏན་ཚིགས་ཀྱང་དེ་ནས་བྱུང་ངོ་། །” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་སྟོན་པ་དགུང་ལོ་གསུམ་བཞེས་པའི་དུས་སུ།” ཞེས་སོགས་ནས། “ དལ་རི་དབལ་མཚོ། དབལ་གྱི་བྲག་ཕ་ཅེས་བྱ་བ། རི་གཡུང་དྲུང་དགུ་བརྩེགས་ཀྱི་ལྷོ་ནུབ་ཏུ་བྱོན་ནས། དབལ་བོན་སྟག་ལ་མེ་འབར་དང་། དབལ་བུ་ངར་ཚ་སྐྱོལ་པོ་དང་། དབལ་བོན་ཁྲི་བརྩེགས་ཁྱབ་པ་དང་། དབལ་བོན་ཁ་ཡལ་མེ་འབར་དང་ཐབས་ཅིག་ཏུ་བཞུགས་ཏེ། ལྷ་དབལ་གསས་རྔམ་པ་མཆོད་ཅིང་བསྒོམས་པས་ནགས་ཚལ་རྩུབ་མོའི་བྲག་ཁྲོད་ནས་རྔམ་པ་སྟག་གསལ་སྟག་ཅིག་བྱུང་བར། དབལ་བོན་ལྗགས་ཀྱི་མཆིལ་མ་ཐེབ་གཅིག་བཏབ་པས་སྟག་གི་ཁ་ལ་མེ་འབར་ཏེ་འགྱེལ་བས། རྫུ་འཕྲུལ་ཐབས་ཀྱི་ཞགས་པས་བཟུང་ནས་འཕྲུལ་གཤེན་གྱི་ཕྱག་ཏུ་ཕུལ་བས། འཕྲུལ་གཤེན་གྱི་མཉམ་ཉིད་ཏིང་འཛིན་དགོངས་པས་རྒྱུ་བསྐྱེད། ཐུགས་རྗེ་ཁྲོས་ཞེ་སྡང་གི་དབང་ཕྱུང་ནས། ཡེ་ཤེས་རྣོན་པོའི་མཚོན་གྱིས་རྒྱུ་རང་གྲོལ་དུ་མཛད་དེ། ཕྱི་ཡི་སྤུ་མཚན་གྱིས་ལྷ་གསས་དབལ་གི་མཐུ་བསྐྱེད། ནང་གི་དོན་སྙིང་གིས་ལྷ་སྲིན་སྡེ་བརྒྱད་རྣམས་དམ་ལ་བསྡུས་ནས་གཤེན་གི་བར་ཆད་ཐམས་ཅད་ཉེ་བར་ཞི་བ་རུ་མཛད་དོ། ལོ་སྟག་ལོའི་གཏན་ཚིགས་ཀྱང་དེ་ནས་བྱུང་། དབལ་བོན་སྟག་ལ་མེ་འབར་ཞེས་བྱ་བའི་གཏན་ཚིགས་ཀྱང་དེ་ནས་བྱུང་། མགོ་བོ་ལྷ་གསས་ཀྱི་རྟེན་དུ་བཙུགས་པས་སྟག་གི་རྒྱལ་མཚན་གྱི་གཏན་ཚིགས་ཀྱང་དེ་ནས་བྱུང་། གཞུང་ལ་དབལ་བོན་གྱི་ཐོད་དུ་བྱས་པས་དབུ་ལ་སྟག་གི་པྲོག་ཞུའི་གཏན་ཚིགས་ཀྱང་དེ་ནས་བྱུང་། སུག་བཞི་དབལ་བོན་གྱི་སྐུ་རྒྱན་བྱས་པས་དབལ་གཤེན་སྟག་གི་ཤམ་ཐབས་ཀྱི་གཏན་ཚིགས་ཀྱང་དེ་ནས་བྱུང་། །” ཞེས་བྱུང་།
ཡོས།
ཀུན་འབུམ་ཁྲ་བོ་གཡུང་དྲུང་མཐའ་རྒྱས་བསྟན་པའི་ལེའུ་ལས། “ དེ་ནས་སྟོན་པའི་རྒུང་ལོ་གསུམ་ལོན་པའི་སྟེང་ན་རྒུང་ལོ་བཞི་བཞེས་ནས།” ཞེས་སོགས་ནས། “ དེ་དག་ཀུན་རྫོབ་ལས་ཡང་དག་པར་བསྟན་པ་ཐར་པ་གཡུང་དྲུང་གི་དབྱིངས་འདུར་དྲུག་ཅུ་ཐུགས་སུ་ཆུད་དེ། སྨྲ་ཡུལ་ཐང་བརྒྱད་དུ་མི་གསོན་གཤིན་གྱི་བདལ་སྤྲོད་དུ་བྱོན་པས། ར་བསྙན་ཟ་རིང་པོ་ཞིག ཁ་ནས་མ་རྩོགས་བཀང་ནས་བྱུང་། ལོ་ཡོས་བུ་ལོའི་གཏན་ཚིགས་ཀྱང་དེ་ནས་བྱུང་། མེད་པ་ལ་ཡོད་པར་བཏགས་པའི་རི་བོང་རྭ་ཞེས་པའི་གཏན་ཚིགས་ཀྱང་དེ་ནས་བྱུང་། །” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་བཞི་བཞེས་པའི་དུས་སུ།” ཞེས་སོགས་ནས། “ དེ་ནས་སྨྲ་ཡུལ་ཐང་བརྒྱད་དུ་སྨྲ་མིའི་མགོན་པོ་སྨྲ་རྗེ་རྒྱལ་པོ་གྲོངས་པའི་མི་གསོན་གཤིན་གྱི་བརྡ་སྤྲོད་དུ་བྱོན་ནས་སྲིད་གཤེན་གཙུག་ཕུད་དང་ཐབས་ཅིག་ཏུ་བཞུགས་སོ། ཡ་སྟགས་ཚོགས་མང་པོ་བསགས་ནས་ལྷ་འདུར་གསས་རྨ་བོ་མཆོད་ཅིང་བསྒོམས་པས། དུས་རེས་ཤིག་ཡ་སྟགས་ཀྱི་ནང་ནས་གཟུགས་བརྙན་རྣ་རིང་ཞིག་ཁ་ལ་ཡོས་ཀྱིས་བཀང་ནས་བྱུང་བ་རྫུ་འཕྲུལ་ཐནས་ཀྱིས་བཟུང་ནས་སྲིད་གཤེན་གྱི་ཕྱག་ཏུ་ཕུལ་བས། སྲིད་གཤེན་གྱིས་འདི་ནི་མི་འདྲ་བ་དང་མི་མཐུན་པའི་སེམས་ཅན་ཞིག་སྣང་བས་གསོན་གཤིན་གཉིས་ཀའི་ཡ་སྟགས་སུ་ཆེ་སྟེ། ལུས་པོ་སྦུང་བ། མགོ་བོ་ཆུང་བ། རྣ་བ་རིང་བ། ཁ་སྣ་རལ་པ། རྔ་མ་འུར་བ། སྤྱན་མིག་ཆེ་བ་ཞིག་སྣང་བས། ཅིས་ཀྱང་ཡས་སྟགས་སུ་བཏུལ་བས་ཡས་ལ་ཡོས་ཀྱིས་མཚུངས་བཟང་གསུང་ཏེ། ཤི་ཐབས་དང་འདུར་ཐབས་ཀྱི་གཏོ་དང་ཡས་སུ་བྱས་པས། གསོན་པོའི་སྲོག་སྐྱོབ་པ་དང་། གཤིན་པོའི་བླ་ཁུག་སྟེ། གསོན་གཤིན་གྱི་བརྡ་སྤྲད་ནས་གཤིན་པོ་ཡང་བདེ་བ་རུ་གནས་སྤར་བས། ལོ་ཡོས་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
འབྲུག
ཀུན་འབུམ་ཁྲ་བོ་དགུ་མིག་ཐར་ལམ་པའི་དགེ་བསྙེན་གྱི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་གཤེན་རབ་ཀྱི་རྒུང་ལོ་ལྔ་བཞེས་ནས།” ཞེས་སོགས་ནས། “ ལྷོ་ཤར་དགའ་བརྩེགས་པ་མེ་ཏོག་ཨུ་དུ་བྷར་བ་འཁྲུངས་པའི་ཚལ། རི་བོ་ཧ་རྦང་། རྒྱ་མཚོ་རྒ་བ་ཏིང་། གཤེན་རབ་ཀྱི་སློབ་མ་ཐམས་ཅད་མངོན་པར་རྫོགས་པ་སངས་རྒྱས་པའི་ཚལ་དུ་། དགེ་རྒྱས་རང་བྱུང་གི་མཆོད་རྟེན་དཔག་ཚད་བདུན་རང་བྱུང་དུ་ཡོད་པའི་སར། གསེར་ཐང་གཡུ་ལོ་རིས་སུ་ལས་དཀའ་བ་རྣམ་པ་སྙ་ཚོགས་སྤྱད། ལྷའི་ཡུལ་ནས་དཔེ་བླངས་པའི་ལོ་པན་དགུ་རྩེག་གི་མཆོད་རྟེན་བཞེངས་ཏེ་ཞལ་བསྲོས་པས། ནམ་མཁའ་ལ་སྒྲ་ཡི་རྒྱལ་པོ་འབྲུག་སྔོན་པོ། སྤྲིན་གྱི་དབུས་ནས་འོད་ཀྱི་ལྕེ་འབྱིན་པ་ཞིག་བྱུང་སྟེ། ལོ་འབྲུག་ལོའི་གཏན་ཚིགས་ཀྱང་དེ་ནས་བྱུང་། དབྱར་དགུན་འབྲུག་གིས་འབྱེད་པའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་ལྔ་བཞེས་པའི་དུས་སུ། ” ཞེས་སོགས་ནས། “ ཐེག་པ་ལྔ་པ་དགེ་བསྙེན་གྱི་བོན་རྣམས་གཏན་ལ་ཕབ་སྟེ་དགེ་བསྙེན་གཙུག་ཕུད་ལ་གཉེར་དུ་གཏད་དོ། གཡུང་དྲུང་བཀོད་ལེགས་ཀྱི་མཆོད་རྟེན་ཞལ་བསྲོ་ཞིང་གཤེན་རབ་གཡུང་དྲུང་སེམས་དཔའ་སེམས་དཔའ་ཆེན་པོ་ཚངས་པ་གཙུག་ཕུད་དང་ཐབས་ཅིག་ཏུ་བཞུགས་སོ། ཚོགས་བསགས་སྒྲིབ་པ་སྦྱང་བའི་མཆོད་ཡོན་མང་པོ་རྣམས་བསགས་ཏེ། དབང་གི་ལྷ་གཡུང་དྲུང་ཡེ་དབང་གི་རྒྱལ་པོ་ཡིད་བཞིན་ནོར་བུ་ཅན་ཞེས་བྱ་བ་མཆོད་ཅིང་བསྒོམས་པས། ནམ་མཁའ་ལ་སྒྲ་སྐད་ཀྱི་རྒྱལ་པོ་གཡུ་འབྲུག་སྔོན་པོ་སྤྲིན་ཟིལ་གྱི་ནང་ན་ཞུགས་ཏེ། སྤྲིན་གྱི་དབུས་ནས་གློག་གི་ལྕེ་འབྱིན་པ་ཞིག་བྱུང་བ་ལ། གཤེན་ཚངས་པ་གཙུག་པུད་ཀྱིས་དཔྱད་པས། འདི་ནི་སྒྲ་སྐད་ཀྱི་རྒྱལ་པོ་དབྱར་དགུན་གྱི་ཤན་འབྱེད་པ། དུས་ཚོད་གྲགས་པ་ཞིག་འདུག་པས་འོ་སྐོལ་གྱི་གཏན་པ་ཕབ་པ་འདི་ཡང་ཐེག་པ་མདོ་རུ་བསྡུས་པ་དང་། དགེ་སྡིག་གི་སྟངས་བརྩི་བ་དང་། རྒྱུ་འབྲས་ཀྱི་ཤན་འབྱེད་པས་སྙན་པ་ཕྱོགས་བཅུར་ཡོངས་ལ་གྲགས་ནས། བསྟན་པ་ནམ་མཁའི་མཐའ་རུ་གནས་རུ་གསུངས་ཏེ་ལོ་འབྲུག་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
སྦྲུལ།
ཀུན་འབུམ་ཁྲ་བོ་སླུང་མིང་ཐར་ལམ་དྲང་སྲོང་གི་ཀུན་འབུམ་བསྟན་པའི་ལེའུ་ལས། “ དེའི་ཚེ་དེའི་དུས་ན། སྟོན་པ་གཤེན་རབ་རྒུང་ལོ་དྲུག་བཞེས་ནས། ” ཞེས་སོགས་ནས། “ རྣམ་དག་རང་གི་མཆོད་རྟེན་དཔག་ཚད་བདུན་ཡོད་པའི་ས། ཆུ་བོ་ན་ར་ཛ་རའི་འགྲམ། ཤིང་ལོ་རྒྱས་ཀྱི་རྩར་དཀའ་ཐུབ་མཛད་པས། ཙན་དན་སྡོང་པའི་གྲིབ་བསིལ་ལ། གཤེན་དྲང་སྲོང་རྒྱལ་བ་དང་བཀའ་མོལ་མོལ་ན་གཟིགས་ཏེ་བཞུགས་པ་ལས། གདུག་པ་ཤ་ཟན་གྱི་བུ་སྦྲུལ་ཞེས་བྱ་བ། མགུར་གྱི་གསང་ནས་འཁྱུད་དེ་གདའ། ཐུགས་རྗེའི་དར་དཀར་སླེབ་ཀྱིས་བཟུང་། ལོ་སྦྲུལ་ལོའི་གཏན་ཚིགས་ཀྱང་དེ་ནས་བྱུང་། སྨན་ལྕེ་དཀར་པོ་སྦྲུལ་ལ་བྱིན། སྦྲུལ་སྲོག་མཚོན་གྱིས་མི་ཆོད་པའི་གཏན་ཚིགས་ཀྱང་དེ་ནས་བྱུང་། དུག་ལྕེ་ནག་པོ་འཕྲོག་པར་དགོས་ནའང་ཡང་། ཁྲིམས་ལ་འགལ་ནས་མ་འཕྲོག་བཏང་། མ་བྱིན་པ་མི་ལེན་པའི་གཏན་ཚིགས་ཀྱང་དེ་ནས་བྱུང་། མ་བསད་གནས་སུ་བསྐྱལ་ཏེ་བཏང་། སྲོག་མི་བཅད་པའི་གཏན་ཚིགས་ཀྱང་དེ་ནས་བྱུང་། ཆུ་སྨན་རྒྱལ་མོ་བཟང་སྡུག་འོད་ཆགས་མ། མཛེས་པ་སྣ་ཚོགས་རྒྱན་གྱིས་བརྒྱན་ནས་སྐུ་ལ་འཁྲིལ་ཏེ་བྱུང་། མི་སྡུག་རྒན་མོ་ལོང་བར་བྱིན་གྱིས་བརླབས་ཏེ་བཏང་། འདོད་པ་ལོགཔར་མི་གཡེང་བའི་གཏན་ཚིགས་ཀྱང་དེ་ནས་བྱུང་ངོ་། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་དྲུག་བཞེས་པའི་དུས་ནས། ” ཞེས་སོགས་ནས། “ ཤར་ཕྱོགས་སུ་ཆུ་བོ་ན་ར་ཛ་རའི་འགྲམ། ཤིང་ལོ་རྒྱས་ཀྱི་རྩ་བར་དཀའ་ཐུབ་མཛད་དུ་གཤེགས་ནས་མེ་ཏོག་སྣ་ཚོགས་ཀྱི་གླིང་། ཙན་དན་སྡོང་པོའི་གྲིབ་བསིལ་དུ་གཤེན་གྱི་དྲང་སྲོང་གཙུག་ཕུད་རྒྱལ་བ་དང་ཐབས་ཅིག་ཏུ་བཞུགས་སོ། བདེ་བར་གཤེགས་པ་ལ་མཆོད་པའི་བྱེ་བྲག་སྣ་ཚོགས་སུ་ཕུལ་ནས་གཤེན་གྱི་དགེ་སྤྱོད་ཡན་ལག་བདུན་པ་རུ་མཛད་ཅིང་། བདེ་བར་གཤེགས་པའི་བཀའ་ལུང་ལ་དཔང་དུ་བཙུག་ནས་ཚིག་དང་ཡི་གེར་བྲིས་ཤིང་། ཡི་གེའི་ལྷ་ཡེ་སྲིད་འཕྲུལ་གྱི་རྒྱལ་པོ་མཆོད་ཅིང་བསྒོམས་པས་གཤེན་གི་དྲང་སྲོང་ཡང་ལས་རྒྱུ་འབྲས་ཀྱི་བཀའ་ཡོལ་ནས་གཟིགས་ཏེ་བཞུགས་པ་ལ། གདུག་པ་ཤ་ཟན་གྱི་བུ་སྦྲུལ་ཞིག་མགུར་གྱི་གསང་དུ་འཁྱུད་དེ་བསྡམས་པ་ལ་གཤེན་གྱི་ཞལ་ནས། འདི་ནི་ཤིན་ཏུ་ཞེ་སྡང་ཆེ་བའི་སེམས་ཅན་སྤྱན་མིག་ཟླུམ་པ། མིག་རྩ་འཁྲུགས་པ། སྤྱི་གཙུག་འབུར་བ། ཞལ་ཁ་ཡངས་པ། གློག་ལྕེ་མྱུར་བ། ལུས་པོ་འཁྱུད་པ། རྐང་ལག་མེད་པ། ཐོགས་མེད་འགྲོ་བ། ཁ་རླངས་ངན་པ་ཞིག་སྣང་བ་ཕར་རོལ་རྒོལ་བའི་ཕྱོགས་ལ་ཐབས་ལ་མཁས་པ་བྱ་བ་ནི་རྣམ་པར་དག་པ་གཤེན་གྱི་སྤྱོད་པ་ལ་འཇུག་པར་བྱ་བའོ། ། ” ཞེས་སོགས་ནས། “ ང་ནི་ནགས་ཚལ་གླིང་ལ་བསྡད། །ཁྱོད་ཀྱི་དབེན་གནས་ང་ཡིས་བསྲུང་། །སྐྱེས་བུ་དཀའ་ཐུབ་སྲུང་བ་ལ། །གདུག་པའི་ཚོགས་ཀྱིས་གནོད་མི་བསྐྱལ། །ཕན་གདགས་ལན་ལ་ཕན་ཀྱང་འདོགས། ཞེས་ཟེར་ནས། གུས་པར་འདུད་པས་ལོ་སྦྲུལ་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་སོགས་གོང་གི་ཀུན་འབུམ་ལྟར་རྩ་བཞིའི་གཏན་ཚིགས་བྱུང་སྟངས་སོགས་རྒྱས་པར་བྱུང་།
རྟ།
ཀུན་འབུམ་ཁྲ་བོ་ཀག་མིག་ཐར་བའི་ཨ་དཀར་གྱི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་རྒུང་ལོ་བདུན་བཞེས་ནས། ” ཞེས་སོགས་ནས། “ འོག་མིང་གནས་གཞི་པདྨ་བཀོད་པ། རྒྱུན་མེད་ཐུགས་རྗེའི་བོན་བཤད་པ། གཡུང་དྲུང་རང་བྱུང་གི་མཆོད་རྟེན་དཔག་ཚད་བདུན་ཡོད་པའི་སར། ཤེལ་གྱི་བྲག་དཀར་རྩེ་རྫོང་ལ་སྒྲུབ་པ་མཛད་པས། གསང་བའི་དངོས་གྲུབ་དངོས་སུ་གཤེན་གསང་བ་འདུས་པ་ལ་བསྙེམས་པས། ཨ་ཡང་རླུང་ལས་སྤྲུལ་པའི་ཅང་ཤེས་རྟ་ཕོ་སྤྲིན་གྱི་ཤུགས་ཆེན་ཞིག་དངོས་གྲུབ་ཏུ་བྱུང་སྟེ། ལོ་རྟ་ལོའི་གཏན་ཚིགས་ཀྱང་དེ་ནས་བྱུང་། གསང་སྔགས་གསང་བའི་བསྒྲུབ་ན་བསྐྱོད་པ་མེད་པར་གནས་སུ་ཕྱིན་པའི་གཏན་ཚིགས་ཀྱང་དེ་ན་བྱུང་། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་བདུན་བཞེས་པའི་དུས་སུ། ” ཞེས་སོགས་ན། “ ཐེག་པ་བདུན་པ་ཨ་དཀར་གྱི་བོན་གཏན་ལ་ཕབ་ནས་དབང་ལྡན་གཙུག་ཕུད་ལ་གཉེར་དུ་གཏད་དོ། ” ཞེས་སོགས་ནས། “ གཞན་ཡང་མཆོད་པའི་ཡོ་བྱད་ཕུན་སུམ་ཚོགས་པ་སུ་བསགས་ནས་ལྷ་མཁའ་འགྱིང་ཁྲོ་བོ་བསྒོམས་ཤིང་བསྒྲུབས་པས། དུས་རེས་ཤིག་ན་བར་སྣང་གི་ཁམས་ནས། ཨ་ཡང་རླུང་ལས་སྤྲུལ་པས་ཅང་ཤེས་ཀྱི་རྟ་པོ་སྤྲིན་གྱི་ཤུགས་ཅན་ཞིག དངོས་འགྲུབ་ཀྱི་རྟགས་སུ་དབེན་གནས་ཀྱི་སྒོ་རུ་བབས་ནས་བྱུང་བ་རྫུ་འཕྲུལ་ཐབས་ཀྱིས་བཟུང་སྟེ་དབལ་གཤེན་གྱི་ཕྱག་ཏུ་བཏང་བས། དབལ་གཤེན་གྱི་ཞལ་ནས། འདི་ནི་ཡ་མཚན་ཆེ་བའི་སེམས་ཅན། སྤྲིན་གྱི་གསེབ་ནས་རླུང་གི་བུ། སྤྱི་གཙུག་རིན་ཆེན་སྒོང་རྡོ་འདྲ་བ། རྣ་བ་རྒོད་ཀྱི་མཐེབ་གཤོག་འདྲ་བ། སྤྱན་མིག་ལ་ཁའི་སྐར་ཆེན་འདྲ་བ། ཁ་སྣ་རི་དགས་ཤ་བ་འདྲ་བ། རྔོག་མ་ལྷོ་སྤྲིན་ཕྱུག་མོ་འདྲ་བ། རྔ་མ་བྲག་ལ་ཆུ་འབབ་འདྲ་བ། ” ཞེས་སོགས་ནས། “ སྤྲུལ་པའི་སྐུ་ལ་ཆིབས་བསྐྱོད་མི་འཚལ་ཏེ། །འགྲོ་བ་རང་མཐུན་ཆ་ལུགས་བསྟན་པའི་ཕྱིར། །རྒྱལ་བས་ཆིབས་ཀྱི་དང་པོ་མཛད་པར་ཞུ། ཞེས་གསུངས་པས། ལོ་རྟ་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
ལུག
ཀུན་འབུམ་ཁྲ་བོ་རྒུད་མིག་ཐར་པའི་ཡེ་གཤེན་གྱི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་པ་རྒུང་ལོ་བརྒྱད་བཞེས་ནས། ” ཞེས་སོགས་ནས། “ རྒྱ་མཚོ་གཡུང་དྲུང་མ་གི་ཏིང་གི་འགྲམ། ས་གཞི་ཐམས་ཅད་བདུད་བརྩི་བྱེད་པའི་ཚལ། བཀོད་པ་དོན་གྱི་མཆོད་རྟེན་དཔག་ཚད་བདུན་ཡོད་པའི་དྲུང་དུ་། དཔལ་གྱི་རི་བོ་གངས་ཅན་ཉིད་ལ་ཞལ་ཉིད་ཀྱིས་གཟིགས་ཏེ་དགོངས་པ་མཛད་ནས། མི་འགྱུར་བའི་གཡུང་དྲུང་སྐུ་ལ་འཆང་བས་ཡེ་གཤེན་བཀོད་པ་དོན་གྱི་བཀའ་རྒྱུད་གཏན་ལ་ཕབ། སྣང་བ་ཐམས་ཅད་ནི་ཡེ་གཤེན་དུ་དགོངས་ཏེ་བཞུགས་པས། རིན་པོ་ཆེ་རྐང་འགྲོས་ཞེས་བྱ་བ། ལྷ་ལུག་སྨད་བདུན་བྱུང་སྟེ། ཉིན་ཞིང་མ་བཙས་པར་མཚན་ཞིང་ཞོ་སྐྱེལ་དུ་བྱུང་བས། ལོ་ལུག་ལོའི་གཏན་ཚིགས་ཀྱང་དེ་ནས་བྱུང་། དགེ་བ་མིས་བྱས་པས་འཚོ་བ་ལྷས་སྦྱོར་བའི་གཏན་ཚིགས་ཀྱང་དེ་ནས་བྱུང་ངོ་། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་བརྒྱད་བཞེས་པའི་དུས་སུ། ” ཞེས་སོགས་ནས། “ རི་བོ་གངས་གླིང་ཁྲོད་ཀྱི་ནགས་ཚལ་དུ་བྱོན་ནས། གངས་ཁྲོད་རིན་ཆེན་མཛེས་པའི་གཞལ་ཡས་སུ། ཡིད་ལས་སྤྲུལ་པའི་ཁྱེའུ་ཆུང་ཡེ་གཤེན་གཙུག་ཕུད་དང་ཐབས་ཅིག་ཏུ་བཞུགས་ཏེ། ལྷ་འོད་དཀར་སྐྱེ་བ་གནས་འཛིན་མཆོད་ཅིང་བྱང་ཆུབ་ཀྱི་སེམས་བསྒོམས་པས་མི་འགྱུར་བའི་གཡུང་དྲུང་གི་སྐུ་ལ་འཆང་སྟེ་ཉིད་ཞལ་ཉིད་ཀྱིས་གཟིགས་ཏེ་དགོངས་པ་མཛད་དེ། རིན་པོ་ཆེའི་རྐང་འགྲོས་ཞེས་བྱ་བ་ལྷ་ལུག་སྨད་བདུན་བྱུང་སྟེ། ཉིན་ཞིང་མ་བཙའ་བར། མཚན་ཞིང་ཞོ་སྐྱེལ་བས་འཚོ་བ་དུས་སུ་སྦྱོར་བ་བྱུང་སྟེ། ཡིད་ལས་སྤྲུལ་པའི་ཁྱེའུ་ཆུང་གི་དེ་ལ་ངོ་མཚར་སྐྱེས་ནས། འདི་ནི་ཤིན་ཏུ་ངོ་མཚར་བའི་སེམས་ཅན་རྐང་འགྲོས་ཀྱི་རིགས་ལ། བལྟ་ན་སྤྱན་ལ་མཛེས་པ། གཟུགས་ཕུང་ཆེ་ཆུང་རན་པ། སྤུ་མཚན་ཤིན་ཏུ་དཀར་བ། མིག་ལ་ཤེལ་མདངས་ཆགས་པ། རྭ་ཅོ་མཛེས་ལ་དོད་པ། རྣ་བ་རྡེབ་ལ་འཁྱུག་པ། གསུང་སྐད་གདུང་ལ་སྙན་པ། ཁ་སྣ་གཙང་ལ་ལེགས་པ། འགྲོ་ན་རྐང་འགྲོས་མཁས་པ། འདུག་ན་ཤ་ལྤགས་དྲོ་བ། བལ་ལ་གོས་སུ་འབྱུང་བ། བཞོས་ན་གསོས་སུ་གྱུར་པ། ” ཞེས་སོགས་ནས། “ རིན་པོ་ཆེའི་རྐང་འགྲོས་སྲིད་པའི་ལུགས་དང་མཐུན་པ་ཞིག་བྱུང་བ་འདི་ནི་གཡུང་དྭགས་ཀྱི་མཆོག་ཏུ་གྱུར་པར་འོ་སྐོལ་ལ་འཚོ་བ་ལྷས་སྦྱར་བའོ། ཞེས་ཟེར་བས་ལོ་ལུག་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
སྤྲེལ།
ཀུན་འབུམ་ཁྲ་བོ་ཐེག་པ་ཆེན་པོ་རྣམ་པར་བཀོད་པ་གཡུང་དྲུང་ཚེ་རྒྱས་བསྟན་པའི་ལེའུ་ལས། “ སྟོན་པ་གཤེན་རབ་རྒུང་ལོ་དགུ་བཞེས་ནས། ” ཞེས་སོགས་ནས། “ རི་གཡུང་དྲུང་དགུ་བརྩེགས་རིན་པོ་ཆེ་སྣ་བདུན་ལས་གྲུབ་པ། རྩེ་ལ་ལོ་པན་གཤེན་གྱི་མཆོད་རྟེན་རང་བྱུང་དུ་ཡོད་པ། གཡུང་དྲུང་ཁྲི་འཕང་རིན་ཆེན་སྣ་དགུ་ལ་བརྩེགས་པ། སྨན་གྱི་ནགས་ཚལ་རྒྱས་པའི་དབེན་པར་འཁོར་སྤངས་དགོན་པ་མཛད་པས། སྤྲེའུ་རྒྱལ་པོ་ཧ་ནུ་མ་དྷ་ཡིས། རི་རབ་ཀྱི་ཁ་ནས་བབ་སྟེ་ལྗོན་ཤིང་གི་མེ་ཏོག་གཟེ་ཞལ་གང་ཐོགས་ནས། མགོ་བའི་ཞབས་ལ་ལྷ་ཕྱག་འཚལ་བས། ལོ་སྤྲེའུ་ལོའི་གཏན་ཚིགས་ཀྱང་དེ་ནས་བྱུང་། མེ་ཏོག་ལྷ་ལ་ཕུལ་བའི་གཏན་ཚིགས་ཀྱང་དེ་ནས་བྱུང་། ཞབས་སྤྱི་བོས་བླང་བའི་གཏན་ཚིགས་ཀྱང་དེ་ནས་བྱུང་ངོ་། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་དགུ་བཞེས་པའི་དུས་སུ། ” ཞེས་སོགས་ནས། “ འདམ་བུ་མེ་ཏོག་གི་གླིང་ལ་བྱང་ཆུབ་ཤིང་གི་སྐྱིལ་པོ་རུ། ཉིད་ལས་མི་ཞན་པའི་འཁོར་ཚད་མེད་འོད་ཀྱི་གཙུག་ཕུད་ཅན་དང་ཐབས་ཅིག་ཏུ་བཞུགས་སོ། ལྷ་ནི་སེམས་རང་འབྱུང་གི་གཤེན་ལྷ་དཀར་པོ་བསྒོམས་པས། ནགས་ཚལ་གྱི་གླིང་ནས་སྤྲེའུ་རྒྱལ་པོ་ཧ་ནུ་མན་དྷ་ཞེས་བྱ་བས། ལྗོན་ཤིང་མེ་ཏོག་བཟེད་ཞལ་གང་ཞོགས་ནས་སྤྲེའུའི་འཁོར་ཚོགས་སྟོང་ཕྲག་དུ་མ་དང་བཅས་ནས་སྟོན་པའི་དརུང་དུ་འཁོད་དེ། མགོ་བོས་ཞབས་ལ་ཕྱག་འཚལ་ནས་སྟོན་པ་ལ་གསོལ་པ། ” ཞེས་སོགས་ནས། “ ཞབས་སྤྱི་བོར་བླངས་པ་ལ་ཚད་མེད་འོད་ཀྱི་གཙུག་ཕུད་ཅན་ངོ་མཚར་སྐྱེས་ནས་སྨྲས་པ། ཨ་ལ་ལ་ཧོ། ཤིན་ཏུ་ངོ་མཚར་བའི་སེམས་ཅན་ཤེས་རིག་དང་ལྡན་པ། ལྷུན་ཆགས་པ། བག་ཡོད་པ། སྤྱོད་ལམ་མཛེས་པ། ན་སོ་གཞོན་པ། གཙང་སྦྲ་ཆེ་བ། རལ་པ་ཡོད་པ། ལྕང་ལོ་བསྙེལ་བ། ” ཞེས་སོགས་ནས། “ དེ་ནས་དེ་རྣམས་ལ་བྱང་ཆུབ་སེམས་ཀྱི་གནས་ལུགས་ཀྱི་མདོ་རྩ་གཏན་ལ་ཕབ་སྟེ་བཤད་པར་མཛད་དེ་ཉམས་སུ་བླངས་པ་ལ། སྤྲེའུ་བྱང་ཆུབ་སེམས་དཔའ་མང་དུ་བྱུང་ནས་བླ་མེད་ཐེག་པའི་འཁོར་གྱི་དང་པོར་གྱུར་བས་ལོ་སྤྲེལ་ལོའི་གཏན་ཚིགས་ཀྱང་དེ་ནས་བྱུང་། སྤྲེའུ་ཚོགས་དེ་རྣམས་ཀྱིས་འདུད་ཅིང་བདག་གི་ཞབས་ཀྱི་པད་མོ་ལ་གཏུགས་པས་ཞབས་སྤྱི་བོར་ལེན་པའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
བྱ།
ཀུན་འབུམ་ཁྲ་བོ་ཀུན་ཐུབ་རྒྱལ་པོ་སྲུང་བའི་ཀུན་འབུམ་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་ཀྱིས་རྒུང་ལོ་བཅུ་བཞེས་ནས། སྐད་རིགས་མི་མཐུན་པ་སུམ་བརྒྱ་དྲུག་ཅུ་རུ་སྐད་བསྒྱུར་ལ། གཡུང་དྲུང་བོན་གྱི་བསྟན་པ་གཟུག་པར་དགོངས་པས། འདབ་ཆགས་ཀྱི་རྒྱལ་པོ་ཁྱུང་ཆེན་གཅིག འདི་ལ་ཆིབ་ཀྱི་ཡི་གེ་མགུར་དུ་བཏགས་ནས་བྱུང་སྟེ། ལོ་བྱ་ལོའི་གཏན་ཚིགས་ཀྱང་དེ་ནས་བྱུང་། ལྟ་བ་ཁྱུང་ཆེན་གྱི་གཏན་ཚིགས་ཀྱང་དེ་ནས་བྱུང་། རླབས་ཆེན་བྱ་ཁྱུང་དེ་ལ་བཅིབས་ནས་བོན་གྱི་བསྟན་པ་གཟུག་ཏུ་གཤེགས་ནས། དང་པོ་ཞང་ཞུང་ཡུལ་དུ་བབ་པས་བསྟན་པ་ཞང་ཞུང་ལ་སྔ་བའི་གཏན་ཚིགས་ཀྱང་དེ་ནས་བྱུང་། ཞང་ཞུང་བོན་གྱི་རྒྱལ་པོ་ཐོགས་པའང་དེར་སྲིད་དོ། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་བཅུ་བཞེས་པའི་དུས་སུ། རྒྱལ་ས་བལ་པོ་སོ་བརྒྱད་ཀྱི་མཁར་ལ་བཞུགས་ཏེ། ཐེག་པ་དགུ་བའི་དོན་གཏན་ལ་ཕབ་ནས་སྐད་རིགས་མི་མཐུན་པ་སུམ་བརྒྱ་དྲུག་ཅུའི་དོན་ཐུགས་སུ་ཆུད་ཅིང་། སྐད་རིགས་མི་མཐུན་པ་སུམ་བརྒྱ་དྲུག་ཅུའི་སྐད་བསྒྱུར་ནས། གཡུང་དྲུང་བོན་གྱི་བསྟན་པ་གཟུག་པར་དགོངས་པ་ལ། མདུན་གྱི་ནམ་མཁའ་ལ་འདབ་ཆགས་ཀྱི་རྒྱལ་པོ་ཁྱུང་གཅིག་ལ། བྱ་བྲན་སུམ་བརྒྱ་དྲུག་ཅུས་བསྐོར་ནས། ཆབས་ཀྱི་ཡི་གེ་མགུར་དུ་བཏགས་པ་ཞིག་བྱུང་སྟེ། ཞེས་སོགས་ནས། བྱ་ཁྱུང་གི་རྒྱལ་པོ་ལ་སོགས་འཁོར་རྣམས་ཀྱང་། ལྟ་བ་ཁྱུང་ཆེན་གཡུང་དྲུང་གསང་བའི་དོན་ཐུགས་སུ་ཆུད་ནས། ཤིན་ཏུ་དགའ་བ་དང་མགུ་བར་གྱུར་ནས་སྟོན་པ་མཆོད་པ་ཕུལ་ཞིང་ཀུན་གྱིས་མངོན་པར་བསྟོད་པས་ལོ་བྱ་ལོའི་གཏན་ཚིགས་ཀྱང་དེ་ནས་བྱུང་། ལྟ་བ་ཁྱུང་ཆེན་གྱི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
ཁྱི།
ཀུན་འབུམ་ཁྲ་བོ་ཀུན་སྐྱོབ་རྒྱལ་པོའི་བསྒྱུར་ཆོས་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་མི་བོ་རྒུང་ལོ་བཅུ་གཅིག་བཞེས་ནས། ཁྱི་ན་ཙུག་གི་ཡུལ་བྱོན་པས། གུ་གུ་ར་ཙ་ཁྱིའི་རྒྱལ་པོས་གདུག་པའི་དམག་བསྡུས། ” ཞེས་སོགས་ནས། “ དེའི་ཚེ་བདུད་དང་གུ་གུ་ར་ཙའི་དམག་རྣམས་བརྒྱལ་བ་སངས་ནས་ཕྱག་དང་མཆོད་པ་བྱས་ཏེ། བདུད་ཐམས་ཅད་ནི་སྟོན་པའི་འཁོར་དུ་བྱས། ཁྱི་ཐམས་ཅད་ནི་སྟོན་པའི་འཁོར་མི་རྣམས་ཀྱི་འཆང་རྒྱུ་རུ་བྱས། རྟ་རྣམས་མིའི་རྐང་ཁོལ་བྱས་ནས། མི་རྟ་ཁྱི་དང་གསུམ་གྱི་ཐ་ཚིག་ཀྱང་དེ་ལྟར་བྱས་སོ། ། ” ཞེས་བྱུང་།
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་བཅུ་གཅིག་བཞེས་པའི་དུས་སུ། ” ཞེས་སོགས་ནས། “ ཡུལ་འོལ་མོ་ལུང་རིང་གི་བྱང་ཤར་གཅན་གཟན་ཁྲོ་བའི་གླིང་། མུ་ཁྱུང་བདལ་པའི་མཚོ་འགྲམ། ཁྱི་ན་ཙུག་གི་ཡུལ་ནས་ཁྱི་ཁྱོན་ཏན་གྱི་རྒྱལ་པོ་དར་མ་ར་ཙའི་སྲས་པོ། རྒྱལ་བུ་སིང་ང་ར་ཙ་ཞེས་བྱ་བ། ” ཞེས་སོགས་ནས། “ མི་རྟ་ཁྱི་གསུམ་གྱི་ཐ་ཚིག་བགོས་ཏེ། ” ཞེས་སོགས་ནས། “ མི་དྲིན་རྟ་ལ་འདུག་པ། རྟ་དྲིན་མི་ལ་ཆེ་བ། རྟ་གོང་བང་ལ་འཇལ་བ། མི་གོང་རྟ་ཡིས་འདེགས་པ། ཁྱི་དང་རྟ་གཉིས་མཐུན་པ། ཉ་ར་སོ་པ་འཛུག་པ། བྱེས་སུ་མཉམ་པོར་ཆས་པ། ས་ཉལ་མེལ་ཚེ་དམ་པ། སྐྱིད་སྡུག་མཉམ་པོར་མཐུན་པ། ད་ལྟ་བའི་ཐ་ཚིག་བགོས་པས་ལོ་ཁྱི་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་བྱུང་།
ཕག
ཀུན་འབུམ་ཁྲ་བོ་ཀུན་འགྱུར་རྒྱལ་པོའི་གཏོ་ཐབས་བསྟན་པའི་ལེའུ་ལས། “ དེ་ནས་སྟོན་པ་གཤེན་རབ་རྒུང་ལོ་བཅུ་གཉིས་བཞེས་ནས། མོན་ཡུལ་སུམ་སྟོད་དུ་བྱོན་ཏེ། ས་ཡི་ལྷ་མོ་བརྟན་མ་ཞེས་བྱ་བ། གསར་ཕག་སེར་པོ་ལ་བཅིབས་ནས་ས་ཡི་དངོས་འགྲུབ་འབུལ་དུ་བྱུང་སྟེ། ལོ་ཕག་ལོའི་གཏན་ཚིགས་ཀྱང་དེ་ནས་བྱུང་། ། ” ཞེས་སོ། །
འདུས་པ་རིན་པོ་ཆེའི་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་སྟོན་པས་དཔེའུ་ཙེ་རྣམ་གསུམ་བསྟན་པའི་མདོ་ལས། “ དེ་ནས་དགུང་ལོ་བཅུ་གཉིས་བཞེས་པའི་དུས་སུ། སྐུ་མཁར་བལ་པོ་སོ་བརྒྱད་དུ་བཞུགས་ནས་བསྟན་པ་རིན་པོ་ཆེ་རབ་ཏུ་བརྟན་པར་མཛད་པར་དགོངས་ནས། ལྷོ་ཕྱོགས་ཀྱི་གླིང་ནས་གསེར་གྱི་བུད་མེད་སེར་མོ་ལ། གཡུའི་སྨིན་མ་འཁྱུད་པ། དུང་གི་རྫི་མ་ཡམས་པ། གཟི་ཡི་སྤྱན་མིག་བཀྲ་བ། རིན་པོ་ཆེའི་པྲོག་ཞུ་གསོལ་བ། དར་ཟབ་སྣ་ཚོགས་ཀྱི་ན་བཟའ་མནབས་པ་ཞིག་གསེར་གྱི་ཕག་མོ་ཞིག་ལ་བཅིབས་ནས། ” ཞེས་སོགས་ནས། “ ས་ཡི་ལྷ་མོ་བརྟན་མ་ལ། བསྟན་པའི་གཉེར་གཏད་ནས་མཛད་པ་བཅུ་གཉིས་ཀྱི་དོན་མཐར་ཕྱིན་པར་སངས་རྒྱས་ཀྱི་བསྟན་པ་འཛིན་པ་རུ། ལོ་མཛོད་བཅུ་གཉིས་ཀྱི་ཐ་མ་ངུར་མོ་ཕག་གི་ལོ་ལ་ཞལ་གྱིས་བཞེས་སོ། དེ་ལྟར་དུ་སའི་ལྷ་མོ་བརྟན་མས་གསེར་གྱི་ཕག་མོ་ལ་བཅིབས་ནས་སྟོན་པའི་དྲུང་དུ་འཁོད་པས་ལོ་ཕག་ལོའི་གཏན་ཚིག་ཀྱང་དེ་ནས་བྱུང་། གསེར་གྱི་བུམ་པ་བདུད་རྩི་བཅུད་ཀྱིས་བལྟམས་ནས་པུལ་བས་ད་ལྟ་འཇིག་རྟེན་གྱི་མངའ་བོ་ཆེ་རྣམས་ཀྱིས་བོན་གྱི་འཁོར་ལོ་བསྐོར་བའི་སྔོན་དུ་ས་ཡི་དངོས་འགྲུབ་ཚུར་ལ་ཕུལ་བའི་གཏན་ཚིགས་ཀྱང་དེ་ནས་བྱུང་། ཚངས་པ་གཙུག་ཕུད། དེ་ནི་བསྟན་པ་སྤེལ་བའི་ལོ་མཛོད་བཅུ་གཉིས་ཀྱི་མཛད་པ་ཞེས་བྱ་སྟེ་མི་ལོ་སྟོང་དང་ཉིས་བརྒྱ་ལ་མཐར་གྲུབ་པའོ། ། ” ཞེས་གསུངས་སོ།།
འདིར་ང་ཚོས་ཞང་བོད་རྩིས་རིག་ལོ་རྒྱུས་ཀྱི་ཁུངས་མ་རྣམས་དང་འབྲེལ་ཏེ་བརྟག་ན། སེམས་ཅན་བཅུ་གཉིས་པོ་ལས་གླང་ནི་བ་གླང་གི་གླང་མིན་པར་དེ་ནི་གླང་པོ་ཆེ་ཡིན་པ་དང་། བྱ་ནི་ཁྱིམ་བྱ་དེ་ཕོ་མིན་པར་ཁྱུང་ཆེན་ཡིན་པ་སོགས་ཀྱི་རྣམ་བཞག་ཀྱང་ངེས་པར་དུ་མཁྱེན་དགོས།
དེ་ལྟར་ཕྲན་དཔྱད་ནི། ཞང་བོད་ལོ་རྟགས་བཅུ་གཉིས་པོའི་བྱུང་ཁུངས་དངོས་འདི་ལྟར་ཡིན་པར་ངེས་ལ། རྒྱ་ནག་ལུགས་ཀྱི་ལོ་རྟགས་བཅུ་གཉིས་པོའི་སྐོར་སྒྲུང་དང་སྦྱར་བ་དེ་ལའང་རྒྱུ་མཚན་མེད་པ་ཞིག་གཏན་ནས་མིན་ཏེ། ཞང་བོད་ཀྱི་ལོ་རྒྱུས་ལྟར་ན་དཀར་ནག་རྩིས་ཀྱི་སྐོར་གབ་ཙེ་སུམ་བརྒྱ་དྲུག་ཅུའི་བོན་གཤེན་རབ་ཉིད་ཀྱིས་རྒྱ་ཀོང་ཙེ་འཕྲུལ་གྱི་རྒྱལ་པོ་ལ་གཉེར་དུ་གཏད་ནས་རིམ་པར་དར་བར་བཤད་ཡོད། གོང་སྨྲས་རྒྱ་ལུགས་ཀྱི་སྒྲུང་དེ་གླེང་སྐབས་འགའ་ཞིག་ནང་སངས་རྒྱས་དངོས་ཀྱིས་དུད་འགྲོའི་གླིང་ལ་ལོ་རྟགས་བཅུ་གཉིས་པོ་རྣམས་ལ་ལོ་བདག་གི་གསེར་ཁྲི་གནོན་དགོས་པའི་བཀའ་བསྩལ་བ་སོགས་ཀྱང་བྲིས་ཡོད་པས། རྩ་བའི་སྟོན་པ་རང་གིས་ཁྱད་པར་འཕགས་པའི་དུད་འགྲོ་བཅུ་གཉིས་ལ་ལོ་བདག་གམ་ལོ་རྟགས་ཀྱི་དབང་འཛིན་པའི་བཀའ་ཕབ་པ་སོགས་ཀྱི་གླེང་བྱ་ནི་སྒོ་གང་ནས་མཚུངས་སོ།
ཞེས་བོད་ཀྱི་རྩིས་རིག་ཁྲོད་ཀྱི་ལོ་རྟགས་བཅུ་གཉིས་འདིའི་རྒྱབ་ལྗོངས་བྱུང་རབས་གང་འདྲ་ཡིན་པའི་སྐོར་དཔྱོད་ལྡན་མེལ་ཚེ་བ་ལགས་ཀྱིས་བཀའ་འདྲི་གནང་བར་བརྟེན་ནས་དགེ་ཧི་མ་ལ་ཡའི་རྒྱལ་སྲས་ཀྱིས་ཕྱི་ལོ་ ༢༠༡༧ ཟླ་ ༢ ཚེས་ ༡ ཉིན་ནུབ་ཕྱོགས་ཀྱི་ཡུལ་ཆུ་བོ་དྷོ་ནཱའོ་གཙང་པོའི་འགྲམ་དུ་རྒྱལ་བའི་བཀའ་ལུང་རྣམས་ནས་ཟུར་དུ་སྦྱར་བའོ།། །།
འཕྲིན་སྟེགས། weikangba


text:
མི་དམངས་དྲ་བའི་འཕྲིན། སྤྱི་ཟླ་2ཚེས་21ཉིན་གྱི་ཕྱི་དྲོ་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་རང་རྒྱལ་གྱི་དབུལ་སྒྲོལ་འགག་སྒྲོལ་གྱི་དུས་བབ་དང་གནད་སྨིན་དབུལ་སྐྱོར་སྔར་བས་ཡག་པོ་བྱེད་པའི་ཐད་མཉམ་སྡེབ་སློབ་སྦྱོང་ཐེངས་སོ་དགུ་པ་བྱས་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སློབ་སྦྱོང་གཙོ་སྐྱོང་གནང་སྐབས། ཁ་དན་ཚིག་གནས་ལ་གྲུབ་འབྲས་ཐོབ་པ་བྱེད་དགོས། གྲོང་གསེབ་ཀྱི་མི་འབོར་དབུལ་པོ་དུས་བཀག་བཞིན་དབུལ་སྒྲོལ་བྱ་རྒྱུ་དང་། རྫོང་དབུལ་པོ་ཚང་མའི་དབུལ་ཞྭ་འབུད་རྒྱུ། ས་ཁོངས་རང་བཞིན་གྱི་སྤྱི་ཡོངས་དབུལ་པོའི་གནད་དོན་ཐག་གཅོད་བྱ་རྒྱུ་བཅས་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་མཐའ་ཚད་ཀྱི་ལས་འགན་ཞིག་ཡིན་ལ་ང་ཚོས་བཞག་པའི་གཟི་བརྗིད་ཆེ་བའི་དམ་བཅའ་ཞིག་ཀྱང་ཡིན། འགོ་ཁྲིད་ཀྱི་འགན་འཁྲི་དང་། མ་དངུལ་གཏོང་བ། སྡེ་ཚན་གཞོགས་འདེགས། ཤར་ནུབ་མཐུན་སྦྱོར། སྤྱི་ཚོགས་ཀྱི་མཉམ་ཤུགས། གཞི་རིམ་གྱི་གསོན་ཤུགས། ལས་འགན་དོན་འཁྱོལ་བཅས་བྱ་རྒྱུར་ཤུགས་སྣོན་བརྒྱབ་སྟེ་སྟོབས་ཤུགས་གཅིག་ཏུ་བསྒྲིལ་ནས་འགག་སྒྲོལ་དཀའ་སེལ་བྱེད་པ་དང་སྔར་བས་ལྷག་པའི་སྒོ་ནས་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་ལ་སྐུལ་འདེད་བཏང་སྟེ་དུས་བཀག་བཞིན་དབུལ་སྒྲོལ་འགག་སྒྲོལ་གྱི་དམིགས་ཚད་མངོན་འགྱུར་ཡོང་བའི་འགན་ལེན་བྱེད་དགོས་ཞེས་ནན་བཤད་གནང་བ་རེད།
ཞི་ཅིན་ཕིང་གིས་སློབ་སྦྱོང་གཙོ་སྐྱོང་གནང་སྐབས་གསུང་བཤད་གནང་ཞིང་། ཁོང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ཏང་ཀྲུང་དབྱང་གིས་དབུལ་སྒྲོལ་འགག་སྒྲོལ་ལ་བཀོད་སྒྲིག་གསར་པ་གནང་ནས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པའི་དུང་བརྡ་བསྒྲགས་པས་དབུལ་སྒྲོལ་འགག་སྒྲོལ་ལས་དོན་ལ་གཡུར་དུ་ཟ་བའི་གྲུབ་འབྲས་ཐོབ་ཡོད། 2013ལོ་ནས་2016ལོ་བར་གྱི་ལོ་བཞིའི་རིང་ལོ་རེར་གྲོང་གསེབ་ཀྱི་མི་འབོར་དབུལ་པོ་ཁྲི་1000ཉུང་དུ་ཕྱིན་ནས་རིམ་རྩིས་བྱས་ན། མི་ཁྲི་5564དབུལ་སྒྲོལ་ཐུབ་པ་དང་། དབུལ་པོར་གྱུར་ཚད་2012ལོའི་ལོ་མཇུག་གི་10.2%ནས་2016ལོའི་ལོ་མཇུག་གི་4.5%བར་ཆག་སྟེ་བརྒྱ་ཆའི་གྲངས་5.7ཆག་པ། ས་ཁུལ་དབུལ་པོའི་གྲོང་གསེབ་ཀྱི་གྲོང་མིའི་ཡོང་འབབ་འཕར་ཚད་རྒྱལ་ཡོངས་ཀྱི་ཆ་སྙོམས་ཆུ་ཚད་ལས་མཐོ་བ་དང་མང་ཚོགས་དབུལ་པོའི་འཚོ་བའི་ཆུ་ཚད་མངོན་གསལ་དོད་པོས་མཐོ་རུ་ཕྱིན་ཏེ་ས་ཁུལ་དབུལ་པོའི་རྣམ་པ་མངོན་གསལ་དོད་པོས་ལེགས་སུ་ཕྱིན་ཡོད། ཕྱོགས་ཡོངས་ནས་བལྟས་ཚེ། ཏང་ཀྲུང་དབྱང་གིས་གཏན་འབེབས་གནང་བའི་ཀྲུང་དབྱང་གིས་སྤྱི་འདོམས་བྱེད་པ་དང་། ཞིང་ཆེན་གྱིས་འགན་ཡོངས་འཁུར་བ། གྲོང་ཁྱེར་དང་རྫོང་གིས་དོན་འཁྱོལ་ལ་དམ་འཛིན་བཅས་བྱེད་པའི་དོ་དམ་སྒྲིག་གཞི་ལག་བསྟར་ཐུབ་པ་དང་། གདུང་བཞི་ཀ་བརྒྱད་ཀྱི་རྩེ་རིམ་ཇུས་འགོད་སྤྱིར་ན་ཆགས་པ། ཐབས་ཇུས་བཀོད་སྒྲིག་ཁག་དོན་འཁྱོལ་ལེགས་པོ་ཐུབ་པ། ཕྱོགས་ཁག་ཚང་མས་ལས་དོན་སྤེལ་བཞིན་ཡོད་པ་བཅས་རེད། དངོས་ཡོད་ལག་ལེན་ཁྲོད་ང་ཚོར་ཕན་འབྲས་ཐོན་པའི་ཉམས་མྱོང་མི་ཉུང་བ་ཞིག་ཆགས་ཡོད་པ་དག་མདོར་བསྡུས་ནས་བཤད་ན་གཙོ་བོ་འདི་དག་སྟེ། འགོ་ཁྲིད་ལ་ཤུགས་སྣོན་རྒྱག་རྒྱུ་ནི་རྩ་བ་དང་། གནད་སྨིན་ཁོང་དུ་ཆུད་པ་བྱ་རྒྱུ་ནི་དོན་སྙིང་། གཏོང་ཆ་མང་དུ་གཏོང་རྒྱུ་ནི་འགན་ལེན། ཕྱོགས་ཁག་མཉམ་དུ་ཞུགས་རྒྱུ་ནི་མཉམ་ཤུགས། མང་ཚོགས་ཞུགས་རྒྱུ་ནི་རྨང་གཞི་བཅས་ཡིན། ཉམས་མྱོང་དེ་དག་ཧ་ཅང་རྩ་ཆེན་ཡིན་པས་ཡུན་རིང་མཐའ་འཁྱོངས་བྱེད་དགོས་ཞེས་ནན་བཤད་གནང་བ་རེད།
ཞི་ཅིན་ཕིང་གིས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པའི་དཀའ་ཚེགས་ཆེ་བའི་རང་བཞིན་ལ་ངོས་འཛིན་གང་ལེགས་བྱེད་དགོས། སླད་ཕྱིན་གྱི་ལོ་ཤས་ནང་རང་རྒྱལ་གྱི་དབུལ་སྒྲོལ་འགག་སྒྲོལ་གྱི་ལས་འགན་ཧ་ཅང་ལྕི་པོ་ཡོད་པས། ཕྱིས་སུ་དབུལ་སྒྲོལ་གྱི་དཀའ་གནད་དེ་བས་ཆེ་རུ་འགྲོ་ངེས་རེད། གང་ལགས་ཤེ་ན། ཕྱིས་སུ་ལས་རྒྱུ་མང་ཆེ་བ་ནི་ཆ་རྐྱེན་ཅུང་ཞན་པ་དང་། རྨང་གཞི་ཅུང་ཞན་པ། དབུལ་པོར་གྱུར་ཚད་ཅུང་མཐོ་བ་བཅས་ཀྱི་ས་ཁུལ་དང་མང་ཚོགས་ཡིན་པས་རེད། ཤིན་ཏུ་དབུལ་བའི་ས་ཁུལ་དེ་ཉིད་ས་ཁོངས་འགག་སྒྲོལ་གྱི་གཙོ་གནད་དུ་བརྩིས་ནས་སྔོན་གཏན་འཁེལ་བའི་དུས་ཚིགས་ནང་དབུལ་སྒྲོལ་འགག་སྒྲོལ་གྱི་ལས་འགན་བསྒྲུབ་རྒྱུ་འགན་ལེན་བྱེད་དགོས་ཞེས་བསྟན་གནང་བ་རེད།
ཞི་ཅིན་ཕིང་གིས་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་མཐའ་འཁྱོངས་བྱེད་དགོས། གནད་སྨིན་དབུལ་སྐྱོར་གྱི་རྨང་གཞི་བརྟན་དུ་གཏོང་བར་ཡིག་ཚགས་དང་གཱ་བཟོ་བ་དང་། མི་འབོར་དབུལ་པོའི་གཞི་གྲངས་མཐིལ་རྟོགས་བྱེད་པ། ལས་དོན་ཏན་ཏིག་དང་ཞིབ་ཚགས་ངང་སྒྲུབ་པ་བཅས་བྱས་ཏེ་འགུལ་རྣམ་ལེགས་སྒྲིག་ཡོང་བ་བྱེད་དགོས། དབུལ་སྐྱོར་བྱེད་ཐབས་ཀྱི་ནུས་ཕྱོད་རང་བཞིན་ཆེ་རུ་གཏོང་བར་སྲོག་ཤིང་ནི་ཡུལ་བབ་དང་བསྟུན་པ་དང་མི་དང་དུད་ཚང་ལ་གཞིགས་ནས་སྲིད་ཇུས་ལག་ལེན་བསྟར་རྒྱུ་ཡིན་པ་དང་། ཐོན་ལས་ཀྱི་དབུལ་སྐྱོར་མངོན་གསལ་དོད་དུ་གཏོང་བ། རྩ་འཛུགས་ཅན་གྱི་ཚད་མཐོ་རུ་གཏོང་བ། མི་འབོར་དབུལ་པོ་དབུལ་སྒྲོལ་བྱེད་པའི་དཔལ་འབྱོར་དངོས་ཚན་སྐྱེད་སྲིང་དང་སྐུལ་ཁྲིད་བཅས་བྱེད་དགོས། ཡུལ་གཞན་དུ་གནས་སྤོས་དབུལ་སྐྱོར་བྱ་རྒྱུར་སྒྲིག་འཛུགས་ཡག་པོ་བྱེད་པར་མང་ཚོགས་ཀྱི་རང་མོས་རྩ་དོན་མཐའ་འཁྱོངས་བྱེད་པ་དང་། འཛུགས་སྐྲུན་གཞི་ཁྱོན་དང་མ་གནས་ལུགས་མཐུན་ངང་ཚོད་འཛིན་བྱེད་པ། རྗེས་མཐུད་ཐོན་ལས་འཕེལ་རྒྱས་གཏོང་བ་བཅས་བྱས་ནས་གནས་སྤོ་ཐུབ་པ་དང་། གཞིས་ཆགས་ཐུབ་པ། རིམ་གྱིས་ཕྱུག་པོ་ཆགས་ཐུབ་པ་བཅས་བྱེད་དགོས། དབུལ་སྐྱོར་ངལ་ནུས་རོགས་ལས་ལ་ཤུགས་སྣོན་རྒྱག་པར་གསོ་སྦྱོང་གི་དམིགས་སའི་རང་བཞིན་དང་ངལ་ནུས་ཕྱིར་གཏོང་གི་རྩ་འཛུགས་ཅན་གྱི་ཚད་གཞི་མཐོ་རུ་གཏོང་བ་དང་ལས་ཞུགས་གཞན་སྒྱུར་ལ་སྐུལ་འདེད་བཏང་ནས་ས་ཆ་དེ་རང་དང་ཐག་ཉེ་སར་ལས་ཞུགས་ཐུབ་པ་བྱ་རྒྱུར་སྐུལ་ལྕག་གཏོང་དགོས། སློབ་གསོ་དབུལ་སྐྱོར་དང་བདེ་ཐང་དབུལ་སྐྱོར་གྱི་སྲིད་ཇུས་དོན་འཁྱོལ་བྱེད་པར་ཁྱིམ་ཚང་དབུལ་པོའི་ནད་ཆེན་དང་། གཅོང་ནད། སློབ་མ་སློབ་གྲྭར་བསྐྱོད་དཀའ་བ་སོགས་ཀྱི་གནད་དོན་མངོན་གསལ་དོད་པོས་ཐག་གཅོད་བྱེད་དགོས། སྲིད་ཇུས་དོན་འཁྱོལ་བྱེད་ཤུགས་ཆེ་རུ་གཏོང་བར་ནོར་སྲིད་དང་ས་ཞིང་སོགས་སྲིད་ཇུས་ཀྱི་རྒྱབ་སྐྱོར་བྱེད་ཤུགས་ཆེ་རུ་གཏོང་བ་དང་འགྲིམ་འགྲུལ་དབུལ་སྐྱོར་དང་། ཆུ་བེད་དབུལ་སྐྱོར། དངུལ་རྩའི་དབུལ་སྐྱོར། སློབ་གསོའི་དབུལ་སྐྱོར། བདེ་ཐང་གི་དབུལ་སྐྱོར་སོགས་དབུལ་སྐྱོར་བྱ་སྤྱོད་སྤེལ་ཤུགས་ཆེ་རུ་བཏང་སྟེ་གྲངས་ཉུང་ཡིད་རྟོན་དངུལ་བུན་དང་དབུལ་སྐྱོར་དངུལ་བུན་བསྐྱར་མ་གཡར་བ་སོགས་སྲིད་ཇུས་མངོན་གསལ་དོད་པོ་དང་གནད་སྨིན་ཡོང་བ་བྱེད་དགོས་ཞེས་ནན་བཤད་གནང་བ་རེད།
ཞི་ཅིན་ཕིང་གིས། གཞི་རིམ་གྱི་རྨང་གཞིའི་ལས་དོན་ལ་ཤུགས་སྣོན་རྒྱག་དགོས་ཤིང་། གྲོང་ཚོ་དབུལ་པོའི་ཨུ་ལྷན་གཉིས་འཛུགས་རྒྱུར་ཤུགས་སྣོན་རྒྱག་པར་ཏང་འཛུགས་སྐྱོང་ལ་དམ་འཛིན་དང་དབུལ་སྒྲོལ་འགག་སྒྲོལ་ལ་སྐུལ་འདེད་གཏོང་བའི་ལས་དོན་གཏིང་ཟབ་སྤེལ་བ་དང་། གྲོང་ཚོའི་ཨུ་ལྷན་གཉིས་ཀྱི་ཚན་ཁག་ཧྲག་འདེམས་བྱེད་པ། གྲོང་གསེབ་ཀྱི་ཕྱུག་འགྱུར་སྣེ་ཁྲིད་པ་གསོ་སྐྱོང་བྱེད་པ། གྲོང་གསེབ་ཀྱི་ཤེས་ལྡན་མི་སྣ་རང་ཡུལ་དུ་ལོག་རྒྱུར་སྐུལ་འདེད་གཏོང་བ་བཅས་བྱས་ནས“ནམ་ཡང་ཁ་མི་འབྲལ་བའི་དབུལ་སྐྱོར་ལས་དོན་རུ་ཁག”ཅིག་གཏོད་དགོས། འཐབ་ས་དང་པོའི་དབུལ་སྐྱོར་ལས་དོན་དཔུང་ཁག་འཐུས་ཚང་དུ་གཏོང་བར་གྲོང་ཚོ་དབུལ་པོའི་ཧྲུའུ་ཅི་དང་པོ་དང་གྲོང་ཚོར་བཅའ་སྡོད་ལས་དོན་རུ་ཁག་གི་ནུས་པ་འདོན་སྤེལ་བྱེད་པ་དང་ལག་ལེན་ཁྲོད་ལས་བྱེད་པ་གསོ་སྦྱོང་དང་སྦྱོང་བརྡར་བྱས་ནས་འཐབ་ཐུབ་པ་དང་འཐབ་མཁས་པའི་ལས་བྱེད་པའི་དཔུང་ཁག་ཅིག་གཏོད་དགོས། གྲོང་ཚོའི་ལས་བྱེད་པས་གྲོང་ཚོར་ལས་དོན་སྒྲུབ་སྐབས་དཀའ་ཚེགས་ཆེ་བས་ཁོང་ཚོར་སེམས་ཁུར་མང་ཙམ་བྱེད་དགོས་ཞེས་གསུངས་པ་རེད།
ཞི་ཅིན་ཕིང་གིས། དབུལ་སྒྲོལ་འགག་སྒྲོལ་གྱི་ཡང་དག་ཁ་ཕྱོགས་སྟངས་འཛིན་ཐུབ་པ་བྱེད་དགོས་ཤིང་། རིམ་གྱིས་ནང་དོན་གསར་པ་དང་བླང་བྱ་གསར་པ་འདོན་རྒྱུ་བཀག་འགོག་བྱས་ནས་ནུས་པས་ལྕོགས་ཚོད་སྒྲུབ་པ་དང་། བདེན་པ་དང་བློས་འཁེལ། སྤུས་ཚད་འགན་ལེན་བཅས་བྱེད་དགོས། ཕྱི་ཚུལ་རིང་ལུགས་བཀག་འགོག་བྱས་ནས་དབུལ་པོ་དངོས་འབྲེལ་སྐྱོར་བ་དང་དངོས་འབྲེལ་དབུལ་སྐྱོར་ཐུབ་པ་བྱེད་པ་དང་། དབུལ་སྐྱོར་ལས་དོན་ངེས་པར་དུ་དམ་པ་དོན་གཉེར་ཡོང་བ་བྱེད་པ། དབུལ་སྒྲོལ་བརྒྱུད་རིམ་ངེས་པར་དུ་ཏན་ཏིག་ཡོང་བ་བྱེད་པ། དབུལ་སྒྲོལ་གྲུབ་འབྲས་ངེས་པར་དུ་དོན་དངོས་ཡིན་པ་བཅས་བྱས་ཏེ་དབུལ་སྒྲོལ་ཕན་འབྲས་ལ་མང་ཚོགས་ཀྱི་ཁས་ལེན་ཐོབ་པ་དང་ལག་ལེན་དང་ལོ་རྒྱུས་ཀྱི་ཚོད་བགམ་ཐེག་ཐུབ་པ་བྱེད་དགོས། ཆེས་ནན་པའི་དཔྱད་ཞིབ་ཚོད་སྐོར་ལག་བསྟར་བྱེད་པ་དང་། ལྟ་སྐུལ་ཞིབ་བཤེར་དང་སྐོར་བཤེར་བྱེད་པ། ནན་མིན་དྲང་མིན་དང་མི་བདེན་རྫུན་སྒྲིག་བྱེད་པའི་རིགས་ལ་འགན་འཁྲི་རྩད་གཅོད་ནན་པོ་བྱེད་དགོས། དབུལ་སྐྱོར་མ་དངུལ་དོ་དམ་དང་བེད་སྤྱོད་བྱ་རྒྱུར་ཤུགས་སྣོན་བརྒྱབ་སྟེ་དབུལ་སྐྱོར་མ་དངུལ་གཞན་སྤྱོད་དང་ལྐོག་ཟའི་བྱེད་སྤྱོད་རིགས་ངེས་པར་དུ་ཡོ་བསྲང་མཐའ་གཅིག་ཏུ་དང་ཐག་གཅོད་ནན་པོ་བྱེད་དགོས་ཞེས་གསུངས་པ་རེད།
ཞི་ཅིན་ཕིང་གིས་ལས་བྱེད་མང་ཚོགས་ནི་དབུལ་སྒྲོལ་འགག་སྒྲོལ་གྱི་སྟོབས་ཤུགས་གལ་ཆེན་དང་མང་ཚོགས་དབུལ་པོ་ནི་དབུལ་སྒྲོལ་འགག་སྒྲོལ་བྱ་ཡུལ་ཡིན་ལ་དབུལ་སྒྲོལ་ཕྱུག་འགྱུར་གྱི་བྱེད་པོ་ཡང་དེ་བས་ཡིན། དེས་ན་དབུལ་སྐྱོར་དང་རིག་སྐྱོར་ཟུང་འབྲེལ་བྱ་རྒྱུར་སྣང་ཆེན་གྱིས་མང་ཚོགས་དབུལ་པོའི་ཧུར་སེམས་དང་རང་འགུལ་རང་བཞིན་སྐོང་འཐེན་གང་ལེགས་བྱེད་པ་དང་། མང་ཚོགས་དབུལ་པོར་བྱེད་པོའི་འདུ་ཤེས་འཛུགས་རྒྱུར་ཁྲིད་སྟོན་བྱེད་པ། རང་སྟོབས་རང་སྤེལ་གྱི་སྙིང་སྟོབས་དར་སྤེལ་གཏོང་བ། དབུལ་པོའི་རྣམ་པར་འགྱུར་ལྡོག་གཏོང་བའི་ངར་ཤུགས་དང་ཆོད་སེམས་འཕེལ་བ་བཅས་བྱས་ཏེ་རང་ཉིད་ཀྱི་འབད་བརྩོན་ལ་བརྟེན་ནས་ལས་དབང་ལ་འགྱུར་ལྡོག་གཏོང་དགོས་ཞེས་ནན་བཤད་གནང་བ་རེད།


text:
- མདུན་ངོས་སུ། »
- གསར་འཕྲིན། »
- ཟླ་བའི་སྟེང་གི་གད་སྙིགས་དང་མངའ་སྡེའི་ནོར་རྫས།
ཨ་རིའི་ཁེ་ལི་ཕྷོར་ནི་ཡ་མངའ་སྡེའི་ལོ་རྒྱུས་སྟེ་གནས་ཁང་གིས་ལེ་བར་ཁྲི་གཉིས་དང་ཕྱེད་ཀྱི་སར་ཡོད་པའི་གཅིན་སྣོད་གཉིས་དང་སྐྱུག་པ་སྐྱུག་སའི་ཤོག་ཁུག་བཞི། དེ་བཞིན་གད་སྙིགས་མང་དག་ཅིག་མངའ་སྡེའི་ནོར་རྫས་ཀྱི་གྲལ་དུ་སྲུང་སྐྱོབ་བྱེད་རྒྱུའི་ཐག་གཅོད་བྱུང་བ་རེད། མངའ་སྡེའི་ལོ་རྒྱུས་ཉར་ཚགས་བསྟི་གནས་ཁང་གི་འགན་འཛིན་ལགས་ཀྱིསགསུངས་པར། དེ་སྔོན་ཨ་རིས་ཟླ་བའི་སྟེང་འཕུར་སྐྱོད་བྱུང་བའི་ཨེ་པོ་ལོ་བཅུ་གཅིག་པའི་ལས་གཞིའི་ནང་ཁེ་ལི་ཕྷོར་ན་ཡ་མངའ་སྡེས་བྱས་རྗེས་ཇི་ཙམ་བཞག་པ་དང་ཟླ་བའི་སྟེང་ལྷག་པའི་བཅའ་དངོས་དེ་དག་རྒྱལ་ཁབ་དང་ཚོགས་པ་གཞན་གྱིས་གནོད་པ་བྱེད་སྲིད་པའི་གནས་ཚུལ་གོ་རྟོགས་སྤེལ་ཆེད་ང་ཚོས་ལས་གཞི་འདི་སྤེལ་བ་ཡིན་ཞེས་ཟེར། དེ་བཞིན་ཁོང་གིས་མུ་མཐུད་གསུངས་གསལ་དུ། ཨེ་པོ་ལོའི་ལས་གཞིའི་ནང་ང་ཚོའི་མངའ་སྡེའི་བཟོ་གྲྭ་མང་དག་ཅིག་གིས་འཛུལ་ཞུགས་དང་རོགས་འདེགས་བྱས་ཡོད་པ་དང་སྐབས་དེར་བཟོ་སྐྲུན་བྱུང་བའི་དངོས་རྫས་གང་འདྲ་ཞིག་ཡིན་རུང་ད་ཆ་གང་དུ་ཡོད་པ་དང་སྐབས་དེར་བེད་སྤྱོད་གང་འདྲ་ཞིག་བྱུང་མིན་ལ་མ་ལྟོས་པར་དེ་དག་ལོ་རྒྱུས་ཀྱི་རང་བཞིན་ལྡན་པའི་གལ་ཆེའི་རྒྱུ་ནོར་ཆགས་ཡོད་ཅེས་དང་། ལེ་བར་ཁྲི་གཉིས་ལྷག་གི་སར་ཡོད་པའི་དངོས་རྫས་དེ་དག་ཀྱང་གལ་ཆེའི་ལས་གཞིའམ་བྱུང་བ་གཅིག་གི་ཆ་ཤས་ཡིན་ཞེས་གསུངས་ཡོད།
༡༩༦༩ ཟླ ༧ ཚེས ༢༠ ཉིན་ཨ་རིའི་གནམ་རིག་པ་ནིལ་ཨམ་སི་ཏོན་གྱིས་ཟླ་བའི་སྟེང་འགྲོ་བ་མིའི་རྐང་རྗེས་ཐོག་མ་བཞག་པ་དང་ལོ་རྒྱུས་ཀྱི་རང་བཞིན་ལྡན་པའི་ལས་གཞི་དེའི་མཇུག་ཏུ་དགོས་ངེས་མ་ཡིན་པའི་ཅ་དངོས་ཀི་ལོ་བརྒྱ་ཕྲག་མང་པོ་ཟླ་བའི་སྟེང་བཞག་ནས་ཕྱིར་ལོག་བྱས་ཡོད། ད་ཆ་ལོ་ངོ་བཞི་བཅུའི་རྗེས་སུ་རྒྱལ་ཁབ་དང་ཚོགས་སྡེ་ཁག་ནས་སླར་ཡང་ཟླ་བའི་སྟེང་འཕུལ་སྐྱོད་བྱེད་པའི་ལས་གཞི་བསྐྱར་གསོ་བྱུང་བ་དང་བསྟུན་ནས་ཨ་རིའི་མངའ་སྡེ་ཁེ་ལི་ཕྷོར་ནི་ཡའི་གནའ་རྫས་སྲུང་སྐྱོབ་ཁང་གིས་ཅ་དངོས་དེ་དག་སྲུང་སྐྱོབ་བྱེད་རྒྱུའི་སྤྱི་མོས་ཐག་གཅོད་བྱུང་བ་དང་། གོང་དུ་ཞུས་ཟིན་ལྟར་ཅ་དངོས་དེ་དག་ཁྲོད་གཅིན་སྣོད་གཉིས་དང་སྐྱུག་སྣོད་བཞི། དེ་བཞིན་ལྷམ་དང་གློག་ཆས་རིགས་སོགས་ཀི་ལོ་སྟོང་ཙམ་གྱི་གད་སྙིགས་ཡོད། མ་ཟད་ཨམ་སི་ཏོན་གྱི་རྐང་རྗེས་དང་ཨ་རིའི་རྒྱལ་དར། འཛམ་གླིང་དཔོན་རིགས་ཆེ་ཁག་གི་བརྡ་འཕྲིན་བཅས་བཞག་ཡོད། འོན་ཀྱང་ཅ་དངོས་དེ་དག་ནི་ལེ་བར་ཉིས་ཁྲི་ལྷག་གི་སར་ཡོད་པས་སྲུང་སྐྱོབ་ཀྱི་ལས་གཞི་སྤེལ་རྒྱུ་སླ་མོ་ཞིག་མ་ཡིན། དེ་སྔོན་ལས་གཞི་འདིའི་ཐོག་ཤུགས་རྒྱག་མཁན་གྱི་སྤྱི་སྒེར་ཚང་མས་ད་ཆ་མངའ་སྡེའི་གཞུང་འབྲེེལ་གྱི་ཐོག་ནས་གྲོས་ཆོད་འདི་འདྲ་ཞིག་བྱུང་བར་དགའ་བསུ་བྱས་ཡོད། །


text:
མཚོ་སྔོན་ཞིང་ཆེན་བ་ཡན་རྫོང་ཉེན་རྟོག་ཁང་གི་མགོ་འཁྲིད་རྒྱ་རིགས་མཱ་མིང་ཅན་ཞིག་གིས་བྱ་ཁྱུང་དགོན་གྱི་དགེ་འདུན་པ་ཞིག་ལྐོག་གསོད་བྱས་ཏེ་བཙོན་ཁང་དུ་བཅུག་འདུག
འདི་གར་འབྲེལ་ཡོད་ཅིག་གིས་གནས་ཚུལ་མཁོ་སྤྲོད་གནང་བ་ལྟར་ན། ཕྱི་ལོ་ ༢༠༡༠ ལོར་མཚོ་སྔོན་ཞིང་ཆེན་བ་ཡན་རྫོང་ཉེན་རྟོག་ལས་ཁུངས་ཀྱི་མགོ་འཁྲིད་མཱ་མིང་ཅན་གྱི་རྒྱ་རིགས་ཤིག་གིས། རྫོང་ཁོངས་དེར་ཡོད་པའི་མདོ་སྨད་ཀྱི་དགོན་ཆེན་བཞིའི་གྲས་བྱ་ཁྱུང་དགོན་གྱི་དཀོན་གཉེར་དགེ་འདུན་པ་མཐའ་ཡས་ཞུ་བ་ཞིག་གི་ལག་ནས་རྒྱ་སྒོར་འབུམ་ལྔ་ཁྲི་བཞི་(༥༤༠༠༠༠)གཡར་ཡོད་པ་དང་། ཕྱི་ལོ་ ༢༠༡༢ ལོར་དཀོན་གཉེར་དགེ་འདུན་པ་དེས་མཱ་མིང་ཅན་གྱི་རྒྱ་རིགས་དེར་ཁ་པར་བཏང་སྟེ་དངུལ་ཕྱིར་སྤྲོད་དགོས་ཚུལ་བརྗོད་ཡོད་འདུག དེ་ནས་ཉིན་ཤས་རྗེས་ཀྱི་བོད་ནང་གི་ཉིན་རྒྱབ་ཆུ་ཚོད་ ༣ པ་ཡས་མས་སུ། ཉེན་རྟོག་ཁང་གི་མགོ་འཁྲིད་མཱ་མིང་ཅན་དང་རྒྱ་རིགས་ལས་བྱེད་དཀྱུས་མ་ཕོ་མོ་གཉིས་བཅས་བྱ་ཁྱུང་དགོན་དུ་ཡོང་སྟེ། དགེ་འདུན་པ་མཐའ་ཡས་ལགས་ཀྱི་གྲྭ་ཤག་ཏུ་ཆུ་ཚོད་གཉིས་ཙམ་རིང་བསྡད་རྗེས། དགེ་འདུན་པ་དེ་ཉེན་རྟོག་རླངས་འཁོར་ནང་བཞག་སྟེ་དགོན་པ་ནས་ཕྱིན་ཡོད་འདུག
ཉིན་གསུམ་འགོར་རྗེས་ད་དུང་དགེ་འདུན་པ་དེའི་སྐོར་ལ་གོ་ཐོས་ཅི་ཡང་མེད་པར་བརྟེན། དགོན་པའི་ལས་སྣེ་རྣམས་ཀྱིས་དགེ་འདུན་པ་མཐའ་ཡས་ལགས་ལ་ཁ་པར་གཏོང་སྐབས་ལག་ཐོགས་ཁ་པར་སྒོ་བརྒྱབས་བཞག་ཡོད་པར་བརྟེན། འབྲེལ་ཡོད་རྣམས་དོགས་པ་སྐྱེས་ནས་དེ་མ་ཐག་ས་གནས་ཉེན་རྟོག་ཁང་ལ་འབྲེལ་གཏུག་བྱས་ཏེ་རྩད་གཅོད་གཏོང་སྐབས། དེ་སྔོན་རྫོང་ཉེན་རྟོག་ཁང་གི་མགོ་འཁྲིད་མཱ་མིང་ཅན་དང་མཉམ་དུ་ཡོང་བའི་རྒྱ་མོ་དེ་ཟི་ལིང་གྲོང་ཁྱེར་ནས་ཡིན་པ་དང་། དགེ་འདུན་པ་མཐའ་ཡས་ལགས་འཁྲིད་ཕྱིན་པའི་དགོང་མོ་དེར་མོ་ཟི་ལིང་གྲོང་ཁྱེར་དུ་ཕྱིར་ལོག་ཡོད་པ་ཤེས་རྟོགས་བྱུང་།
དེ་ཡང་བྱ་ཁྱུང་དགོན་དང་ཟི་ལིང་བར་དུ་ཡོད་པའི་རི་བོ་བླ་དམར་གྱི་ས་འོག་ཕུག་ལམ་རིང་མོའི་མགོ་མཇུག་གཉིས་སུ་གསང་བའི་བརྙན་ལེན་འཕྲུལ་ཆས་བཙུགས་ཡོད་སྟབས། བརྙན་ལེན་འཕྲུལ་ཆས་ལས་རྒྱ་མོ་དེའི་རླངས་འཁོར་ཨང་གྲངས་སོགས་རྩད་ཆོད་དེ་འཛིན་བཟུང་འདྲི་རྩད་བྱེད་སྐབས། རྒྱ་མོས་དགོང་མོ་དེར་དགེ་འདུན་པ་མཐའ་ཡས་ལགས་ཀྱི་སྐེ་བདམས་ཏེ་བསད་རྗེས་རྩ་བ་ཡུལ་ཚོའི་ཞིང་ཁའི་ས་འོག་ཏུ་བཅུག་ཡོད་པ་དང་། མོ་རང་དང་རྫོང་ཉེན་རྟོག་ཁང་གི་མགོ་འཁྲིད་བར་སྒེར་གྱི་འབྲེལ་བ་ཙམ་ལས་མི་གསོད་དོན་རྐྱེན་དེ་དང་འབྲེལ་བ་གང་ཡང་མེད་སྐོར་བརྗོད་ཡོད་འདུག
དགེ་འདུན་པ་དེ་བསད་ཚར་བའི་གནས་ཚུལ་ར་འཕྲོད་བྱུང་རྗེས། བ་ཡན་རྫོང་ཉེན་རྟོག་ཁང་གི་མགོ་འཁྲིད་མཱ་མིང་ཅན་འཛིན་བཟུང་བྱས་ཏེ་དགེ་འདུན་པ་མཐའ་ཡས་ལགས་ཀྱི་ཁྱིམ་མི་རྣམས་ལ་ལག་དམར་གསོད་རྒྱུར་མོས་མཐུན་ཡོད་མེད་སྐད་ཆ་འདྲི་སྐབས། ཁྱིམ་མི་ཚོས་ཆོས་ཕྱོགས་ལ་བསམ་བློ་བཏང་སྟེ་ཁོ་གསོད་དུ་བཅུག་མེད་པ་དང་། མཐའ་ཡས་ལགས་ལ་མཆོད་འབུལ་ཙམ་གྱི་ཆེད་དུ་རྒྱ་སྒོར་ཁྲི་ ༥ སྤྲད་ཡོད་འདུག ཡིན་ནའང་། སྲིད་གཞུང་གིས་རྒྱ་སྒོར་འབུམ་ལྔ་ཁྲི་བཞི་ཕྱིར་དགོན་པར་སྤྲོད་རྒྱུ་ཕར་ཞོག དགོན་པས་དངུལ་དེ་འདྲ་མང་པོ་ཉར་ཡོད་པ་དེ་ཁྲིམས་འགལ་ཡིན་ལུགས་ཀྱི་ཉེས་མིང་གཡོགས་ཡོད་འདུག
ཉེ་སྔོན་རྒྱ་ནག་དམར་ཤོག་ཚོགས་པའི་ཚོགས་ཆེན་ ༡༩ པ་ཚོགས་རྗེས། བཙོན་ཁང་དུ་ཡོད་པའི་མཱ་མིང་ཅན་གྱི་རྒྱ་རིགས་དེ་བཙོན་གྲོལ་གཏོང་རྒྱུ་ཡིན་སྐོར་བརྗོད་ཀྱི་ཡོད་འདུག
གནས་ཚུལ་མཁོ་སྤྲོད་པས། བཙན་བྱོལ་ནང་ས་གནས་དེ་ནས་ཡིན་པའི་བོད་མི་ཧ་ཅང་ཉུང་ཉུང་ཡིན་སྟབས། གནས་ཚུལ་དེ་བྱུང་ནས་ཡུན་རིང་འགོར་ཡོད་ཀྱང་ཕྱི་ཕྱོགས་སུ་མཁོ་སྤྲོད་མ་ཐུབ་པར་ད་ལྟ་བར་དུ་ལྷག་ཡོད་སྐོར་འགྲེལ་བརྗོད་གནང་བྱུང་།


text:
སྔོན་གླེང།
ད་ལོ་ནི་རྒྱ་ནག་ཏུ་རྩ་ཁྲིམས་གཏན་འབེབས་བྱས་ནས་ལོ ༡༠༠། ༼ འཛམ་གླིང་འགྲོ་བ་མིའི་ཐོབ་ཐང་བསྒྲགས་གཏམ༽ སྤེལ་ནས་ལོ ༦༠། “དམངས་གཙོའི་རྩིག་པ”བྱུང་ནས་ལོ ༣༠ བཅས་ཀྱི་ལོ་འཁོར་ཡིན་ཞིང། དེ་བཞིན་དུ་རྒྱ་ནག་གཞུང་གིས༼ མི་སེར་གྱི་ཐོབ་ཐང་དང་ཆབ་སྲིད་ཐོབ་ཐང་རྒྱལ་སྤྱིའི་ཆིངས་ཡིག༽ ལ་རྟགས་བཙུགས་ནས་ལོ ༡༠འི་ལོ་འཁོར་ཡང་ཡིན། དུས་ཡུན་རིང་པོའི་མི་ཐོབ་གནོན་འཚེ་དང་དཀའ་ཚེགས་ཀྱག་ཀྱོག་ཆེ་བའི་འཐབ་རྩོད་ཁྲོད། རྟོགས་པ་ལས་སད་པའི་རྒྱ་ནག་གི་མི་སེར་ཚོས་ཉིན་རེ་བཞིན་གསལ་པོར་ཤེས་ནས་རྟོགས་པ་ཞིག་ནི། རང་དབང་དང། འདྲ་མཉམ། མི་ཐོབ་ནི་འགྲོ་བ་མིའི་ཐུན་མོང་གི་ཡོངས་ཁྱབ་རིན་ཐང་ཡིན་ཞིང། དམངས་གཙོ། སྤྱི་མཐུན། ཁྲིམས་སྲིད་ནི་དེང་རབས་ཆབ་སྲིད་ཀྱི་གཞི་རྩའི་ལམ་ལུགས་སྒྲོམ་གཞི་ཡིན། མུ་མཐུད་ཀློག